# śrī-śrī-bhāvanā-sāra-saṅgrahaḥ

### śrī-śrī-siddha-kṛṣṇa-dāsa-tāta-pādena saṅkalitaḥ

part III

This third and last volume of this text contains the last four lilas—

* aparāhna-līlā – 110 verses.
* sāyāhna-līlā – 77
* pradoṣa-līlā – 214
* nakta-līlā – 298
* concluding material – 25

TOTAL 724.

Jagat 2005-09-09

# śrī-śrī-bhāvanā-sāra-saṅgrahaḥ

### (5)

### pañcama-saṅgrahaḥ

## atha aparāhna-līlā

parāvṛttiṁ goṣṭhe vraja-nṛpati-sūnor vipinato

mahānandāmbhodheḥ sapadi janayitrīṁ sva-hṛdaye |

smaran śrī-gaurāṅgo naṭati valate niḥśvasiti ca

kṣaṇaṁ muhyan sarvān vivaśayati yas taṁ bhaja manaḥ ||1||

govinda-līlāmṛtaṁ 19.1—

śrī-rādhāṁ prāpta-gehāṁ nija-ramaṇa-kṛte kḷpta-nānopahārāṁ

susnātāṁ ramya-veśāṁ priya-mukha-kamalāloka-pūrṇa-pramodām |

kṛṣṇaṁ caivāparāhṇe vrajam anu calitaṁ dhenu-vṛndair vayasyaiḥ

śrī-rādhāloka-tṛptaṁ pitṛ-mukha-militaṁ mātṛ-mṛṣṭaṁ smarāmi ||2||

kṛṣṇa-bhāvanāmṛtaṁ 16.1-2—

atha premṇaḥ sthemany api samajani sthairya-rahitā

priyā preyasy-akṣnor amala-kamala-dvandva-mahasoḥ |

taṭāt svasyāvāsāt pravasati vidūre davathavo

balād ākramyāsyā hṛdaya-nagarīṁ bhettum aviśan ||3||

sakhī-saṅghāśvāsauṣadham api nirojo vidadhatīṁ

dadhānā sva-prāṇa-priya-virahajāṁ saṁjvara-rujam |

kṣaṇārdhaṁ kalpānāṁ śatam amanuteyaṁ guru-gṛhaṁ

nirambhaskaṁ kūpaṁ hriyam aśanijaṁ jāla-paṭalam ||4||

ujjvala-nīlamaṇi 14.76—

avitatham asau kiṁ drāghīyān gamiṣyati vāsaraḥ

sumukhi sa niśārambhaḥ kiṁ vā sameṣyati maṅgalaḥ |

smita-mukha-śaśī go-dhūlibhiḥ karambita-kuntalaḥ

kṣapayati dṛśām ārtiṁ yatra vrajeśvara-nandanaḥ ||5||

kṛṣṇa-bhāvanāmṛtaṁ 16.3-7—

tad-ālīnāṁ pālyā samucita-saparyākula-dhiyāṁ

dravaiḥ paunaḥ-puṇyān malayaja-bhavair lipta-vapuṣaḥ |

stṛtāyāś cābhīkṣṇaṁ visa-kisalayaiḥ saindhava-rasaiḥ

samīpe'syāḥ prāyāt praṇaya-vikalā candanakalā ||6||

kuto vṛndāranyāt katham idam agā goṣṭha-mahiṣī-

nideśāt kasmāt sa tvaritam aśanīyopahṛtaye |

sutasyāsyāḥ kiṁ samprati sa kurute kanduka-tati-

vyatikṣepa-grāhottara-vividha-khelāṁ sa-vayasā ||7||

are kiṁ śrīdāman vadasi mama dor-argala-valat-

taṭī loṭhi-ghaṭṭa-praghaṭana-nipiṣṭākhila-tano |

viramyājer nāmno'py apasara mad-āḍambaba-lava-

sphuṭat-karṇo'bhyarṇād yadi sapadi śaṁ vāñchasi bhṛśam ||8||

jaya-śrīḥ śrīdāmni prathita-mahasāṁ dhāmni sahasā

vyarājīd rājiṣyaty avakalaya rājaty api sadā |

tavaivaṁsaḥ sākṣī bhavati tad api tvaṁ bhajasi kiṁ

mukhāṭopī kopī sva-mahima-vilopī capalatām ||9||

bakīṁ mantrair viprā nidhanam anayan yaḥ punar aghas

tad-antaras tvaṁ sarve vayam api na kiṁ hanta yayima |

bakaḥ kair vā gaṇyo girir api tadeṣṭaḥ svayam aho

viyaty asthādastaujasi bhavati garvaḥ katham abhūt ||10||

bhakti-rasāmṛta-sindhu 4.3.12—

piṇḍīśūras tvam iha subalaṁ kaitavenābalāṅgaṁ

jitvā dāmodara yudhi vṛthā mā kṛthāḥ katthitāni |

mādyann eṣa tvad-alaghu-bhujāsarpa-darpāpahārī

mandra-dhvāno naṭati nikaṭe stokakṛṣṇaḥ kalāpī ||11||

bhakti-rasāmṛta-sindhu 4.3.16—

dhṛtāṭope gopeśvara-jaladhi-candre parikaraṁ

nibadhnaty ullāsād bhuja-samara-caryā-samucitam |

sa-romāñcaṁ kṣveḍā-niviḍa-mukha-bimbasya naṭataḥ

sudāmnaḥ sotkaṇṭhaṁ jayati muhur āhopuruṣikā ||12||

bhakti-rasāmṛta-sindhu 4.3.20—

śukākāraṁ prekṣya me bāhu-daṇḍaṁ

mā tvaṁ bhaiṣīḥ kṣudra re bhadrasena |

helārambheṇādya nirjitya rāmaṁ

śrīdāmāhaṁ kṛṣṇam evāhvayeya ||13||

kṛṣṇa-bhāvanāmṛtaṁ 16.8—

sa itthaṁ tat-prāṇārbuda-niyuta-nirmañchya-kiraṇau

raṇotsāhaṁ sāhaṅkṛti-bhaṇita-pīyūṣa-pṛṣataiḥ |

samaṁ mitrair dvi-trair upasarid amandaṁ vipulayan

kṣaṇaṁ ninye mūrta-praṇaya-rasa eva praṇayibhiḥ ||14||

kṛṣṇāhnika-kaumudī 5.8-20—

samajani samayo vrajāya gantuṁ

viramata samprati kānane’bhirantum |

ramayata surabhī-gaṇāvahāraṁ

dhvanayata veṇu-viṣāṇam atyudāram ||15||

atha katicana rauhiṇeya-mukhyāḥ

sahaja-paraspara-nirvyalīka-sakhyāḥ |

dhvanita-dalaa-viṣāṇa-veṇu-nādā

vraja-gamanāya babhūvur apramādāḥ ||16||

ayi śavali piśaṅgi kāli nīle

hariṇi vilohini dhūmale suśīle |

ita ita ita yāma dhāma dūrād

viramata kānana-cāra-kāma-cārāt ||17||

iti kala-mṛdunā raveṇa veṇor

vidhuta-vadhū-valamāna-māna-reṇoḥ |

upayayur anukḷpta-cāru-hambā-

ravam atha dhenu-gaṇā vanāvalambāḥ ||18||

mada-kala-ravi-kumbha-pīvarodho-

vara-bhara-nirbhara-mantharasya sādhoḥ |

kṣura-khara-khura-khedato’pi bhinnā

surabhi-gaṇasya babhūva bhūḥ prapannā ||19||

sulabhatara tṛṇāṅkuropabhogād

atiśaya-pūrita-cāru-kukṣi-bhāgāḥ |

aśakala-kala-sodhasotikāyāś

calanam akurvata naicikī-nikāyāḥ ||20||

saha sahacara-maṇḍalaiḥ kiśorau

kari-kalabhāv iva cāru-nīla-gaurau |

vana-parisarataḥ prayātavantau

babhatur amū sahajau triloka-kāntau ||21||

ali-tatir aghavairiṇonukūle

kamala-dhiyā nipapāta pāda-mūle |

viraha-vidhuritātmano’tyudārā-

ñjana-malineva vana-śriyo’śru-dhārā ||22||

kala-madhurataraiḥ svaraiḥ śakuntāḥ

priya-viraha-jvara-vega-jāta-cintāḥ |

capala-kara-nibhair garudbhir antar

vyatham arudann iva varṣma tāḍayantaḥ ||23||

animiṣam asakṛd vilokayantyaḥ

punar avalokanam artham arthayantyaḥ |

priya-viraha-rujeva kātarāṅgyaś

cala-nayanā vyavatasthire kuraṅgyaḥ ||24||

priyatamam anugacchatām udārā

bhuvi luluṭhuḥ śikhināṁ kalāpa-bhārāḥ |

nava-viraha-rujeva jāta-mokṣā

bata vipina-śriya eva keśa-pakṣāḥ ||25||

sarasi sarasi sārasādi pāthaś

cara-pataga-prakarair asevi nāthaḥ |

pathi pathi paritaḥ prayāṇa-bhāgbhiḥ

sakaruṇa-bāṣpa-bhareṇa ruddha-vāgbhiḥ ||26||

hari-haladhara-pālitāgra-mūlā

surabhi-tatiś calitā vrajānukūlā |

marakata-rajata-dvivarṇa-dhārāṁ

vyajayata rūpya-mayīṁ tarīm udārām ||27||

kṛṣṇāhnika-kaumudī 5.23-27—

tad api tad-itarāṅga-saṅgamārthaṁ

svayam iva reṇu-mayaṁ vapuḥ kṛtārtham |

kṣitir adhṛta puru-spṛhā vipaścit

kva nu sukha-sampadi tṛptim eti kaścit ||28||

upacitam atimanda-vāta-dhūtair

alaka-kulaṁ kamalekṣaṇasya pūtaiḥ |

ali-tatim iva kausumaiḥ parāgair

vyajayata go-khura-reṇubhiḥ surāgaiḥ ||29||

sita-sicaya-sucāru-mauli-bandhaḥ

surabhi-rajaḥ-kaṇa-jāla-suprabandhaḥ |

bahir-upasarad-antarastha-keśa-

dyutir udabhād dala-cumbitaika-deśaḥ ||30||

urasi ca śuśubhe’sya vaijayantī

surabhi-rajaḥ-kaṇa-sañcayair jayantī |

kusuma-suṣamayeva saṁharsantī

nijam iva cāru-parāgam utkirantī ||31||

api surabhi-rajaḥ-kaṇābhibhūtaḥ

puru śuśubhe’sya sa kaustubho’tipūtaḥ |

taruṇa-kiraṇa-kandalīṁ svakīyāṁ

punar api nirmalayann ivādvitīyām ||32||

kṛṣṇa-bhāvanāmṛtaṁ 16.9—

iti preṣṭhodantāmṛta-sariti tat-prāṇa-śapharī-

rarakṣeyaṁ kṣiptvā prathamam upakaṇṭhe viluṭhatīḥ |

suta-sneha-klinna-vrajapati-gṛhiṇyā abhimate

pravṛttāṁ cakre tām atha dhṛta-mudaṁ modaka-vidhau ||33||

govinda-līlāmṛtam 19.50-60—

kadala-kusuma-māsa-kṣoda-sat-sīriśasyair

marica-sughana-dugdhaiḥ sac-caturjāta-candraiḥ |

kṛta iha ghṛta-pakvo yaḥ patet khaṇḍa-pāke

baṭakam amṛta-keliṁ sā vyadhāt taṁ priyeṣṭam ||34||

sāmikṣaiḥ śāli-cūrṇair dadhi-marica-sitā-nārikelārdha-sasyair

jāty-elā-sal-lavaṅgāmṛta-dala-phalaiḥ phenitaiḥ piṣṭa-mudgaiḥ |

sṛṣṭaḥ pakvo ghṛte yaḥ prapatati samadhau dugdha-pūre pragāḍhe

sendau karpūra-keliṁ tam iha subaṭakaṁ sā vyadhāt sva-priyeṣṭam ||35||

granthivad-baṭikālis tair dravyaiḥ sṛṣṭā tu yā patet |

pañcāmṛte vyadhāt tāṁ sā pīyūṣa-granthi-pālikām ||36||

sa-kṣīra-sāra-śaśi-taṇḍula-nārikela-jātī

lavaṅga-maricaiḥ sasitaiḥ supiṣṭaiḥ |

rambhailayā ca ghṛta-bhāvanayā bhaved yā

sā tām anaṅga-guṭikāṁ vidadhe priyeṣṭām ||37||

kadala-marica-dugdhaiḥ khaṇḍa-godhūma-

pakva-prakaṭita-baṭako'yaṁ bhūri-jātīphalāḍhyaḥ |

nava-vidhu-madhu-madhye yo vilāsaṁ vidhatte

racita iha tayāsau sīdhu-pūrvo vilāsaḥ ||38||

upāyanānām iti pañcakaṁ sat

śrī-rādhayā svīya-dhiyā kṛtaṁ yat |

kṛṣṇas tad etat praṇayī satṛṣṇaḥ

sudhāṁ vinindan param atti nandan ||39||

teṣu vraja-prasiddhāni trīṇy antima-yugaṁ ca yat |

raho bhogyaṁ niśāyāṁ tan-madhu-pāne vidaṁśavat ||40||

lavaṅgailendu-maricaiḥ saṁyutaiḥ śarkarā-cayaiḥ |

cakre gaṅgā-jalākhyāni laḍḍukāny aparāṇi ca ||41||

tais tair yutaiḥ kṣīra-sārais tathā lāṅgali-śasyakaiḥ |

anyāny apy ājya-bhṛṣṭaiḥ sā saraiś ca sara-pūpikāḥ ||42|| (yugmakam)

sātha snātānuliptāruṇa-ruci-sicayā baddha-veṇī-sucitrā

śrī-sindūrendūbhālā mṛgamada-cibukā mālinī sābja-hastā |

nāsāgrāndola-muktāñjana-yuta-nayanottaṁsinī baddha-nīvī

rādhā tāmbūla-vaktrā sukusuma-cikurā bhāti yāvojjvalāṅghriḥ ||43||

cūḍā ratna-lalāṭike suvalayāṁś cakrī-śalākā-yugaṁ

kāñcī kuṇḍala-kaṅkaṇāṅghri-kaṭakān padāṅgulīyāny api |

graiveyaṁ padakāṅgadādi vividhān hārāṁs tathā mudrikā-

mañjīrāv iti ratna-bhūṣaṇa-cayaṁ rādhā babhau vibhratī ||44||

kṛṣṇa-bhāvanāmṛtaṁ 16.12—

ayaṁ yāmo yāmo bhavati divasāntaḥ katham imaṁ

nayāmo yo'śāmyan nahi yuga-sahasrair api gataiḥ |

vidhātrā kiṁ sṛṣṭau mama hṛdaya-kulmāṣa-dalana-

pravṛttenaivāsau kaṭhina-tara loṭhaḥ śaṭha dhiyā ||45||

bhāgavataṁ 10.35.2—

vāma-bāhu-kṛta-vāma-kapola-

valgita-bhrūr adharārpita-venum |

komalāṅgulībhir āśrita-mārgaṁ

gopya īrayati yatra mukundaḥ ||46||

gopāla-pūrva-campū 17.46-47—

harer vaktraṁ veṇu-dhvani-miṣatayā varṣati sudhāṁ

pibaty etāṁ gavyā yad anu rasanā-karṇa-yugalam |

ahāsīt prastabdhā nija-viṣayam anyā tu rasanā

kim etat kiṁ naitad bhavati kim ivaitat kim iti vā ||47||

gavām asmākaṁ ca śravaṇam anu veṇoḥ samadaśā

yadapy eṣā jātā tadapi kila bhedo vilasati |

amūs tad-vaktenduṁ sapadi kalayanti pratipadaṁ

vayaṁ naitad vidmaḥ kva bhavati yuge tasya kalanam ||48||

gopāla-pūrva-campū 17.51-52—

āścaryaṁ sakhi kṛṣṇasāra-dayitā-vṛndaṁ milad-bhartṛkaṁ

jātyā mūḍham api vyatītya bhavatīr apy evam īhāṁ dadhe |

śrutvā veṇu-kalaṁ hariṁ prati gatis tad-rūpataś citratā

tasyāpy arcanam ullasat-praṇayatas tatrāpi netrāñcalaiḥ ||49||

vayaṁ jātyā nāryaḥ puru-guṇavatām ādṛtatamās

tathā bhartāras tat-praṇaya-naya-siddha-vraja-bhuvaḥ |

hariṇyo nedṛśyas tadapi patibhis taṁ yayur aho

dhig asmān duṣpuṇyā dadhima nahi tāsām api tulām ||50||

gopāla-pūrva-campū 17.57-60—

dvīpinyaḥ śravaṇena veṇu-raṇiteḥ stambhaṁ gatāḥ sabhramāḥ

phullat-pūratayā sphurad-ghana-rasā haṁsādi-gīḥ-śiñjitāḥ |

unmaryāda-daśām itā muraripuṁ dūre’bhisṛtyāgatā

bhaṅgālola-bhujaiḥ saroja-valayas tasyāṅghri-yugmaṁ dadhuḥ ||51||

nadyaḥ sindhu-pati-vratā hari hari pratyakta-maryādikās

taṁ vidrutya milanti ced ahaha kā dīnās tadānīṁ vayam? |

kintu svairam amūr udūḍha-sukṛtā nāsmāsu tat-tulyatā

svalpāpīti nivṛttir eva sukhato yuktāthavā duḥkhataḥ ||52||

murārer ambhodaḥ suhṛd iti na vā kevala-rucā

svasādṛśyāt kintu vyatikṛta-hitatvād api sadā |

asau mallāreṇa prabalayati taṁ veṇu-januṣā

sa cāyaṁ chāyābhiḥ praśamayati tāpaṁ tad-upari ||53||

haṁho paśya jaḍo’pi vārida-cayaḥ sarvopari sthāyy api

cchāyābhiḥ svarasaiś ca taṁ paricaraty antaścara-premataḥ |

kaṣṭaṁ suṣṭhu vayaṁ tad-eka-śaraṇa-prāṇa-sthitiṁ-manyatā-

gaṇyās tasya vinā tu sevanam amūr jīvāma dhig jīvitam ||54||

gopāla-pūrva-campū 17.64-66—

veṇoḥ puṇyam atīva hanta yad asāv astrī ca tasyādharaṁ

gopīnāṁ svam api hriyaṁ pariharan śaśvat pibann ardati |

tṛptyā chardi-nibhād amuṣya raṇitān nadyo’pi phullanty amūr

yad-vaṁśyā naga-jātayo’pi madhubhir bāṣpaṁ madād bibhrati ||55||

yāce’haṁ vaṁśa-dehaṁ na tu kulaja-vadhū-deham ādye hi kṛṣṇas

tṛṣṇag-bhāvena sajjan bahu-ruci viharan durlabhaḥ syāt paratra |

vaṁśī-bhāve cid-aṁśa-praśamana-vaśatā-vismṛtātmā yadi syāt

tena jñāyeya seyaṁ mama viraha-dutā dārutām āgateti ||56||

gaṇḍaṁ cumbasi kuṇḍala-stham akari tvaṁ tasya vaṁsi tvam apy

āsyaṁ prekṣi tathāṅgam aṅgam asakṛn māle tvam āliṅgasi |

tad yuktaṁ yad atīta-sarva-vidhikā yūyaṁ, vayaṁ tu sphuṭaṁ

hā tat-tad-vidhi-bhāg-vicāra-hatakenābhīpsitād vañcitāḥ ||57||

kṛṣṇa-bhāvanāmṛta 16.13-17—

iti klidyan-netrāṁ vidhura-vadanāṁ maṅkṣu-lalitā

samārohya kṣaumaṁ nyagadad agadaṅkāra-caritā |

tvam uttīrṇā rādhe kaṭutaram abhūḥ kheda-jaladhiṁ

diśaṁ paśya prācīṁ viśati sakhi godhūlir adhunā ||58||

na godhūlir bhadre anubhava bhavatīdaṁ vidhurajo

dṛśaṁ tṛptāṁ dūrād viśati kim avādīḥ sakhi diśam |

yad etat kaṇṭhān me śamita davathu prāṇapatagān

hṛdāninye manye tad ayi mṛta-sañjivanam idam ||59||

mad-arthaṁ tvat-preyo-vadana-nalina-sveda-kaṇikā

haran śaityāmodī vipula-karuṇaḥ prācya-pavanaḥ |

aho bhāgyaṁ spṛṣṭvā sapadi lalite jīvayati māṁ

jagat-prāṇo nāmnā bhavati guṇato'py eṣa nitarām ||60||

smaran māṁ dīnāṁ vraja-tilaka-sūnuḥ kim adhunā

purogāḥ kṛtvā gā drutataram upaiti praṇayavān |

kathaṁ vāsya drautyaṁ bhavatu samadokṣālasa-gateḥ

kathaṁ vā sphāratvaṁ tyajatu sa davīyān vana-pathaḥ ||61||

mukhābjaṁ bibhrāṇo vimala-tilakaṁ vella-dalakaṁ

raṇad-bhṛṅga-stoma-stuta-tulasīkā-srak-parimalaḥ |

śrita-preṅkhat-piñchāruṇa-dara-natoṣṇīṣa-suṣamo

dhuvan bādhāṁ rādhe tvaritam adhunaivaiṣyati sa te ||62||

govinda-līlāmṛta 19.86—

muralī-nadanād utthita-madanā

gadgada-gadanā vraja-vidhu-vadanāḥ |

suśikhara-radanā ślathita-cchadanā

yayur apakadānāḥ sadanāt sadanāt ||63||

bṛhad-bhāgavatāmṛtaṁ 2.6.50-52—

kiñcic ca kāścit tv anapekṣamānāḥ

sambhrānti-vighnākalitāḥ skhalantyaḥ |

dhāvanti tasyāṁ diśi yatra dhenu-

hambā-rava veṇu-nināda-miśrāḥ ||64||

kāścid viparyag-dhṛta-bhūṣaṇā yayuḥ

kāścic ca nīvi-kaca-bandhanākulāḥ |

anyā gṛhāntas taru-bhāva-miśritāḥ

kāścic ca bhūmau nyapatan vimohitāḥ ||65||

mohaṁ gatāḥ kaścana nīyamānā

dhṛtvāśru-lālārdra-mukhāḥ sakhībhiḥ |

yāntītarāḥ prema-bharākulās taṁ

paśyaitam ity alībhir ucyamānāḥ ||66||

bṛhad-bhāgavatāmṛtaṁ 2.6.46—

gavāṁ hāṁvā-rāvaiḥ sulalitataraṁ moha-muralī-

kalaṁ līlā-gīta-svara-madhura-rāgeṇa kalitam |

jagad-vailakṣaṇyācita-vividha-bhaṅgi-vilasitaṁ

vraja-sthānāṁ teṣāṁ sapadi paramākarṣa-valitam ||67||

kṛṣṇa-bhāvanāmṛta 16.19-22—

ito vaṁśī-dhvānāt kalaya sakhi rādhe kalakalaṁ

vraje rāmārājer udita-vitanor nirjigamiṣoḥ |

tad-agre svārāme kusuma-miṣato yāmo jaratīṁ

pratāryety utkaṇṭhā-culukita-dhṛtiḥ sā drutam agāt ||68||

tvayā dattenālaṁ śravaṇam anu puṣpeṇa yad iha

svayaṁ dūrād vaṁśī-nirasa-vataṁso'lagad ayam |

patāmi tvat-pāde sakhi bakula-māle jahihi mām

ito gatvā kṛṣṇāmbuda-ghana-rasaiḥ syāṁ śiśiratā ||69||

priya-snigdha-śyāmāñjana-rasa ito'gre vipinataḥ

samety etaṁ dhāsya nija-nayanayoḥ saṁjvara-haram |

kim ānaiṣīr bhaṣmatvam idam ahahānajmi na dṛśā

vaneneti śyāmā tvaritam uparādhaṁ vanam agāt ||70||

vilambaṁ no bhadre kuru jahihi candrāvali rujaṁ

na dhanye māntharyaḥ kalaya kamale yāva sadanāt |

kathaṁ pāli klāmyasy upasara harer aṅga-suṣamām

ṛte jīvety ālo vraja-mṛga-dṛśāṁ sambhramam adhuḥ ||71||

ānanda-vṛndāvana-campū 11.2-3—

dhūli-bharo gavāṁ khara-khura-kṣuṇṇaḥ kṣamāyās tato

hambety ucca-gabhīra-cāru-ninadas tāsām atho maṇḍalam |

tasyānte muralī-ravas tad anu ca preṅkholi nīlaṁ mahaḥ

paścāt kṛṣṇa iti kramād vraja-purīpatyor abhūd gocaraḥ [||72||](file:///\\2\\)

dhenūnāṁ atha vatsa-vatsalatayā jāta-tvarām ūdhasām

āhārasya ca gauravāl laghutarām ābibhratīnāṁ gatim |

śrī-kṛṣṇasya vilāsa-veṇu-ninadair āmoda-ghūrṇad-dṛśāṁ

hambeti śruti-ramya-gadgada-girāṁ śreṇī vrajaṁ prāviśat [||73||](file:///\\3\\)

ānanda-vṛndāvana-campū 11.1—

mukte nandini candinīndu-tilake kastūri karpūrike

piṅge raṅgiṇi dhūmale dhavalike kiñjalkike raṅgiṇi |

śyāme ketaki candrike śavalike kāśmīrike campike

hīhīhīti tatāna tāna-madhuraṁ gānaṁ muralyā hariḥ ||74||

lalita-mādhava 1.29—

gatvā puras tricaturāṇi javāt padāni

paścād vilokayati hanta tiraḥ-śirodhi |

vatsotkarād api bakī-mathane gariṣṭha-

premānubandha-vidhuraṁ pathi dhenu-vṛndam ||75||

govinda-līlāmṛtam 19.77-78—

tatra sphāre sarasi muralī nisvanaiḥ stambhayan gā

yūthān yūthān pṛthag aracayat pāyayitvātha pāthaḥ |

nānā-raṅgaiḥ sva-hṛdi maṇibhir yānti mālā tayā'sau

nānā-varṇān agaṇayad api svān śrī-harir dhenu-yūthān ||76||

saṇkhyā-pūrtau bhavati muditaḥ svasya kiṁ vā sakhīnāṁ

saṅkhyā-nyūne sapadi sa gavāṁ veṇu-saṅketa-nādaiḥ |

tat-tan-nāmnā svagaṇa-viyutāḥ śīghram āhūyā gās tās

tat-tad-yūthe calati ghaṭayaṁś cālayaṁs tān vrajāya ||77||

ānanda-vṛndāvana-campū 13.26-28—

go-dhūli-dhūmra-kamrālaka-sad-alikās tiryag-uṣṇīṣa-bandha-

preṅkholat-kaiṅkirāta-stavaka-nava-kalaṁ barhi-barhaṁ dadhānaḥ |

āvalgat-kuṇḍala-śrī-dinakara-kiraṇa-klānta-karṇotpalāntar-

niryat-kiñjalka-leśa-cchurita-laghutara-svinna-gaṇḍānta-lakṣmīḥ ||78||

manda-prasthāna-līlā-mada-madhura-raṇan-mañju-mañjīra-nāda-

śreṇī-saṁvādyamāna-śruti-mṛdu-muralī-svāna-niṣṇāta-karṇaḥ |

agre kṛtvāgra-jātaṁ sahacara-nikaraṁ pṛṣṭhataḥ pārśvataś ca

premānandas tanūmān iva nayanavatāṁ sa vrajaṁ prāviveśa ||79||

śrī-kṛṣṇāgamanotsavasya kathanaṁ sāyāhna evāgrataḥ

sandhatte tad-anantaraṁ bahutarī-kurvanti godhūlayaḥ |

satyaṁ satyam itīva tad dṛḍhatarī-kurvanti dhenu-svanās

tatraivāvasare mano mṛgadṛśāṁ muṣṇāti veṇu-svanaḥ ||80||

alaṅkāra-kaustubhaḥ 9.3—

valgad-valgu-vataṁsa-māṁsa-vigalan-mandāra-mālamilad-

rolamba-druti-lambamāna-sumano-dhūlībhir ādhūsaraḥ |

līlā-bandhura-kandharāñcala-calac-chrī-kaustubhaṁ bhrājate

dhāvan dhṛta-dharo dharādhara-dharo dhārādhara-śyāmalaḥ ||81||

bhāgavatam 10.15.43—

taṁ gorajaś-churita-kuntala-baddha-barha-

vanya-prasūna-rucirekṣaṇa-cāru-hāsam |

veṇum kvaṇantam anugair upagīta-kīrtiṁ

gopyo didṛkṣita-dṛśo’bhyagaman sametāḥ ||82||

kṛṣṇa-bhāvanāmṛta 16.23—

ito hambā hambā-dhvanibhir upagoṣṭhaṁ nija-sutān

āhvayanti dhāvantir akhila-surabhīr vīkṣya sahasā |

balaḥ śrīdāmākhyaiḥ saha sahacaraiḥ satvara-gatir

viṣādābdher ambāḥ prathamam udahārṣīt puri viśam ||83||

kṛṣṇāhnika-kaumudī 5.36-40—

atha maṇi-valabhātala-sthitānāṁ

śucirasa-sūtsuka-cetasāṁ vadhūnāṁ |

nayana-madhukarāvalī lalambe

priya-vadanāmburuhe śriyo’valambe ||84||

priyatama-mukha-padma-baddha-lakṣmyāḥ

kamala-dṛśāṁ sarasatrapāḥ kaṭākṣāḥ |

kuvalaya-dala-varṣavat pratītāḥ

samam anupetur upary upary upetāḥ ||85||

tad api tad-avaghāta-jāta-śātaḥ

sumadhurimāsya mukhād ya utpapāta |

kam api tam ayam eva veda tāś ca

pravidur asau praviveda manmathaś ca ||86||

mada-madira-dṛśāṁ kaṭākṣa-pātāḥ

sita-viśikhā iva duḥsahāvaghātāḥ |

pratinayana-nipāta-madhya-bhagnā

api vibhiduḥ priyam agra-bhāga-lagnāḥ ||87||

ayam ayam itaretarāvalokaḥ

praṇaya-sudhā-madhurimṇi sātirekaḥ |

itara-jana-dhiyā kṣaṇaṁ vyanaṁśīt

sphurad-anurāga-raso na tu vyaraṁsīt ||88||

kṛṣṇa-bhāvanāmṛta 16.24-32—

itaḥ preṅkhat-prānta-pramada-mada-bhārānta-sadṛśā

kṛśāṅgīr ānaṅgīṣv atirabhasa-ghūrṇāsu vikiran |

calad-dāmārāmānupama-sumanaḥ-kanduka-pari-

grahodvepa-kṣepa-pracita-nava-lāvaṇya-jaladhiḥ ||89||

rucādhvānaṁ nīlotpala-vana-mayī-kṛtya-dṛg-ali-

vrajānāṁ kāntāler madhura-rasa-satraṁ viracayan |

vrajan mandam mandaṁ mukhara-rasanā-nūpuram alaṁ-

cakāra śrī-kṛṣṇaḥ priya-sakha-vṛto gokula-bhuvam ||90||

alaṁ hrī-dambhena prakaṭaya calad-bhṛṅga-vikasad-

dṛg-abjam devāgre paśupatir asāv eti varadaḥ |

anenaitat pūjāṁ vitanu vitanu droha-paṭala-

praśāntyai viddhīmaṁ kṣaṇam uśati rādheti śubhadam ||91||

tvam evāmuṁ śyāme tvaritam upadhāva prakaṭita-

dyutiṁ hṛdyāmbhoja-stavakam upanīyārhaṇa-kṛte |

muhūrte'smin kāmaṁ sumukhi yadi sampādayati te

maheśo'yaṁ majjāmy amṛta-jaladhau tat svayam aham ||92||

mṛṣā mā tvaṁ vādīḥ kalaya lalite valli-paṭalīḥ

samutphullās tyaktvā madhukara-yuvā ghūrṇati kutaḥ |

sakhi śyāme satyaṁ nyapatad atulāmoda sarito

bhramau yan mālatyās tad ayamita īṣṭe na calitum ||93||

yadetthaṁ saṁlāpaḥ praṇaya-sarasī-dhoraṇir iva

śrutī kṛṣṇasyārād aśiśirayad ānanda-pṛṣataiḥ |

tadā śrī-rādhāsyaṁ madira-dhṛta-lāsyaṁ dara-dṛśor

avāpyāgraṁ tasya drutam adhilataṁ nihnutim agāt ||94||

pipāsārtau hā me dṛg-anagha-cakorāv iha sudhām

upetyam ālakṣyonnata-vivṛta-cañcū abhavatām |

are dhātar dhik tvāṁ valad-agha yad ābhyāṁ sapadi tāṁ

pradāyaivāhāṣīr iti hṛdi tadoce giridharaḥ ||95||

vimuñca tvaṁ lajje kṣaṇam api dṛśaḥ koṇam api me

yathā te naivāsyaṁ sakṛd api vilihyām agharipoḥ |

prasīdānandābhra tvam api nahi rundhī mama tano

namas te māṁ mā kampaya caraṇayos te'smi patitā ||96||

iti premṇā procya svagatam atidhāṛṣṭyaṁ punar idaṁ

kathaṁ kuryām itthaṁ vyamṛśad api yāvad varatanuḥ |

vikṛṣyālyas tāvat paṭima-bharato valli-kuharād

upānīya preṣṭhānana-cakita-dṛṣṭiṁ vyadhur imām ||97||

tāṁ dṛṣṭvā subalas taṁ praty āha, ujjvala-nīlamaṇi 4.9-10—

snātā nāsāgra-jāgran-maṇi-rasita-paṭā sūtriṇī baddha-veṇī

sottaṁsā carcitāṅgī kusumita-cikura sragviṇī padma-hastā |

tāmbūlāsyoru-bindu-stavakita-cibukā kajjalākṣī sucitrā

rādhālaktojjvalāṅghriḥ sphuriti tilakinī ṣoḍaśā-kalpinīyam ||98||

divyaś cūḍā-maṇīndraḥ puraṭa-viracitāḥ kuṇḍala-dvandva-kāñci-

niṣkāś cakrī-śalākā-yuga-valaya-ghaṭāḥ kaṇṭha-bhūṣormikāś ca |

hārās tārānukāra bhuja-kaṭaka-tulākoṭayo ratna-kḷptās

tuṅgā pādāṅgurīya-cchavir iti ravibhir bhūṣaṇair bhāti rādhā ||99|||

padyāvalī 259—

bhrūvallī-calanaiḥ kayāpi nayanonmeṣaiḥ kayāpi smita-

jyotsnāvicchuritaiḥ kayāpi nibhṛtaṁ sambhāvitasyādhvani |

garvād bheda-kṛtāvahela-vinaya-śrī-bhāji rādhānane

sātaṅkānunayaṁ jayanti patitāḥ kaṁsadviṣaḥ dṛṣṭayaḥ ||100||

kṛṣṇa-bhāvanāmṛtam 16.33—

apāṅgābhyāṁ yūnor nabhasi yamunā dhātṛ-tanayā

rasair ekībhūtā sura-sarid utā citram udagāt |

nimagnau yatraitad-dhṛdaya-kariṇau drāg ubhayataḥ

pravāhāyām āstāṁ vikaca-kamalālīkṣaṇa-tatau ||101||

govinda-līlāmṛtam 19.92-93—

śrī-rādhikāpāṅga-vilokaneṣuṇā

saṁspṛṣṭa-marmā sa yathākulo'bhavat |

nānyāṅganā-śreṇi-kaṭākṣa-patribhiḥ

sambhinna-sarvāvayavo'py asau tathā ||102||

yadvat sunirvṛtim avāpa sa rādhikāyā

vaktrendu-manda-hasitāmṛta-leśa-sekāt |

tadvan na gopa-sudṛśāṁ vadanendu-vṛnda-

prodyat-smitāmṛta-jhara-prakarāvagāhāt ||103||

kṛṣṇa-bhāvanāmṛtam 16.34-40—

apāṅgābhyāṁ yūnor nabhasi yamunā dhātṛ-tanayā

rasair ekībhūtā sura-sarid utā citram udagāt |

nimagnau yatraitad-dhṛdaya-kariṇau drāg ubhayataḥ

pravāhāyām āstāṁ vikaca-kamalālīkṣaṇa-tatau ||103||

tato niṣpandāṅgaṁ rasika-mithunaṁ tat-priya-suhṛd

gaṇo vartma-prāntād itara-jana-śaṅkākula-manāḥ |

vikṛṣyārāt tat-tat-pura-saraṇim ānīya rabhasāt

prabuddhaḥ pratyāśāsita hṛdam akarṣīt paṭimabhiḥ ||104||

jananyā vātsalyaṁ tanumad iva pitroḥ kim asavo

bahiṣṭāḥ śrī-kṛṣṇaḥ sva-sadanam iyāyeti viduṣī |

viśākhā prāhaiṣīt sapadi tulasī-mañjarim atha

vrajeśvaryai dātum tad-abhimata-pīyūṣa-baṭikāḥ ||105||

balāt pāṇiṁ nīvyām ahaha mama dhitsaty ayam ayaṁ

viśākhe tvaṁ vīthyāṁ kalayasi kim etat kutukinī |

yad uccaiḥ krośantīm api na hi jahāty eṣa bata māṁ

satīnāṁ mūrdhanyāṁ tad iha kathayāryāṁ drutam itaḥ ||106||

pralapyaivaṁ rādhā dara-vikasitākṣī samudita-

klamā prāsvinnāṅgī vitata-davathur vepathumatī |

tanūṁ vīkṣya svīyāṁ kusuma-śayana-nyasta-suṣamāṁ

vilakṣālīr āha smara-paribhavād gadgada-girā ||107||

kva me preyān vīthyāṁ cakara kim ahaṁ niṣkuṭa-bhavaṁ

kim etad veśmāho sakhi guru-pura-sthaṁ bhavati kim |

iyaṁ sandhyā prātaḥ kim ajani kim aho svid abhavan

niśīthaḥ kiṁ nidrāmy ahaha kim u jagarmi vada tat ||108||

tvam ārāmād dhāmāmbuja-mukhi samāyāḥ priyatamo

rahaḥ-kuñje sa tvām aramayad athāgāt sva-bhavanam |

cirāt khedaṁ pitror bhṛśam upaśamayyaiṣyati punar

vidhuḥ sa tvan-netrotpala-yuga-vikāśārtham adhunā ||109||

yat prāg āsīd vraja-pura-saro-jīvanād vicyutaṁ drāg

ugrais tāpair viraha-raviṇotpāditāntar-vidāram |

kṛṣṇāmbhodhe milati rabhasād etad-ānanda-dhārā-

sāraiḥ pūrṇaṁ tvaritam abhavat phulla-paṅkeruhāsām ||110||

iti śrī-śrī-bhāvanā-sāra-saṅgrahe aparāhna-līlāsvādanaṁ nāma

pañcamaḥ saṅgrahaḥ ||

||5||

### (6)

### ṣaṣṭha-saṅgrahaḥ

## atha sāyāhna-līlā

sāyantanīṁ kṛṣṇa-manojña-līlāṁ

snānāśanādyāṁ hi muhur vicintya |

sva-bhakta-madhye’nukaroti nityaṁ

tāṁ yo manas taṁ bhaja gauracandram ||1||

govinda-līlāmṛtam 20.1—

sāyaṁ rādhā sva-sakhyā nija-ramaṇa-kṛte preṣitāneka-bhojyāṁ

sakhyānīteśa-śeṣāśana-mudita-hṛdaṁ tāṁ ca taṁ ca vrajendum |

susnātaṁ ramya-veśaṁ gṛham anu jananī lālitaṁ prāpta-goṣṭhaṁ

nirvyūḍhosrāli-dohaṁ sva-gṛham anu punar bhuktavantaṁ smarāmi ||2||

kṛṣṇa-bhāvanāmṛtam 17.1-21—

dvau bhavantau vidhur atulayat padminī-nitya-bandhū

kṛṣṇas tatrāvani-mayam ayāt pāṇḍuraṁ khaṁ laghiṣṭaḥ |

dhātaivāpa prathitam adhikaṁ kintu mauḍhyaṁ sa ekaḥ

ko vā haimaṁ gaṇayati sudhīḥ sarṣapārdhena sārdham ||3||

udyan-naktaṁ divam api jagal-locanānanda-dhārā

nirmāṇārthaṁ sthira-cara-tateḥ prema-dharma-prakāśī |

mādhuryābdhir mṛdula-kiraṇo go-parārdha-pracārī

hāro lokāntara-sutam asamānabhra-vibhrajita-śrīḥ ||4||

kaṣṭāmbhodheḥ parama-taraṇi-bhīru-hṛc-cakravāka-

dvandvasyārāt kara-vitaraṇenāvaner bhāgya-rāśiḥ |

mitraś citrātula-guṇa-khaniḥ kiṁ gavādhīśvarāśā-

pūrtyai gacchan hata-bhaga-dṛśo hi jihāsaty ayaṁ naḥ ||5||

itthaṁ svaḥ-strī-jana-kalakalair lāghavaṁ svaṁ vivasvān

mene śrotrāmṛtam iva kṛtī yat tad āśānugāmī |

mūḍhā'maṁstātmani varuṇa-diṅ-nāgarī-saubhagaṁ yan

manye tenāprakaṭayad idam hanta mithyānurāgam ||6||

kṛṣṇo'gacchad yad anu viśikha-harmyaga-trī-jane'śrus

timyat-puṣpāñjali-kiri darodañcayan locanāntam |

svaḥ-sundaryaḥ pulaki-tanavo'maṁsata sva-sva-bhāgyaṁ

tena sthāne kvacana sudṛśāṁ mugdhatā dogdhi mudam ||7||

yāte pitor nayana-padavīṁ tat-purāntaḥ-praviṣṭe

tad-vātsalyāmṛta-jalanidhau majjati śrī-mukunde |

taṁ jñātvākṣnor aviṣayam abhūd bhānur aṅgāra-tulyas

tat-prāpty-arthaṁ kim anu lavaṇāmbodhim āsīn mimaṅkṣuḥ ||8||

tad-viśleṣa-jvara-śama-lave'py akṣamā yarhy abhūvan

gāndharvāyā visa-kisalayośīra-candrāmbujādyāḥ |

kāpy āgatya vyadhita-lalitādeśatas tarhi tasyās

tad-vṛttāntāmṛta-rasa-pṛśat-secanaṁ karṇa-randhre ||9||

saṁjñāṁ labdhvā hariṇa-nayanā sambhramād utthitoce

taptāśrāntaṁ śravana-marubhūr āli dhanyā mamābhūt |

asyāṁ svapne'nvabhavam adhunāpūrva-pīyūṣa-vṛṣṭiṁ

dhinvaty eṣā tad iha sakhi māṁ śītalīvo bhavīti ||10||

āyāteyaṁ sumukhi tulasī-mañjarī goṣṭha-rājñyā

gehāt sakhyus tava yad avadad vṛttam asmād ajāgaḥ |

ity uktvālyā vada punar apīty ambujākṣy ādideśa

preyaḥ-sāyantana-guṇa-kathāṁ prāha madhye sabhaṁ sā ||11||

tātasyākṣnoḥ padam upayayāv ādito gopurāgre

kṛṣṇo dorbhyāṁ pulakita-tanor udgṛhīto'tha sadyaḥ |

niṣpandasyorasi ciram ayaṁ bhrājate sma sthirāṅgaḥ

kailāsāntaḥ-sarasi vikaśan-nīla-padmaṁ yathaikaṁ ||12||

uṣṇīṣāgraṁ dara vighaṭayann aśrubhiḥ sicyamānaṁ

śīrṣaṁ jighran pihitam akarod āsyam asya vrajeśaḥ |

manye candraṁ vimala-śarad-ambhoda āvṛtya tasya

jyotsna-jālaiḥ svam alam akarod ātma-tāpāpanutyai ||13||

yāntī gehād ajiram ajirād geham āyānty atha yā

śuṣyad-vaktrānayad atirujaivāntimaṁ yāmam ahnaḥ |

sā goṣṭheśā taraṇi-tanaye netra-yugmāt kucābhyāṁ

jahnoḥ kanye asṛjad iva taṁ prekṣya sūnuṁ samīpe ||14||

nāṅke kartuṁ valita-jaḍimā sanna-kaṇṭhī na vārtāṁ

praṣṭuṁ nāpīkṣitum api yadi prābhavat sāśru-pūrṇā |

dīpāvalyā kalita-lalitārātrikaṁ rāma-mātai-

vāsyāḥ kroḍhe kara-dhṛtam upaveśayat tarhi kṛṣṇam ||15||

kiṁ vātsalyāmṛta-jala-nidhiṁ janma-bhūmiṁ vidhus tām

adhyāstāho kim u nija-khaniṁ prema-māṇikya-rājaḥ |

kiṁ kastūrī-drava-cita-tanoḥ sneha-pīyūṣa-putryāḥ

kukṣer bhūṣā hari-maṇir abhād arpitaḥ sādhu dhātrā ||16||

yāvan mām ākalaya jananīty akṣi-dhārāṁ sva-haste-

nonmṛjyāsyāḥ sa mudam atanon nīti-haṁsī-taḍāgaḥ |

go-dhūlīnāṁ tātam adhi tanu-kṣālayadbhiḥ payobhiḥ

stanyair eva vyaraci ruciraṁ lālanaṁ tasya tāvat ||17||

ānandormiṣv anupa-ramaṇīṣv apy amuṁ cetayantī

kṛtye pravartayad abhimate yarhi vātsalya-lakṣmīḥ |

tarhy evāsau sva-tanaya-tanuṁ pāṇināmṛjya dāsīr

asyābhyaṅga-svapana-lapanonmārjanādau nyayuṅkta ||18||

vatsa svaccha-praṇaya sadane vartate yā niṣaṇṇā

manye nāsyāṁ tava dara-dayāpy udbhaved ākulāyām |

yātas tāta sva-kula-kamala tvaṁ vanaṁ yat smṛter apy

enāṁ saṅge na hata-jananīm ānayasy ekadāpi ||19||

ahni prāpte'py uparamam ihātyanta-dairghye'pi jātaṁ

tvaṁ nāyāsi sva-gṛham adarāmreḍito'pi sva-pitrā |

kṣāmo vyāmohayasi yad amūn kṣut-pipāsāsahaḥ sva-

draṣṭṝn bandhūṁs tad alam asubhir mātur etaiḥ kaṭhoraiḥ ||20||

ambāvehi tvam ati caṭulaṁ plāvitaṁ khelanābdhau

bālālībhir mama savayasaṁ svaṁ ca na smartum īśam |

śiṣṭo'smy eko na yad imam ito'vārayiṣyaṁ tadāyaṁ

naiṣyat sampraty api gṛham iti prāha rājñīṁ baṭuḥ saḥ ||21||

tathyaṁ brūṣe katham api na me manyamānā niṣedhaṁ

bālā eva prakhara-nakharāḥ pratyahaṁ bāhu-yuddhe |

nīlāmbhojād api mṛdu balād aṅkayanty asya gātraṁ

tat kiṁ kurve capala-tanaye nātra ko'py asty upāyaḥ ||22||

itthaṁ tat saṁlapitam api tatrāham ākarṇayantī

kṛtyaṁ tat-kālikam akaravaṁ yat tad-ādiṣṭam iṣṭam |

rohiṇy āgād atha rasavatīṁ paurṇamāsī-kilimbā-

dhātrī-gārgy-ādibhir api sahālālayaṁ sā sva-sūnum ||23||

kṛṣṇāhnika-kaumudī 5.48-51—

kṣaṇam ajira-tale vilambamānā

vraja-pati-patny-atiyatna-sāvadhānā |

suta-paricaraṇāya bāla-bhṛtyān

samupadideśa nisarga-cāru-kṛtyān [||24||](file:///\\48\\)

aharata katamaḥ prakṛṣṭa-tuṣṭī

rasika-varasya viṣāṇa-veṇu-yaṣṭīḥ |

udahṛta vana-mālikām athānyaḥ

samakṛṣad ābharaṇāni ko’pi dhanyaḥ [||25||](file:///\\49\\)

udaharad avatārya mauli-bandhaṁ

mṛdutara-kañcukam añcita-prabandham |

avayava-valayād atīva-sāraḥ

surabhi-rajāṁsy apasārayāñcakāra [||26||](file:///\\50\\)

vasanam itara āśu lambhayitvā

mukha-pada-padmam adhāvayan muditvā |

kaca-bharam atha kaṅkatī-mukhena

pracuram aśūśudhad udyatā sukhena ||27||

śrī-govinda-rati-mañjarī 5.52—

kṛtibhir avayavo’sya cāru-śīlaiḥ

surabhu-surāga-supakva-divya-tailaiḥ

praṇaya-paṭubhir abhyamardi dāsair

mṛdutaram ānakha-mūrdha-manda-hāsaiḥ ||28||

kṛṣṇāhnika-kaumudī 5.53-64—

masṛṇa-ghusṛṇa-gandha-sāra-cūrṇair

ghana-ghanasāra-rajo-bhareṇa pūrṇaiḥ |

akṛta tanu-virukṣaṇaṁ ca kaścit

praṇaya-vilāsa-kalā-vaśo vipaścit ||29||

akṛta kaca-viśodhane prakarṣaṁ

surabhitarāmalakī-kaṣāya-gharṣam |

ghanatara-ghanasāra-sāra-gandhair

apaghana-sekam akalpayat kabandhaiḥ ||30||

mṛdu-sita-sicayāñcalāvalibhir

mamṛjū rathāṅgakam aṅga-mārjanībhiḥ |

kaca-bharam api nirjalīcakāra

stimita-paṭena nipīḍya ko’py udāraḥ ||31||

stimita-vasanam āśu hāpayitvā

paṭam aparaṁ mṛdu pītam āpayitvā |

atimṛdulam atīva darśanīyaṁ

vyadhita mahorasi pītam uttarīyam ||32||

akṛta kaca-kalāpam ambu-riktaṁ

punar api kaṅkatikā-mukhoparaktam |

śirasi ca mṛdu-sūkṣma-cāru śubhrāṁ

kaca-bhara-veṣṭanikāṁ cakāra dabhrām ||33||

alikha-dalika-madhyam atyudāraṁ

tilakam anindita-gandha-gandha-sāram |

alipata ghanasāra-sāritāṅkair

vapur aghanair hari-candanasya paṅkaiḥ ||34||

atha maṇi-maya-maṇḍanāni gātre

nyadhita yathā-samayāni cāru-citre |

caraṇa-yugam akalpayat sudhautaṁ

maṇi-maya-kāñcana-paṭṭikopanītam ||35||

laghu lalitam aho viśan sa sadma

priya-sakha-pāṇy-avalambi-pāṇi-padmaḥ |

parihṛta-maṇi-pāduko vinamraḥ

pitaram avandata bhakti-bhāva-kamraḥ ||36||

dṛḍhataram aupgṛhya tena harṣe

prasaraṇam īyuṣi śiṅghitaḥ sa śīrṣe |

abhajata varam āsanaṁ sa tenāpy

upaviśatānumataḥ śanair anenāḥ ||37||

ciram upacaritaḥ sa caivam eva

sva-parijanair virarāja rāma-devaḥ |

pitaram avana-nāma so’py amanda-

praṇaya-vaśād upagūhya cānananda ||38||

vraja-pati-tanaya-dvaya-dvitīyā-

śana-samayocita-pāka-pālanīyā |

agharipu-jananīṁ purogamā tām

ajani paceti jagāda rāma-mātā ||39||

vraja-pati-gṛhiṇīṅgita-praṇunnā

nava-nava-dāsaka-dāsikāḥ prasannāḥ |

vyadhiṣata maṇi-pīṭha-pātra-bhṛṅgā-

rakam ucita-sthala-saṅgi jātaraṅgāḥ ||40||

kṛṣṇa-bhāvanāmṛtam 17.23-25—

sārdhaṁ mitraiḥ sapadi vihita-snāna-bhūṣānulepaṁ

rāmaṁ kṛṣṇaṁ baṭum api sukhenopaveśya vrajeśā |

ādāv iṣṭaṁ surabhi-śiśiraṁ pānakaṁ pāyayitvā

nānā-bhedaṁ tri-vidham atha sā bhojayāmāsa bhakṣyam ||41||

etad vo'tipriyam iti yadā sīdhu-kely-ādi tebhyo

yuṣmad-pakvaṁ baṭaka-paṭalaṁ pañca-bhedaṁ dadau sā |

sasnau pañcendriyam api tadaivāsu teṣāṁ pramodais

tat-saurabhya-mradima-surasākhyāna-rūpāmṛtābdhau ||42||

etad-gandho'py anubhava-pathaṁ yasya bhāgyodayāsīt

tasmai svargo janani kim ito rocate vāpavargaḥ |

dhig dhātaraṁ yad ayam udaraṁ naiva cakre vibhuṁ me

ye mā dehīty abhidadhati tān sāgaso'tra bravīmi ||43||

govinda-līlāmṛtam 20.15—

hasanto hāsayantas te madhumaṅgala-narmabhiḥ |

bhuktvā pītvā mudācamya kṣaṇaṁ talpe viśaśramuḥ ||44||

kṛṣṇāhnika-kaumudī 5.72-74—

prathama-vidhṛta-veśa-bhūṣaṇānāṁ

kṛta-parivartanam anyathā-kṛtānām |

samaya-sama-parigrahaṁ vidhāya

prayatatire’ṅghri-saroja-dhāvanāya ||45||

atha sukha-mukhavāsa-vāsitāsyaḥ

sphurad-amṛta-drava-mugdha-manda-hāsyaḥ |

suvihita-pitṛ-mātṛ-vandanāntaḥ

sa bahir abhūd aghamardano’ṅganāntaḥ ||46||

amṛta-kara-kadambakāpavāda-

kṣama-madhurānana-maṇḍala-prasādaḥ |

sahacara-kṛta-sad-guṇānuvādaḥ

priya-maṇi-pādukayopagūḍha-pādaḥ ||47||

govinda-līlāmṛtam 20.23—

dāsā bhṛṅgāra-tāmbūla-pātra-vyajana-pāṇayaḥ |

niryoga-pāśa-vetrādi-dhāriṇas te tam anvayayuḥ ||48||

kṛṣṇāhnika-kaumudī 5.75—

vidadhad-anucarāṁsa-sīmni vāmaṁ

bhujam apareṇa kareṇa cābhirāmam |

priya-sahacara-datta-nāgavallī-

cchadanam adan praviveśa ghoṣa-pallīḥ ||49||

kṛṣṇa-bhāvanāmṛtam 17.27-35—

ity etasyā mukha-vidhu-varād añcala-granthitaś ca

prāptai rādhā sahasa-vayasā preyasas tair abhīṣṭaiḥ |

līlā-phelāmṛta-rasa-bharaiḥ śrāvaṇī-rāsanībhyāṁ

mudbhyāṁ siktān akṛta śiśirān nimnagābhyām ivāsūn ||50||

niḥsṛtyāsāv atha guru-purād etya kāsāra-tīraṁ

tatrodyānāntara-gata-vara-kṣaumam āruhya sāliḥ |

vaktra-jyotsnām adhayad aparā'lakṣitā yan murāres

tenāvindan mudam udayinīṁ cakṣuṣīm apy apārām ||51||

āsyodañcat kuṭila-cikurācchādakoṣṇīṣa-rāje

muktāmuktā dara calati kiṁ kānakī sūtra-paṅktiḥ |

kiṁ vā candropari ghana-tamo-grāsakodyad-dyuratna-

dyote vidyul lasati capalā bhāvali-prota-mūlā ||52||

dharma-dhvāntaṁ vraja-kula-bhuvāṁ bhindatī svair mayūkhair

ete gaṇḍa-dvayam anucale kuṇḍale nāghaśatroḥ |

agre sthātuṁ taraṇi-yugalaṁ neśam evānanendoḥ

pārśva-dvandvaṁ bhajati naṭanaiḥ prīṇanārthaṁ yad asya ||53||

kandarpo yat sva-makara-yugaṁ karṇa-bandhaṁ vyādhān no

vidhyann asyekṣaṇa-śita-śarair bāḍham ekāgra-cittaḥ |

tatrottaṁsa-stuvad-ali-ghaṭā-jhaṅkṛti-trastam etad

yatnān maugdhyād apasṛti-kṛte hanta kiṁ vā vidhatte ||54||

svacchaṁ snigdhaṁ nayana-yugalaṁ prāpa ye hanta kānte

te tāre sambhṛta-mada-bhare cañcale drāg abhūtām |

tābhyāṁ ye vājaniṣata sutās te janāntaḥ-purebhyaḥ

kṛṣṭvā kṛṣṭvā dhṛti-kula-vadhūr dūṣayante kaṭākṣāḥ ||55||

sarvāśodyat-tarasi dṛśi yad dasyavo'naṅga-nadyāṁ

harṣotsukyā dhṛti-mada-mukhāḥ santi sañcāriṇo'mī |

tārā-nāmnīṁ harimaṇi-mayīṁ nāvam āśritya lolāṁ

tad rāmāṇāṁ nayana-vaṇijāṁ luṇṭhanāyeti vidmaḥ ||56||

naitan manda-smitam udayate śoṇa-bimbādharauṣṭhāt

bandhūkābhyāṁ jagad ali-kṛte cyotite no marandaḥ |

lakṣyībhūte mama sakhi dṛśau vaidruma-smārayantron-

muktaṁ paśya praviśati balāt kintu kārpūra-nīlam ||57||

nirvarṇyaivaṁ priya-mukha-vidhuṁ taṁ hriyevormi-madhye

harṣāmbhodheḥ sapadi viśatīṁ cetayantī viśākhā |

proce paśya priya sakhī harer doha-līlāṁ yad-arthaṁ

sāyaṁ śvaśru-giram atikaṭuṁ vetsi pīyūṣa-kalpam ||58||

kṛṣṇāhnika-kaumudī 5.76-84—

vikasita-kumudekṣaṇā tvarā yā

vigalita-bhāskara-niṣka-śuṣka-kāyā |

tam abhajad atha saubhagād asūkṣmī-

bhavad anurāga-rasā pradoṣa-lakṣmīḥ ||59||

paritaḥ upapatatsu pakṣi-lakṣeṣv

aparimite sva-kulāya-keli-vṛkṣe |

anubhavana-talaṁ jvalatsu dīpeṣv

akiraṇa-dhūsarite diśāṁ samīpe ||60||

diśi vidiśi ruvatsu tarṇakeṣu

pratiruvatīṣu ca vatsalāsu goṣu |

prasarati ca gavāṁ dvitīya-dohe

sati sati gopa-kule nirasta-mohe ||61||

tam upanatam abhīkṣya divya-rūpaiḥ

surabhi-rutaś cala-maṅgala-pradīpaiḥ |

surabhi-gṛha-ruco bhavann ulūlā-

rava-rasanā-calanād ivānukūlāḥ ||62||

atha hari-harid-aṅganābhirāmaṁ

harim avalokitum utsukeva kāmam |

laghutaram udanīnamat sarāgaṁ

hima-kiraṇānanam unmahaḥ-parāgam ||63||

vighaṭayad iva sarvato visārāṁ

timira-paṭīm avaguṇṭhana-prakārām |

mukham iha hari-dig-vilāsavatyā

vidhur udiyāya cirābhilāṣavatyāḥ ||64||

śaśadhara-dhavalāsu tāsu goṣu

sphaṭika-ghaṭā-caṭulāsu kaumudīṣu |

asita-khura-viṣāṇa-kānti-bhedād

udayati godhana-dhīr vidhūta-khedā ||65||

tulita-rajata-śaila-gaṇḍa-śailaḥ

sukham akaroc chayanaṁ svatantra-līlaḥ |

vṛṣa-vṛṣabha-gaṇas tu tatra sāyaṁ

gṛhamunivat sa yatas tato’napāyam ||66||

lalitam akhila-go-gṛhāṅganeṣu

sphaṭika-mahā-pṛthu-daṇḍa-maṇḍiteṣu |

pada-kṛta-maṇi-pādukaḥ sa goṣṭha-

śriyam abhivīkṣya mumoda mud-variṣṭhaḥ ||67||

kṛṣṇa-bhāvanāmṛtam 17.36-40—

utkarṇānāṁ dhavali-śavalīty evam āhūyate yā sā

gaur hambety udita-viditollaṅghya sarvāḥ samīpam |

āyātāśru-stimita-nayana-pāṇinā mṛṣṭa-pṛṣṭā

kaṇḍūyābhir dara-giribhṛtā prīṇitādau babhūva ||68||

udyat-pāṛṣṇiḥ prakaṭa-yugalālambitaṣmodhi-jānu

nyaste'matre sakhi maṇi-maye bimbita śrī-mukhenduḥ |

go-tunda-spṛg-dara-śithilitoṣṇīṣa-niryan-madāli-

śreṇi-jiṣṇu-dyuti-mad-alakas tyakta-lāsyekṣanābjaḥ ||69||

iṣṭvā kṣauṇīṁ prathama-payaso dhārayā tābhir eva

dvitrābhiḥ svāṅguli-kulam athodhoncalīṁ condayitvā |

tāṁ tenaivānna madavanamat pāṇi-padmaṁ dadhāno

dohanty antaḥ śana-śana-śanad-ghasma-ghasmeti ghoṣaiḥ ||70||

udyat-karṇāḥ śaśimukhi parās tatra sotkaṇṭhayan gāḥ

sadyaḥ prodyat tad-amala-kaṇaiś citrata-svoru-jaṅghaḥ |

grīva-bhaṅgodita-ruci-gavā tarṇakenāpi saśrair netraiḥ

pīta-dyuti-nava-sudho dogdhiṁ dugdha priyas te ||71||

muṣṇopehi tvaraya naya me dehi yāhīti gāvo

nānā-varṇāḥ parama-viṣadā duhyamānāś ca gāvaḥ |

tatratyā yā giridhara-tanoḥ śyāmalā yāś ca gāvas

tā duṣpāra iha parimitāḥ kiṁ kaver mānti gāvaḥ ||72||

govinda-līlāmṛta 20.32-35—

vatsā nipīyodara-pūram uccakais

tṛptiṁ gatā gopa-gaṇā yathepsitam |

dugdhvā nivṛttāś ca gavāṁ tathāpy aho

nodhaḥ-payaḥ-pūrtir avāpa hīnatām ||73||

kṛṣṇānanābjārpita-netra-cetasāṁ

gavāṁ svayaṁ saṁsravad-audhasaṁ payaḥ |

gopāḥ stanādho dhṛta-kumbha-sañcayaiḥ

sambhṛtya ninyuḥ purato vrajeśituḥ ||74||

praveśya gopair nija-mātṛ-lālitān

vatsālayaṁ vatsa-gaṇān balānvitaḥ |

gās tā yathā-sthānam asau niveśya ca

vrajādhipasyāgamad antikaṁ hariḥ ||75||

prasthāpya dugdhāni gṛhaṁ sa bhāvikair

gavālaya-dvārṣu niyujya kiṅkarān |

samaṁ sutābhyāṁ suhṛdāṁ ca sañcayai

rājā vrajasyāvrajad ātma-mandiram ||76||

kṛṣṇa-bhāvanāmṛtam 17.41—

dugdhvā kṛṣṇaḥ priya-sakha-dṛśā sūcyamānāṁ kadācit

rādhāṁ yāti praṇaya-bharataḥ karhicit svālayāya |

grīṣme sāyaṁ sarasi rasikās tāpa-śāntyai kadāpīty

evaṁ līlāmṛta-jalanidhau tasya majjanti dhanyāḥ ||77||

iti śrī-śrī-bhāvanā-sāra-saṅgrahe sāyantana-līlāsvādanaṁ nāma

ṣaṣṭhaḥ saṅgrahaḥ ||

||6||

--o)0(o--

### (7)

### saptama-saṅgrahaḥ

## atha pradoṣa-līlā

samutkaṇṭhāsannākalita-hari-vārtā bata yathā-

bhisṛtyāsau rādhā harim api nikuñje gatavatī |

tathātmānaṁ matvā kaṭi-nihita-pāṇir viśati ca

skhalan gacchan gauro naṭati dhṛta-kampāśru-pulakaḥ ||1||

govinda-līlāmṛtam 21.1—

rādhāṁ sālī-gaṇāntām asita-sita-niśā-yogya-veśāṁ pradoṣe

dūtyā vṛndopadeśād abhisṛta-yamunā-tīra-kalpāga-kuñjām |

kṛṣṇaṁ gopaiḥ sabhāyāṁ vihita-guṇi-kalālokanaṁ snigdha-mātrā

yatnād ānīya saṁśāyitam atha nibhṛtaṁ prāpta-kuñjaṁ smarāmi ||2||

kṛṣṇa-bhāvanāmṛtam 18.6-10—

api gurupura-madhye dṛk-kabāṭāvaruddha-

sva-tanu-kanaka-veśmābhyantara-svānta-talpe |

priyatamam adhiveśyārīramad yā tadā tāṁ

sukhayitum atha rādhām āgatenduprabhoce ||3||

vidhura-rucir asi tvaṁ yaṁ vinā hanta rādhe

vidhur arucir abhūt sa tvam ṛte’nyas tathāpi |

bhavati hṛdaya-hārī sa trilokyāsta-bāho

bhavati hṛdaya-hārī bhūtatāṁ labdham utkaḥ ||4||

racaya sakhi tadasyodanta-pīyūṣa-vṛṣṭir

iti rahasi viśākhā prārthyamānā tadā sā |

yad avadad idam ālī-saṁhate raṁhasārāt

papur ajara-tṛṣas tāḥ karṇapālī-cakoryaḥ ||5||

giridhara-baladevālaṅkṛtātma-dvi-pārśvo

vraja-dharaṇī-vareṇyo bhojanāyopaviṣṭaḥ |

dhana-patir iva śobhām āpa nandīśvarāntaḥ-

pura-sadasi nidhibhyāṁ padma-śaṅkhābhidhābhyām ||6||

prati-rajani nimantryānīyamānaiḥ sa-putrair

hari-vadana-cakoraiḥ sādarair āvṛto'sau |

parita upaviśadbhiḥ prema-bhūbhṛdbhir uccais

tuhina-girir ivābhān mūrta ānanda-puñjaḥ ||7||

govinda-līlāmṛtam 20.45-53—

tuṅgī subhadra-jananī jana-nīti-vijñā

vijñāpitā vraja-payā pariveśanāya |

bhojyaṁ kramāt pariviveśa sa-rohiṇīkā

viprātmaja-svadhara-devara-putrakebhyaḥ ||8||

sat-saurabhaiḥ kanaka-varṇa-ghṛtābhiṣiktaiḥ

stūpīkṛtair vividha-temana-pātra-yuktaiḥ |

sthālīr bhūtāḥ sumṛdulair viśadodanaiḥ sā

sandānikopari puro nidadhe sma teṣām ||9||

jematsu teṣu pariveśayati kramāt sā

śeṣāṇi bhūri-vidha-ṣaḍ-rasa-temanāni |

saṁyāva-pāyasa-lasad-baṭakān apūpān

sad-bhājanāntara-dhṛtā mṛdu-roṭikāś ca ||10||

yasya yasya priyaṁ yad yat taj jñātvātha rohiṇī |

iṅgitena vrajeśvaryās tasmai tat tad asau muhuḥ ||11||

dugdhaṁ ghanaṁ śikhariṇīṁ mathitaṁ rasālāṁ

sat-ṣāḍavaṁ dadhi ghanaṁ bahu-sandhitāni |

pakvāmra-sad-rasam api vraja-rāja-rājñī

tebhyaḥ krameṇa pariveśayati sma śaśvat ||12||

sarvaṁ bhojayituṁ samutsuka-mano-vāg-dṛk-prakāśī-kṛtair

gūḍhair mātṛ-tateḥ sphuṭaiḥ pitṛ-tateḥ sneha-dravac-cetasaḥ |

bāṣpa-klinna-tanos tad-āgraha-śataiḥ kṛṣṇādayaḥ preritāḥ

saṁtṛptā api te muhur bubhujire nāntaṁ mudāṁ cāyayuḥ ||13||

dvayaṁ vyastam abhūt prātarāśāt sāyantanāśane |

gāmbhīrya-narmaṇi baṭor gūḍhatā mātur āgrahe ||14||

asvācchandyaṁ yad api lapitānyonya-hāsa-kriyādau

kṛṣṇādīnām abhavad aśane lālane cāpi mātuḥ |

prātar bhuktes tad api śatadhā sagdhitas tāta-mukhyais

teṣāṁ saukhyaṁ tad-avakalanāt koṭidhāsīc ca tasyāḥ ||15||

vaktrendoḥ smita-sampadā vraja-vidhos tad-vāk-sudhā-bindhubhis

tat-saurabhya-vimiśra-dūpa-visarais tat-tāla-vṛntānilaiḥ |

tac-chrī-sandhyāmṛtābhiṣikta-madhurair bhojyaiś ca saṁlebhire

te pañcendriya-tṛptijām atitamāṁ sambhojanīyāṁ mudam ||16||

kṛṣṇāhnika-kaumudī 5.71—

pṛthag atha paricārakopanītair

maṇi-kanakālukayā bhṛtaiḥ suśītaiḥ |

atisurabhitair jalaiḥ sa-rāmaḥ

saha-janakaḥ sa-sakhaḥ sa cācacāma ||17||

kṛṣṇāhnika-kaumudī 5.89-97—

pitṛ-pura-savidhe puraṁ yadīyaṁ

bahu-maṇi-kāñcana-mañju-rañjanīyam |

upavanam abhitaś ca yatra divyaṁ

śayana-gṛhādi ca yatra navya-bhavyam ||18||

nava-nava-taru-vīrdhāvalīkaṁ

kusumita-kuñja-kuṭīra-nirvyalīkam |

maṇi-taṭa-sarasī-vihāri-haṁsaṁ

yad upavanaṁ kala-kokilāvataṁsam ||19||

kusuma-dala-kūlāvataṁsa-muktā-

maya-valayā divi bhūsaṇoparaktāḥ |

malayaja-ghanasāra-paṅka-digdhāḥ

sita-sicayāḥ kari-danta-patra-mugdhāḥ ||20||

smita-bhavad-aśanāṁśu-puṣṭa-doṣā-

kara-kiraṇāḥ priya-saṅga-bhāvitoṣāḥ |

rajaniṣu ghana-candrikābhirāmāsv

abhisaraṇaṁ racayanti yatra rāmāḥ ||21||

śayana-samaya-sevanāvalambair

nava-nava-sevaka-sevikā-kadambaiḥ |

niravadhi parimṛṣṭa-sikta-kṛṣṇā-

guru-guru-dhūpa-sudhūpitāpy anuṣṇā ||22||

surabhi-kusuma-mālikā-kṛtābhir

nava-nava-maṇḍanikābhir uttamābhiḥ |

maṇi-kalasa-śikhālasat-patākā-

valibhir api priya-kānti-kandalīkā ||23||

virajasa-gajadanta-śilpa-bhājā-

maṇi-gaṇa-kāñcana-khaṭṭayātta-pūjā |

upacita-vapuṣeva dugdha-phenair

mṛdu-kaśipūttama-sundaropadhānaiḥ ||24||

śaśadhara-maṇi-daṇḍa-rug-gavākṣā-

gata-śaśi-raśmi-sitābhra-dhūli-lakṣā |

prativilasati yatra talpa-śālā

maṇi-maya-pañjara-mañju-kīra-mālā ||25||

śiśayiyur atha tad-vilobhanīyaṁ

vara-pura-ratna-mayatva-śobhanīyam |

nyaviśata sukumāra-dāsa-dāsī-

gaṇa-sahito’ghanihā mahā-vilāsī ||26||

kṛṣṇa-bhāvanāmṛtam 18.15-24—

adhi valabhi-valakṣe sa-kṣaṇaṁ puṣpa-talpe

rahasi sa hasitāsyair āvṛtaḥ svair vayasyaiḥ |

yad avadad avasāda-prastutau te stuvāno

madhurima-garimāṇaṁ śruyatāṁ tac ca rādhe ||27||

sarasam anugavīnasyāparāhne bhavadbhiḥ

samam asama-mahimno'py añjasā gacchato yāḥ |

mama dhṛti-tatim adyann adya goṣṭha-pradeśe

kathaya subala tā māṁ mohayitryo rucaḥ kāḥ ||28||

ahaha madhurimābdheḥ kiṁ sudhā-mathyamānāt

kim iti lalita-vidyud-vīcayo vastra-pūtāḥ |

kim u parimala-nīvṛn-mūrti-sāmrājya-lakṣmyaḥ

kim atanu-viśikhānāṁ rāśayaś campakānām ||29||

tad upari ghusṛṇāktāṁ kiṁ sarojaṁ praphullaṁ

śuci-jaladhi-janir vā kṣobhanaḥ kaścanenduḥ |

maṇi-maya-madirābhyāṁ tasya cāṅke naṭadbhyāṁ

mama dṛg-upasaranty evāditā puccha-ghātaiḥ ||30||

kim idam ahaha vastv ity ūḍha-sambhrānti-mūḍhe

tad-anubhava-lavasyāpaṁśam ārabdha-kāme |

mayi ghana-jaladāly evāvṛtaṁ sadya eva

vratati-tatiṣu līnaṁ prabhāvaṁ tan na leḍhum ||31||

sapadi nayana-yugmoddiṣṭa-vartmā tad āgān

mama hṛdaya-bhaṭan-tan-mārgaṇārthaṁ samarthaḥ |

na punar ayam idānīṁ yat parāvartate tad

vana-bhuvi kusumeṣo bandham āpeti budhye ||32||

aghahara bhavatā yālokyata ślāghya-rūpā

tad-avadhi dhuta-dhairyā sāpi rādhādhidhārā |

vividha-davathu-pātrī svāḥ sakhī rodayitrī

viluṭhati galad-akṣnor dhārayā dhauta-gātrī ||33||

ayam ayam ayate tvāṁ tanvi dhinvan mukundo

rasanidhir atha sa kva kveti saṁlāpa-śeṣe |

prathama-rajani-jātaṁ dhvāntam ālakṣayantī

śamayati rujam asyā vrīḍayāthāvṛtāṅgyāḥ ||34||

iti subala-vacobhiḥ kṛṣṇa-netrāmbujābhyāṁ

praṇayiṇi pṛṣatā drāg ānupūrvyā nipetuḥ |

himakara-kara-rāji-bhrāntito bhūkta-pūrvāṁ

vavamatur iva muktāṁ mañju-cañcū cakorau ||35||

paricaraṇa-parāṁ māṁ tasthūṣīṁ tatra dṛṣṭvā

nyadiśad ayam amandotkaṇṭhayā kuṇṭhitāsyaḥ |

upa surataru rādhā bhānu-putryās taṭe mām

abhisaratu rasenety āśu tāṁ brūhi gatvā ||36||

govinda-līlāmṛtam 20.57-61—

atha vrajeśā tulasīṁ sahālikāṁ

kṛtāgrahā bhojayituṁ dhaniṣṭhayā |

abhāṇi seyaṁ prathamaṁ na rādhikāṁ

vinātti bhojyaṁ na jalaṁ pibaty api ||37||

sā śrutvā sneha-rītiṁ tāṁ prītāhānnaṁ sa-temanam |

sa-sakhī-vṛnda-rādhārtham ābhyāṁ prasthāpaya drutam ||38||

tato dhaniṣṭhā hari-bhukta-śeṣaṁ

satemanānnaṁ nibhṛtaṁ nidhāya |

dadau tulasyaitata-sampuṭe'nyad

balāmbayā dattam api sphuṭaṁ sā ||39||

vrajeśā bhojayitvādau dāsīr dāsān sa-gopakān |

sasnuṣābhiḥ sa-putrībhir yātṛbhiḥ sagdhim ācarat ||40||

annam ādāya yātāyāṁ tulasyāṁ subalāya sā |

dhaniṣṭhākhyat keli-kuñjaṁ dadau ca vīṭikā rahaḥ ||41||

govinda-līlāmṛtam 21.2-20—

athāyayau hareḥ pitā bahiḥ-sabhāṁ vrajeśitā

nijāgrajānujair yutaḥ sumut-samudra-samplutaḥ |

sahākhila-vraja-prajās tam āgaman guṇi-vrajā

harer vilokanāśayā samṛddhayā sitāśayaḥ ||42||

śreṇi-mukhya-loka-vipra-gopa-vṛnda-saṅginaḥ

sva-sva-vidyayā'ghavairi-toṣaṇātiraṅgiṇaḥ |

āyayuḥ sva-gīta-vādya-hāsya-lāsya-nandinaḥ

sūta-vaṁśa-śaṁsi-nṛtya-gāna-kartṛ-vandinaḥ ||43||

te gopa-rājñā militā yathāyathaṁ

sa-gauravam sa-praṇayānukampitam |

sammānitās tena mudānvitāḥ sthitāḥ

kṛṣṇekṣaṇotkaṇṭhita-netra-cetasaḥ ||44||

śete sutaḥ śrama-bharād vihitāśano'sau

lokās tad-īkṣaṇa-tṛṣo bata kiṁ vidheyam |

itthaṁ vicintayati gopa-patāv akasmāt

kṛṣṇaḥ svayaṁ sakhi-kulaiḥ sahitaḥ samāyāt ||45||

svāntāmbudhiṁ netra-cakora-vṛndaṁ

romauṣadhiś ca smita-kairavālīm |

samphullayan ghoṣa-kṛtālayānam

sabhodayādrāv udito harīnduḥ ||46||

viprān gurūn svāñjali-bandha-vandanaiḥ

samān sakhīṁś ca smita-miśritekṣaṇaiḥ |

pālyāṁs tathānyān sadayāvalokanaiḥ

sambhāṣya tān so'pi viveśa saṅgibhiḥ ||47||

veda-dhvānair jaya-jaya-ravaiḥ pūrva-vaṁśyānuvādais

tat-tal-līlā-viruda-paṭhanair vāditair bhūri-vādyaiḥ |

harṣodghoṣaiḥ stuti-kalakalaiḥ saṅgatānāṁ janānāṁ

ghoṣaḥ kṛṣṇe vyatanutatarāṁ svasya nāmno niruktim ||48||

vrajendreṇeritaḥ kṣattā lokānutkara-cālanaiḥ |

kolāhalān nivāryaitān yathā-sthānaṁ nyaveśayet ||49||

teṣūpaviṣṭeṣu nṛpeṅgitena te

vicakṣaṇāḥ sva-sva-kalāḥ pṛthak pṛthak |

pradarśayantaḥ kramaśaḥ kalā-vidaḥ

sa-lālasān sabhya-janān atoṣayan ||50||

chālikyādi-nṛtyam eke'nye lāsyaṁ tāṇḍavaṁ pare |

nṛsiṁha-rāma-carita-rūpakābhinaye pare ||51||

vidyāṁ vaṁśa-naṭīm anye sūtra-sañcārikāṁ pare |

nānendrajālāny apare nipuṇāḥ samadarśayan ||52||

śrāvayāmāsur itare puṇyāḥ paurāṇikīḥ kathāḥ |

gītāni vividhāny eke kecit vaṁśānuvarṇanam ||53||

catur-vidhānāṁ vidyānāṁ bhedān anye śruti-priyān |

kecit kṛṣṇasya janmādi-līlāḍhyāṁ virudāvalīm ||54||

tebhyo vrajeśādi-sabhāsado dadur

vāsodhanālaṅkaraṇāny anekadhā |

te tāni kṛṣṇekṣaṇa-pūrṇa-mānasāḥ

svīcakrur ācāratayā na tṛṣṇayā ||55||

kṛṣṇānanendoḥ smita-kaumudīṁ

bhṛśaṁ nipīya sabhyā'kṣi-cakora-santatiḥ |

vasanty api svāśru-miṣād atṛpti-bhāk

pibaty aho prema-gatiḥ sudurgamā ||56||

tāvad vrajeśā-prahitaḥ sa raktakaḥ

sabhāṁ sametyāha naman vrajeśvaram |

vrajāvanīśotka-manā vrajeśvarī

didṛkṣate śrī-yuta-bhartṛ-dārakam ||57||

tato vrajendrena kṛtāgrahotkaraḥ

sabhyān nijāloka-viyoga-kātarān |

sincan sahārdra-smita vīkṣyaṇāmṛtaiḥ

kṛṣṇaḥ prapeda nija-mātṛ-mandiram ||58 ||

tāv āgatau sa-madhumaṅgala-mitra-vṛndau

mātā sutāv atha niveśya sumṛṣṭa-vedyām |

dugdhaṁ ghanaṁ sa-śaśi-śarkaram īṣad-uṣṇaṁ

stanyāśru-sikta-sicayālam apāyayat tau ||59||

tato gate mitra-gaṇe nijālayaṁ

sa-rohiṇīkā jananī suvatsalā |

ānīya śayyā-nilaye nije nije

baṭuṁ balaṁ kṛṣṇam aśīśayat pṛthak ||60||

kṛṣṇa-bhāvanāmṛtam 18.26—

atula-caturimāṇaṁ taṁ janālakṣyamāṇaṁ

gatam iva nija-kāntaṁ viddhi sauryās taṭāntam |

tvam api kiyad aśitvā svān gurūn vañcayitvā

drutam abhisara rāgād ity uditvaiva sāgāt ||61||

govinda-līlāmṛtam 20.62-76—

athāgatāsau tulasī tad-annaṁ

sakhyai samastaṁ samadarśayat sā |

tad-gandha-varṇānubhavena cādau

nāsā-dṛśos tṛptir abhūd amūṣām ||62||

tad rūpa-mañjarī nītvā tulasyā bhojanālayam |

sa-sakhī-vṛnda-rādhāyai pṛthak pātreṣv akalpayat ||63||

athāhūyāha jaṭilā viśākhāṁ mat-suto gataḥ |

gośālāṁ śayituṁ bhuktvā bhoktum āhvaya me snuṣām ||64||

sāha sāste gṛhe suptā śrāntāraṇya-parikramāt |

tatraivātsyati dehy annaṁ sā dade'nnaṁ sa-temanam ||65||

sāpi hṛṣṭā tad ānīya cādhāya bhojanālaye |

śrī-rādhām etya tasyai tad-vārtām āvedayan mudā ||66||

tataḥ sametetyopaviveśa bhoktuṁ

bhṛṅgāra-pīṭhāli-virāji-vedyām |

sahāli-pāliḥ priya-bhukta-śeṣaṁ

rādhā marālīva sudhāṁ samutkā ||67||

asavye lalitā savye viśākhāsyā upāviśat |

purataḥ pārśvataś cānyā yathā-sthānaṁ sakhī-tatiḥ ||68||

tābhyaḥ pariviveśānnaṁ tulasyā rūpa-mañjarī |

snehena mohinī yadvad devatābhyo'mṛtaṁ kramāt ||69||

praṇayi-jana-visṛṣṭaṁ śrī-harer bhukta-śiṣṭaṁ

tad-adhara-madhu-miṣṭaṁ tat-kareṇābhimṛṣṭam |

nija-nikhila-gaṇeṣṭaṁ rādhayā netra-dṛṣṭaṁ

mitam api ca tadāsīd akṣayaṁ baṇṭane'nnam ||70||

ramaṇa-kavala-śiṣṭaṁ san-mṛṇālaṁ marālyaḥ

kiśalaya-kulam eṇyaḥ śrī-marandaṁ bhramaryaḥ |

amṛtam iva cakroyaś caindavaṁ rādhikādyāḥ

mumudur adhikam annaṁ prāsya kṛṣṇāvaśiṣṭam ||71||

ācamyāsvādayantyas tāḥ kṛṣṇa-tāmbūla-carvitam |

dāsībhiḥ sevitās tṛptā palyaṅkāsau viśaśramuḥ ||72||

tulasī-rūpa-mañjaryau tat-tac-sheṣānna-temanam |

vṛndāyai mālatī-dvārā presayāmāsatur mudā ||73||

tatas te bhojayitvānyā vayasyā dāsikā api |

sa-gaṇaiḥ saha saṁhṛṣṭaiḥ sveśā-śeṣānnam ādatuḥ ||74||

tatreṣṭa-vyañjanādīnām anyonya-pariveśane |

bhojanādau tayor āsīd vyatidāna-kaliḥ kṣaṇam ||75||

bhuktvācamya tad-āyāte rādhāyāś caraṇāntikam |

tāmbūla-carvitaṁ tasyā aśnantyau tām asevatām ||76||

govinda-līlāmṛtam 21.102-106—

athātra ghoṣeśa-sutaḥ savitryāṁ

svaṁ śāyayitvā sva-gṛhaṁ gatāyām |

kṣaṇaṁ sa viśramya bahiḥ-svadāsān

prasthāpya gehāc chayanād udasthām ||77||

kīlayitvā puro-dvāraṁ dāsān prasthāpya tad-bahiḥ |

gantum utkamanāḥ kuñjaṁ pakṣa-dvāreṇa niryayau ||78||

anācchannaṁ hitvā śaśi-kara-citaṁ ghoṣa-vasateḥ

pura-dvāraṁ sambhāvita-vividha-lokāgama-gamam |

sukham paścāt-sṛtyā viṭapi-vṛtayā yāmi vipinaṁ

vicāryetthaṁ gantuṁ pada-yugam adhād yarhi sa puraḥ ||79||

tadaiva sā sve vraja-bhūr atarkitaṁ

nidhāya yantrārpita-yāna-sannibhe |

manojave hṛt-kamale nināya taṁ

kuñjālayaṁ tan-manasā saha drutam ||80|| (yugmakam)

jyotsnā-pūrṇaṁ tūrṇam ullaṅghya yatnāc

chāyācchannaṁ vartma gṛhṇaṁs tarūṇām |

āyāto'haṁ preyasī sāgatā me

kiṁ vā netthaṁ kṛṣṇa āsīt tadotkaḥ ||81||

govinda-līlāmṛtam 2.59—

utthāyātha varāṅgī dāsyā sthāpitam agre |

adhyāstāsana-varyaṁ sā nānā-maṇi-citram ||82||

anurāga-vihasta-cittā sā sva-sakhīm āha, lalita-mādhava 1.49—

mahendra-maṇi-maṇḍalī[[1]](#footnote-2)-mada-viḍambi-deha-dyutir

vrajendra-kula-candramāḥ[[2]](#footnote-3) sphurati ko 'pi navyo yuvā

sakhi sthira-kulāṅganā[[3]](#footnote-4)-nikara-nīvi-bandhārgala-

cchidākaraṇa-kautukī jayati yasya vaṁśī-dhvaniḥ ||83||

vidagdha-mādhava 2.45—

yasyoras-taṭa-maṇḍalaṁ dhṛti-nadi-rodha-kriyā-paṇḍitaṁ

vaktreṇduḥ kula-dharma-paṅkaja-vani-saṅkoca-dīkṣā-vrati |

dor-yupau nitarām udañcita-cira-vriḍābhidārādhvarau

hā kaṣṭaṁ nikhilaṅ-gilā sakhi dṛśor bhaṅgī-bhujaṅgi tu sā ||84||

kṛṣṇāhnika-kaumudī 4.3-32—

indranīla-maṇi-darpaṇa-darpa-

droha-dohana-mahaḥ-parisarpaḥ |

koṭi-candra-madhuro ravi-koṭi-

jyotir-aṅga-jita-manmatha-koṭiḥ ||85||

meduro mṛdutaraḥ sa-taraṅgaḥ

śyāmalaḥ satata-saurabha-saṅgaḥ |

āyataḥ śamita-locana-tāpas

tasya visphurati keśa-kalāpaḥ ||86||

helayā jita-sudhākara-bimbaṁ

līlayā kṛta-saroruha-ḍimbam |

āsyam asya suṣamākṛta-dāsyaṁ

rājate lavaṇimā-mṛdu-lāsyam ||87||

cañcalālaka-kulākula-sīmā

cāru-citra-tilakena suṣīmā |

tasya saubhaga-sudhā-rasa-vāṭī

bhāti bhāla-mahasaḥ paripāṭī ||88||

cāru-cāpala-rucām upakartrī

kāma-kārmuka-mahaḥ parihartrī |

vaktra-padma-madhupāvali-rūpā

bhrū-latāsya valate’pratirūpā ||89||

kāraṇe’py asati kūṇita-koṇe

phulla-kokanada-sodara-śoṇe |

nirvyalīka-karuṇā-rasa-pūrṇe

pūrṇayā mada-mudā ghana-ghūrṇe ||90||

drāghimāṇam anaghaṁ prathimānaṁ

bibhratī suṣamayā valamānam |

pakṣmabhir ghanataraiḥ pratibhāte

locane agharipoḥ śuśubhāte ||91||

nasikāsya tila-puṣpa-suśobhā

saubhagena vihitādhika-lobhā |

bhāty adho-mukha-manojani-saṅgā

kīra-sāra-parivāra-vibhaṅgā ||92||

karṇayor makara-kuṇḍala-helā-

tāṇḍava-vāhita-kapola-sukhelā |

vaktra-tāmarasa-navyada-lābhā

sā dvayī jayati tasya suśobhā ||93||

lola-kuṇḍala-maṇi-pratibimbaṁ

preyasī-gaṇa-paṇīkṛta-cumbam |

bhāti manda-hasitonnati-kāntaṁ

gaṇḍa-maṇḍalam amuṣya nitāntam ||94||

sṛkkaṇer madhurimāmṛta-kūpaṁ

lekhayā[[4]](#footnote-5) vahalayāpratirūpam |

bandhu-jīva-jaya-garva-gariṣṭhaṁ

tasya rājatitarām adharauṣṭham ||95||

bhāti pakva-yama-jāmbava-śobhā

bhāvukasya civukasya suśobhā |

nimna-madhya-madhurāti-gabhīrā

preyaso lavaṇimāmṛta-dhārā ||96||

jyotiṣā puru-parāhata-muktāḥ

kunda-kuṭmala-parābhava-śaktāḥ |

antar antar api śoṇa-surekhā

nindyamāna-śikharaugha-mayūkhāḥ ||97||

cāru-pākima-sudāḍima-bījād

abhra-vibhrama-samāhita-pūjāḥ |

cid-vilāsa-mahasām iva sārā

bhānti tasya daśanāḥ smita-pūrāḥ ||98||

ānanodara-maho madhurimṇāṁ

kācid uddyud iva divya-garimṇām |

padma-garbha-bhavana-vyada-lābhā

bhāti tasya rasanāruṇa-śobhā ||99||

agrataḥ krama-suśobhana-puṣṭaḥ

sutrirekha-suṣamādhika-miṣṭaḥ |

ninditendra-maṇi-kambura-kaṇṭhaḥ

śobhate’sya dayitasya sa kaṇṭhaḥ ||100||

śrī-vadhū-vasati-vāstu-varaḥ śrī-

vatsa-kaustubha-mahaḥ-prathita-śrīḥ |

vakṣasaḥ parisaro’sya viśālaḥ

śobhate maṇi-kavāṭa-karālaḥ ||101||

kandharā-madhurima-śruti-hetor

nimna-madhyam atisad-guṇa-setoḥ |

bāhu-mūla-paripuṣṭi-gariṣṭhaṁ

cāru pārśva-ruci rājati pṛṣṭham ||102||

bhāti tasya tad alaṁ gaja-śuṇḍā-

daṇḍayor bhavati yasya vitaṇḍā |

jānu-bimba-paricumbana-śīlaṁ

dor-yugaṁ maṇi-yugottama-līlam ||103||

saprapañca-nakha-maṇḍala-dhāmnā

pañca-śākha-yugalena subhūmnā |

pañca-pañca-maṇi-maṇḍala-cañcat-

pañca-śīrṣa-bhujagākṛtim añcat ||104||

pippala-cchada-paricchada-vinde

bandhura-trivali-śālini tunde |

tasya nābhi-sarasī-sarasānte

kasya muhyati na dhī rati-kānte ||105||

nābhi-kūpa-vivarāt samudīrṇā

cāru-loma-latikā rasa-pūrṇā |

sā bali-krama-parākrama-bhugnā

tasya cetasi na kasya nimagnā ||106||

iṣṭa-miṣṭa-ruci muṣṭi-vilagnaṁ

tasya tad-vijayatām avalagnam |

yad vilokya vihita-vyapasarpaḥ

śāmbhavasya ḍamaror api darpaḥ ||107||

unnatia-sphici sa-vīci-marīci-

stoma-komalima-keli-samīci |

yan nitamba-phalake suvapañcī-

svānajij jayati kāñcana-kāñcī ||108||

śyāma-rāma-kadalī-vara-kāṇḍe

pīna-vṛtta-ghanatābhir akhaṇḍe |

ko’bhajat tulanayaiva jugupsāṁ

kas tad-ūrum abhi necchati lipsām ||109||

piṇḍito madhurimeva na coccair

māṁsalaṁ suvalitaṁ na ca nīcaiḥ |

sampuṭaṁ rati-pater iva dhāmnām

asya jānu jayatān madhurimnā ||110||

jānutaḥ kṣarad-adho-mukha-dhārā-

mādhurīva paritaḥ kṛta-cārā |

tasya bhāti manaso’py asulaṅghā

mūlataḥ krama-kṛśa-vara-jaṅghā ||111||

rājato’sya ghūtike guṇa-sindhor

budbudāv iva maho[[5]](#footnote-6)-rasa-sindhoḥ |

kāma-keli-gulike iva divye

ramya-nīpa-kalike iva navye ||112||

mādhurī-sarid-adho-mukha-dhārā

cāru-vāriruha-kānty-anukārā |

kauravinda-maṇi-maṇḍala-bhābhir

bhūṣitā nakha-mayūkha-latābhiḥ ||113||

aṅkuśa-dhvaja-saroja-yavādyair

lakṣmabhiḥ parama-lakṣmabhir ādyaiḥ |

rañjitā jayati tasya suṣīmā

sā dvayī caraṇayoḥ sukha-sīmā ||114||

ānanda-vṛndāvana-campū 8.5-7—

īdṛśā puruṣa-bhūṣaṇena yā

bhūṣayanti hṛdayaṁ na subhruvaḥ |

dhik tadīya-kula-śīla-yauvanaṁ

dhik tadīya-guṇa-rūpa-sampadaḥ ||115||

jīvitaṁ sakhi paṇīkṛtaṁ mayā

kiṁ guroś ca suhṛdaś ca me bhayam |

labhyate sa yadi kasya vā bhayaṁ

labhyate na yadi kasya vā bhayam ||116||

māṁ dhavo yadi nihanti hanyatāṁ

bāndhavo yadi jahāti hīyatām |

sādhavo yadi hasanti hasyatāṁ

mādhavaḥ svayam urīkṛto mayā ||117||

vrīḍāṁ viloḍayati luñcati dhariyam ārya-

bhītiṁ bhinatti parilumpati citta-vṛttim |

nāmaiva yasya kalitaṁ śravaṇopakaṇṭhe

dṛṣṭaḥ sa kiṁ na kurutāṁ sakhi mad-vidhānām ||118||

alaṅkāra-kaustubhaḥ 3.21 (?)—

vilāsa-ceṣṭāḥ sakhi keśināśino

halāhalābhyaḥ pradahanti me manaḥ |

kṛntanti marmāṇi ghūrṇā iva

premā vikārī hṛdi hṛd-vraṇo yathā ||119||

padyāvalī 176—

svāmī kupyati kupyatāṁ parijanā nindanti nindantu mām,

anyat kiṁ prathatām ayaṁ ca jagati prauḍho mamopadravaḥ |

āśāsyaṁ punar etad eva yad idaṁ cakṣuś ciraṁ vardhatāṁ

yenedaṁ paripīyate muraripoḥ saundarya-sāraṁ vapuḥ ||120||

padyāvalī 165—

adya sundari kalinda-nandinī-

tīra-kuñja-bhuvi keli-lampaṭaḥ |

vādayan muralikāṁ muhur muhur

mādhavo harati māmakaṁ manaḥ ||121||

vidagdha-mādhava 1.37—

eṣa sthairya-bhujaṅga-saṅgha-damanāsaṅge vihaṅgeśvaro

vriḍā-vyādhi-dhurā-vidhūnana-vidhau tanvaṅgi dhanvantariḥ |

sādhvī-garva-bharāmburāśi-culukārambhe tu kumbhodbhavaḥ

kālindī-taṭa-maṇḍalīṣu muralī-tuṇḍād dhvanir dhāvati ||122||

saṅgraha-kartuḥ (?)—

śṛṇu sakhi guravo’ntaḥ śerate sāmprataṁ te

sadanam anugavāṁ so’py aste dūre’bhimanyuḥ |

smṛtim atidhṛti-lajjāḥ śāyayitvā sva-talpe

tad abhisara rasena sva-priyaṁ keli-kuñje ||123||

anupada-vanamāla-prema-sandarśitādhvā

kusuma-śara-bhaṭenaivābhitaḥ pālyamānā |

hṛdi punar upagūḍhotkaṇṭhayānvācalantī

śrama-lavam api rādhe nādhvano jñāsyasi tvam [||124||](file:///\\124\\)

ujjvala-nīlamaṇi 15.74—

indus tundila-maṇḍalaṁ praṇayate vṛndāvane candrikāṁ

sāndrāṁ sundari nandano vraja-pates tvad vīthim udvīkṣate |

tvaṁ candrāñcita-candanena khacitā kṣaumeṇa cālaṅkṛtā

kiṁ vartmany aravinda-cāru-caraṇa-dvandvaṁ na sandhitsasi ||125||

govinda-līlāmṛtam 21.23—

śrī-rādhikāpy aśakalendu-karojjvalāyāṁ

rātrāv ihātma-ramaṇāpti-samutsukāsau |

saṅketa-kuñja-gamana-tvaritā sakhībhiḥ

śuklābhisāra-racanāṁ caturā cakāra ||126||

govinda-līlāmṛtam 21.25—

kadācit tāmasyām asita-vasanā sā mṛgamadair

viliptāṅgī kālāguru-tilaka-citrotpala-kulaiḥ |

kṛtottaṁsā nānāsita-maṇi-kṛtālaṅkṛti-yutā

nirābādhā rādhā priyam abhisaraty āli-sahitā ||127||

kṛṣṇāhnika-kaumudī 6.14-19—

muktā-jālair valaya-rasanā-dāma-hārādyanāgaḥ-

kṣaumaṁ jyotsnā-paṭala-dhavalaṁ candanenāṅga-rāgaḥ |

mallī-mālāś cikura-nikare saurabheṇātikāntāḥ

śrī-tāḍaṅkāḥ śruti-kiśalaya-prāntayoḥ kānta-dāntāḥ ||128||

haṁsa-śyenā prapada-vasana-prānta-bhāgair akuṇṭhair

ācchanna-bhrū-nayana-mahasāṁ kḷpta-dīrghāvaguṇṭhaiḥ |

karpūrāṇāṁ pathi pathi rajo-varṣaṇenaiva nāsāṁ

cakruś chāyā-visadṛśatayā citram etat tad āsāṁ ||129||

atyautsukhyāt tvarita-gatayaḥ śroṇi-bhāra-prathimnā

mandaṁ mandaṁ racita-caraṇa-kṣepam āyāsa-bhūmnā |

jyotsnā-jālaṁ rajata-latikā-vāṭiketi pratītyā

hastālambaṁ kvacana vidadhuḥ śrānti-śrāntyai surītyā ||130||

ūru-stambho gamana-virahaṁ vepathur gātra-laulyaṁ

harṣāśraṁ ca kṣiti-paricayābhāvataḥ prātikūlyam |

cakrus tāsāṁ malayaja-rasollāsanaṁ romaharṣā

rejur jyotsnābhisaraṇa-vidhau kevalaṁ hāsa-varṣāḥ ||131||

jyotsnā-jāle nija-nija-tanu-jyotsnayollāsayantyaḥ

kṛtsnā jyotsnāntaram iva nija-prāṇanāthaṁ prayāntyaḥ |

pratyādiṣṭābhisaraṇa-pathāḥ svānuraktyeva dūtyā

naiva jñātā api śaśabhṛti svāṁśu-jāla-pratītyā ||132||

śroṇī-bhāra-prathimani samālambamānaṁ vilambaṁ

rādhā prāṇa-priyatama-sakhīr datta-hastāvalambam |

mandaṁ yāntī priya-gṛha-pathaṁ dīrgha-dīrghaṁ mṛśantī

kheda-sveda-kṣubhita-tanukā hanta jaglau sudantī ||133||

padyāvalī 211—

dvitraiḥ keli-saroruhaṁ tri-caturair dhammilla-mallī-srajaṁ

kaṇṭhān mauktika-mālikāṁ tad anu ca tyaktvā padaiḥ pañcamaiḥ |

kṛṣṇa-prema-vighūrṇitāntaratayā dūrābhisārāturā

tanvaṅgī nirupāyam adhvani paraṁ śreṇībharaṁ nindati ||134||

govinda-līlāmṛtam 21.26—

vṛkṣa-cchāye pathi pathi bhiyā vañcayantī sva-gamyaṁ

sthānaṁ vaṁśīvaṭa-viṭapinaḥ śākhayā lakṣayantī |

nyasya svīye hṛdaya-kamale sohyamānā nigūḍhaṁ

yantrākāre vraja-vana-bhuvā prāpa kṛṣṇā-samīpam ||135||

govinda-līlāmṛtam 21.28—

śrī-govinda-sthalākhyaṁ taṭam idam amalaṁ kṛṣṇa-saṁyoga-pīṭhaṁ

vṛndāraṇyottamāṅgaṁ krama-natam abhitaḥ kūrma-pīṭha-sthalābham |

kuñja-śreṇī-dalāḍhyaṁ maṇi-maya-gṛha-sat-karṇikaṁ svarṇa-rambhā-

śreṇī-kiñjalkam eṣā daśa-śata-dala-rājīva-tulyaṁ dadarśa ||136||

govinda-līlāmṛtam 21.33-34—

kalpa-drumair vāñchita-dāna-kalpair

apārijātair api pārijātaiḥ |

mandāra-vṛkṣair api rāṅkyadāraiḥ

santānakaiḥ sammada-tānakaiś ca ||135||

śaśvad dhareś citta-śarīra-candanair

yac candanaiḥ śrī-hari-candanair api |

mahā-vadānyair itaraiś ca bhūruhair

vyāptaṁ latā-rāji-virājitāṅgakaiḥ ||136||

govinda-līlāmṛtam 21.37—

vallyaḥ sarvā yatra tāḥ kalpa-vallyo

vṛkṣāḥ sarve kalpa-vṛkṣā bakāreḥ |

gopīnāṁ cābhīṣṭa-pūrtau samarthā

jātyā yā ye tādṛśaḥ kintu tās te ||137||

govinda-līlāmṛtam 21.46—

śālā bhānti carās toye yatra śālā sthirā sthale |

rohito'psu caras tīre rohitau ca cara-sthirau ||138||

govinda-līlāmṛtam 21.55-59—

yat karṇa-hāri-hārīta-bharadvāja-śukoktibhiḥ |

vatsa-gālava-śāṇḍilyānvitaṁ muni-sado yathā ||139||

śruti-ṛtu-vasukoṇair maṇḍalāṅgaiś ca kaiścid

vividha-maṇi-vicitrair dikṣu sopāna-yuktaiḥ |

gala-hṛd-udara-nābhi-śroṇi-jānūru-daghnair

valita-lalitamūlā-kuṭṭimaiḥ sālabālaiḥ ||140||

nīla-rakta-maṇibaddha-kuṭṭimāḥ

kecid indu-maṇi-jāla-vālakāḥ |

nīla-rakta-maṇi-jāla-vālakāḥ

ke'pi candramaṇi-baddha-kuṭṭimāḥ ||141||

vṛkṣā haimā harimaṇi-mayaiḥ kāñcanair aindranīlā

vaiduryābhāḥ sphaṭika-maṇijaiḥ sphāṭikāḥ padmarāgaiḥ |

glaukāntāṅgā marakata-mayais taiś ca te'nye tathānyair

dīvyanty asmin vratati-valayaiḥ śliṣṭa-śākhāḥ praphullāḥ ||142||

harimaṇi-bhuvi haimā vaidrumā vaidrumāś ca

sphaṭika-maṇi-dharāyāṁ sphāṭikāḥ svarṇa-bhūmau |

aruṇa-maṇi-dharāyāṁ śākra-nīlāś ca yasmin

marakata-maṇi-dhātryāṁ padmarāgā vibhānti ||143||

govinda-līlāmṛtam 21.62-64—

svabhāva-mālākṛti-puṣpa-bhājāṁ

phalāni tāsāṁ rurucur latānām |

kuṣmāṇḍa-tumbī-sadṛśāni yatra

śrī-kṛṣṇa-līlocita-vastu-bhāñji ||144||

kusuma-racita-śayyolloca-bhūṣopadhānaiḥ

sa-madhu-caṣaka-tāmbūlāmbu-gandhādi-pātraiḥ |

vyajana-mukura-sindūrāñjanām atra kaiścā-

nvita-maṇi-nicitāntar-bhūmayo bhūri-citrāḥ ||145||

kusumita-bahu-vallī-maṇḍalair bhitti-kalpair

upari ca paṭalābhaiḥ śliṣṭa-śākhā-samūhaiḥ |

niviḍa-dala-phalānāṁ chāditāḥ pādapānāṁ

maṇi-maya-gṛha-tūlyā yatra kuñjā vibhānti ||146||

govinda-līlāmṛtam 21.66-81—

kapota-pārāvata-kokilānāṁ

hārīta-kāpiñjala-ṭaiṭṭibhānām |

māyūra-cākoraka-cātakānāṁ

cāṣāli-lāvāvali-vartakānām ||147||

yac chauka-śārī-tati-cāṭakānāṁ

kāliṅga-pādāyudha-taittirīṇām |

vyāghrāṭa-bhāṣāvali-kaukkubhānāṁ

svanair vilāsaiḥ śruti-netra-hāri ||148|| (yugmakam)

vistīrṇā ratna-citrāntā tad-antaḥ-kanaka-sthalī |

nikuñja-maṇḍalaiḥ kalpa-drumānām asti veṣṭitā ||149||

madhye vicitra-maṇi-mandiram asti tasyāḥ

kalpa-drumāṅkam anu kuṭṭima-śobhi-dikṣu |

sopāna-pāli-lalitaṁ valitaṁ vidikṣu

santānakādy-apara-vṛkṣa-catuṣṭayena ||150||

sva-kānti-jālāyata-lola-pakṣair

ūrdhva-kramāt kuñcita-pūrva-pādaiḥ |

paścād adho nyasta-darāyatānya-

svīyāṅghri-yugmārpita-deha-bhāraiḥ ||151||

māṇikyā netrai ravi-kānta-gātrair

utpuccha-karṇaiḥ kapiśocchaṭaughaiḥ |

uḍḍīyamānair iva ratna-siṁhair

yad uhyamānaṁ viyatīva dikṣu ||152||

sucela-tūlīṣuta-hema-karṇikaṁ

khaṭṭāyamānaṁ maṇi-kānti-keśaram |

yasyāntar-aṣṭa-cchada-padma-sannibhaṁ

kṛṣṇasya siṁhāsanam asti kāñcanam ||153|| (sandānitakam)

laghu-ratnālaya-svāṅkaiḥ kuñjaiḥ kalpa-latāvṛtaiḥ |

aṣṭabhiḥ kalpa-vṛkṣāṇāṁ bahir yad dikṣu śobhitam ||154||

vallī-yuk-kalpa-vṛkṣāṇi kuñjānāṁ tad-bahir-bahiḥ kramād |

dviguṇa-saṅkhyānāṁ bahubhir maṇḍalair vṛtam ||155||

bhāsvatā mṛga-pakṣyādi-mithunai ratna-citritaiḥ |

śūnya-hema-sthalī-prānta-bhāgena tad-bahir vṛtam ||156||

tad-bahiḥ kadalī-ṣaṇḍaiḥ saphalaiḥ śītala-cchadaiḥ |

vṛtaṁ nānā-jāti-bhedaiḥ karpūrākara-valkalaiḥ ||157||

tad-bahir veṣṭitaṁ puṣpodyānenātiprathīyasā |

pṛthak-tat-tat-puṣpa-bāṭī-valitena samantataḥ ||158||

tad-bahir bhūri-bhedānāṁ namrāṇāṁ phala-bhārataḥ |

ārāma-maṇḍalais tais tair veṣṭitam phala-bhūruhām ||159||

tayor madhye'raṇya-devī-kuñja-dāsī-śatānvitaiḥ |

sevopakaraṇāgāra-nikaraiḥ parito vṛtam ||160||

bahir bahiḥ kramāt tasmād vṛtaṁ tat-tal-latā-yutaiḥ |

svāntarālaiḥ pṛthak tais taiḥ śreṇī-bhūtair dru-maṇḍalaiḥ ||161||

kara-labhya-harit-pītāruṇāccha-phala-gucchakaiḥ |

tad-bahir vṛta-kaṇṭhānāṁ pūgānāṁ maṇḍalair vṛtam ||162||

govinda-līlāmṛtam 21.85—

sva-pārśvayoḥ śrī-bakulāvalibhyāṁ

sañcchāditāny atra citāni ratnaiḥ |

āmandirād yāmuna-tīrthagāni

catvāri vartmāni vibhānti dikṣu ||163||

govinda-līlāmṛtam 21.94-95—

kalpa-drumādhaḥ-sthita-ratna-mandiraṁ

gopāla-siṁhāsana-yoga-pīṭhakam |

yam āgamajñāḥ pravadanti yaṁ hareḥ

priyā-gaṇaḥ keli-nikuñjam āha ca ||164||

evaṁ-vidhaṁ taṁ sthala-rājatallajaṁ

kandarpa-līlā-sukha-satra-mandiram |

govinda-saṁsmārakam ātmano guṇair

vīkṣyāparādhā sa-sakhī-tatir mudam ||165||

kṛṣṇāhnika-kaumudī 6.25-27—

tasmin kuñja-pravara-savidhe ratna-veyāṁ prakṛṣṭa-

jyotsnā-snāna-stimita-vapuṣi svāntare sūpaviṣṭaḥ |

āgacchantīṁ pura-parisare preyasīṁ sāli-vṛndāṁ

pratyudgamyābhyupagamayituṁ prerayāmāsa vṛndāṁ ||166||

nirgacchantyā drutam atha tayāloki pūr-dvāra eva

jyotsnā-mūrtir vibudha-latikā-vāṭikā jaṅgameva |

tāṁ prāpayyopavana-latikāṁ rādhikāṁ sa-praharṣaṁ

cakre’nyonya-dyuti-vitaraṇe’nyonyam eva prakarṣam ||167||

ceto-madhyād bahir iva gataṁ vīkṣya sā vīta-bādhā

kṛṣṇaṁ bālāgraham atha punar labdha-bodheva rādhā |

kvāhaṁ kasmāt katham aham aho kena vātropanītā

panthāḥ ko vā mama samajanītyāmamarśa pratītāḥ ||168||

kṛṣṇāhnika-kaumudī 6.29-31—

sā taṁ dṛṣṭvā tad-upavipinaṁ tāṁ niśāṁ candrikābhiḥ

kāntāṁ tāṁ tām api gṛha-tatiṁ cāru-kḷptāṁ latābhiḥ |

yair ānīto guru-gṛha-guhāṁ hāpayitvā sva-dehas

tān astauṣīn manasi muditā vismṛtāśeṣa-dāhaḥ ||169||

adhva-śrāntāḥ sumṛdula-tanūr mādhavī-maṇḍapānāṁ

dvāri dvāri pratijanam amūḥ sthāpayitvā samānāṁ |

vṛndā pratyādiśad anulataṁ pallavair vījanārthaṁ

tāḥ kurvatyas tad atha muditā menire svaṁ kṛtārtham ||170||

yāvac chrāntiṁ vyapanayati sā śreṇir eṇīkṣaṇānāṁ

tāvat kṛṣṇo na khalu gatavān eva pāraṁ kṣaṇānāṁ |

pratyāsanno lalita-muralī-pāṇir ānanda-sindhuḥ

svīyaṁ vāso vyajanam akarot tās trapām ababandhuḥ ||171||

ujjvala-nīlamaṇi 11.33—

adhyāsīnam amuṁ kadamba-nikaṭe krīḍā-kuṭīra-sthalīm

ābhīrendra-kumāram atra rabhasād ālokayantyāḥ puraḥ |

digdhā dugdha-samudra-mugdha-laharī-lāvaṇya-nisyandibhiḥ

kālindī tava dṛk-taraṅgita-bharais tanvaṅgi gaṅgāyate ||174||

ujjvala-nīlamaṇi 12.31—

jaṅghe sthāvaratāṁ gate parihṛta-spandā dvayī netrayoḥ

kaṇṭha kuṇṭhita-nisvano vighaṭita-śvāsā ca nāsā-puṭī |

rādhāyāḥ parama-pramoda-sudhayā dhautaṁ puro mādhave

sākṣātkāram ite mano’pi munivan manye samādhiṁ dadhe ||175||

ānanda-vṛndāvana-campū 19.55-72—

aniśam animiṣābhyāṁ locanābhyāṁ athaikā

mukha-kamalam adhūlīm āpibat prāṇabandhoḥ |

alabhata na pipāsā-pāram eṣā tadāsīt

iyam api ca nitāntaṁ pīyamānāpi pūrṇā ||176||

taṁ kāpi locana-pathena niveśya citte

tenaiva nirgamana-śaṅkanato natākṣī |

tat-kālam eva vinimīlita-locanaiva

romāñcitā vidhu-mukhī ciram āliliṅga ||177||

kācit kāñcana-mañjarīva vinamad-gātrī manorāgajair

āvegaiḥ pṛthu-vepathur viruruce kṛṣṇaṁ vilokyāgrataḥ |

saṅgrāmotsava-kautukotsukatayā sadyaḥ prasūnāyudho

garveṇaiva cakāra campaka-dhanuḥ-kampasya sampādakam ||178||

abhyunnīya parasparāṅguli-dala-vyāsaṅgi pāṇi-dvayaṁ

līlālasya-viluptaye tanu-latām ullāsayantī tiraḥ |

mūrdhnaḥ sīmani maṇḍalī-kṛtam atismerasya harṣodayāt

vaktrendoḥ paridhī-cakāra bhujayor yugmaṁ cakorekṣaṇā ||179||

vāmā vāma-karāṅgulī-dala-yugenātanvatī choṭikāṁ

niryāhīti hriyo’pasāraṇa-vidheḥ saṅketa-mudrām iva |

īṣan-niḥsarateva danta-mahasā sārdhaṁ bahir niḥsṛtau

tasyā eva hi vartma-kalpana-kṛtārambheva jṛmbhāṁ vyadhāt ||180||

ānīya kāpy urasi pāṇi-dalena veṇīm

eṇī-dṛg-unnata-payodharayor niveśya |

dorbhyāṁ nipīḍya niviḍaṁ vinimīlitākṣī

romāñca-kañcuka-tanūś ciram āliliṅga ||181||

āghrāya dhūnita-śiraḥ sarasaṁ ca vīkṣya

vyādhunvatī madhukarīṁ purataḥ patantīm |

svidyat-kapola-phalakā pulakāṅkureṇa

līlāravindam aravinda-mukhī cucumba ||182||

kācic cakora-nayanā nayanāñcalena

līlā’’lasena dayitānanam īkṣamāṇā |

ālījanāṁsa-taṭa-vellita-bāhu-vallir

mūrteva saubhaga-mahā-dhana-mattatābhūt ||183||

dorbhyāṁ lasat-kanaka-kaṅkaṇa-jhaṅkṛtābhyāṁ

āmocya kāpi kavarīṁ punar ābabandha |

dhvānta-bhramād iha nilīya kim asti māno

no veti taṁ nirasituṁ tam ivānviyeṣa ||184||

bhujāyā vāmāyāḥ kala-madhura-jhaṅkāri-valayaṁ

salīlaṁ dhūtāyāḥ kara-dala-kanīyo’ṅgulikayā |

vitanvānā vāma-śruti-kuhara-kaṇḍūm atha parā

vyadhāt kāma-krīḍā-samara-jaya-ghaṇṭādhvanim iva ||185||

kareṇāsavyena pracala-valayāli-dhvani-bhūtā

vyadhūnāt tanvaṅgī lalitam atha līlā-sarasijam |

tad āsīd etasyāḥ kusuma-śara-saṅgrāma-vijayī

mahān evāvarto nabhasi nava-lāvaṇya-saritaḥ ||186||

mudita-madana-modāmarṣa-gharmāmbu-siktaṁ

nija-vapur atha kācit svottarīyāñcalena |

vyajayata kṛta-helaṁ līlayā vījayantī

smara-samara-patākā mārutenādhuteva ||187||

antaḥ-praphullad-abhilāṣa-latā-tatīnāṁ

autsukya-māruta-javena bahir vidhūtaiḥ |

puṣpair iva smita-bharair vidadhe vidagdhā

kṛṣṇavalokana-mahotsava-puṣpa-varṣam ||188||

ānandajair nava-kuraṅga-vilocanāyā

bāṣpāmbubhir nayana-yugmakam āpupūre |

kṛṣṇaṁ vilokayasi dhanyam asīti gāḍhaṁ

premṇā drutena manaseva tad āliliṅge ||189||

ekāṁ ca kāñcana-maya-pratimāyamānāṁ

stambhaḥ priyekṣaṇa-kṛtaḥ sahasā vyadhatta |

tām eva kiṁ trijagatī-lalanālalāma-

saubhāgya-bhāra-garimaiva parābabhūva ||190||

āmūlato mukuliteva kadamba-śākhā

kācid babhūva vipulaiḥ pulakaiḥ kim asyāḥ |

bāṇān smarasya virahe hṛdi sampraviṣṭān

śrī-kṛṣṇa-cumbaka-maṇir bahir ācakarṣa ||191||

ambhaḥ-kaṇākulita-kāñcana-padminīva

siṣveda kācana cirāya camūru-netrā |

prāṇādhinātha-mukha-candra-vilokane’syā

yat syandate sma bata mānasa-candrakāntaḥ ||192||

kṛṣṇaṁ vilokya cala-cāru-cakora-netrā

sañcāri-campaka-lateva ciraṁ cakampe |

asyāḥ praviśya vapuṣi smara-sindhurendro

hṛd-bhūmi-kampam iva mattatayā vyadhatta ||193||

ānanda-vṛndāvana-campū 19.74-75—

veṇīṁ vimucya kuṭilāṁ nija-bāhu-mūle

kācit kuraṅga-nayanā bhujagī-bhrameṇa |

vitrāsa-vikṣubhita-netram arālita-bhrūḥ

kṣiptvottarīya-sahitām apasarpam īye [||194||](file:///\\74\\)

abhimukham avalokya kāpi bhṛṅgaṁ

kara-kamalena salīlam uddhunānā |

salalitam avaguṇṭhanāñcalena

vyadhita vadhūr adharauṣṭha-sampidhānam [||195||](file:///\\75\\)

bhāva-vaśī-bhūtā pūrvam āgatam api anāgacchantam iva manyamānāha, saṅgraha-kartuḥ (?)—

atraivāvasare vyajijñapad itas taṁ rūpa-mañjary amūḥ

pūrvasyāḥ kakubho vidhuṁ vana-taṭād drāg ajihānaṁ puraḥ |

sambhrāntā vṛṣabhānujāha suṣamā-pūrṇaḥ sa evaiti naḥ

śaṅke mohayitaiva mantra-bala-bhāgālyaḥ karomy atra kim ||196||

ity uktvaiva śanaiḥ sa-sambhrama-pada-nyāsaiḥ sva-mañjīra-gīḥ

sātaṅkaiva kadamba-ṣaṇḍa-viṭapaiḥ svaṁ nihnuvānaiva sā |

tiryag gṛivam apāṅga-mārgaṇa-gaṇaṁ paścān nudanty ātmano

rakṣāvyagra-dhiyeva kubjita-tanuḥ sadmāviśad vāñjulam ||197||

govinda-līlāmṛtam 21.111-120—

kṛṣṇo'pi tāsām avaloka-jātā-

nandottha-bhāvāli-vibhūṣitāṅgaḥ |

kāntāvalokottara-lākṣi-cetāḥ

kāntām apaśyann avadat tadālīḥ ||198||

vayasyā vaḥ sakhyaḥ kva nu nija-gṛhe tad-virahitāḥ

kathaṁ yūyaṁ prāptāḥ kusumam avacetuṁ ravi-kṛte |

kutas tat-saurabhyaṁ prasarati tad-aṅgena militāc

charirād asmākaṁ vitattham idam astv eva vitatham ||199||

tāṁ vinā na vane yuṣmad-gatiḥ sambhāvyate kvacit |

candra-mūrtiṁ vinākāśe nekṣyante tan-marīcayaḥ ||200||

neyaṁ candra-tanūḥ kintu śrīr iyaṁ vṛṣabhānujā |

yaika-deśe sthitā vyāpnoty amūṁ tvāṁ ca sva-dīptibhiḥ ||201||

evaṁ narmālibhis tanvan vṛndayāsau dṛśeritaḥ |

kāntā sandarśanotkaṇṭhaḥ prāviśat svarṇa-mandiram ||202||

rādhā-kānty-ucchalat-svarṇa-geha-kāntyākhile kṛte |

pītādvaite'ntare'paśyat sarvaṁ hema-mayaṁ hariḥ ||203||

tāvat sva-kānti-milanāt procchalantyā ca tat-tviṣā |

vyāptaṁ sāpaśyad atratyaṁ sarvaṁ marakata-prabham ||204||

pañcālikāntare'nviṣya paśyann api muhuḥ priyām |

stabdhāṁ svāloka-mud-bhībhyāṁ mene pañcālikāṁ priyaḥ ||205||

tāṁ lālasā dayita-saṅgataye purastād

drag-vāmatāpasṛtaye ca cakarṣa paścāt |

tāvan mud-uttha-jaḍataitya nivārya tāṁ tāṁ

vāmā sakhīva nirurodha hareḥ purastāt ||206||

tāṁ spraṣṭum utsukatayeritam antikāptaṁ

taṁ stabdhatādhvani rurodha balān mud-utthā |

tāṁ lālasetya vinivārya haṭhāt priyāṁ taṁ

prāpayya tat-karam adhārayad āśu sogrā ||207||

govinda-līlāmṛtam 22.5—

tat kānanaṁ tāṁ rajanīṁ priyās tāḥ

kṛṣṇāṁ ca tāṁ tat-pulināni tāni |

samīkṣya kṛṣṇo hṛdi jātayābhavat

sa prerito rāsa-vilāsa-vāñchayā ||208||

govinda-līlāmṛtam 21.122-127—

smerāruṇānta-kuṭilāśru-kalāñci-pakṣma-

helollasac-capala-locanam utsmitārdram |

kaṇṭhādhva-khañjita-sa-huṅkṛti-bhartsanokti

preksyāmitāṁ mudam avāpa hariḥ priyāsyam ||209||

nāsā-rasajñā-śruti-netra-varṣmabhir

lubdhaiḥ sva-tat-tad-viṣaye priyau mithaḥ |

tau luṇṭhayāmāsatur aṅga-nīvṛtaṁ priyā

chalācchanna-mayaṁ balāt sphuṭam ||210||

gūḍhau punaḥ svarṇa-ghaṭau vimoṣituṁ

sarīsṛpantaṁ nija-kañcukāntare |

kāmāṅku-śāstraṁ kara-taskaraṁ hareḥ

kareṇa sāruddha paraṁ na vāñchitam ||211||

iti sumadhura-līlānanda-sindhau nimagne

śithilita-tanu-citte preyasi preyasī sā |

priya-saha-nija-līlālokanāyāgatālī

valita-mudita-vāmyā kuṭṭimaṁ prāpa gehāt ||212||

harir api rasa-bhaṅgaiḥ prāpitas tat-samīpaṁ

tad-avakalana-bhītyā sā nililye sakhīṣu |

sa punar iha vicinvan tāsu tāṁ tac-chalāt tāḥ

praṇaya-kuṭila-dṛṣṭiḥ saṁspṛśan modam āpa ||213||

yad api hṛdi vivṛddhāṁ kāñcid āśāntayos tāṁ

nyaruṇad atibaliṣṭhā vāmataitya priyāyāḥ |

tad api sukha-samṛddhiṁ prāpatus tāv udagrāṁ

prathayati hi sukhābdhīn vāmatāpy aṅganānām ||214||

iti śrī-śrī-bhāvanā-sāra-saṅgrahe pradoṣa-līlāsvādanaṁ nāma

saptamaḥ saṅgrahaḥ ||

||7||

--o)0(o--

### (8)

### aṣṭama-saṅgrahaḥ

## atha nakta-līlā

śrī-śrīvāsa-gṛhe mudā parivṛto bhaktaiḥ sva-nāmāvalīṁ

gāyadbhir galad-aśru-kampa-pulako gauro naṭitvā prabhuḥ |

puṣpārāma-gate suratna-śayane jyotsnāyutāyāṁ niśi

viśrāntaḥ sa śacī-sutaḥ kṛta-kalā-hāro niṣevyo mama ||1||

govinda-līlāmṛta 22.1-11—

tāv utkau labdha-saṅghau bahu-paricaraṇair vṛndayārādhyamānau

preṣṭhālībhir lasantau vipina-viharaṇair gāna-rāsādi-lāsyaiḥ |

nānā-līlā-nitāntau praṇayi-sahacarī-vṛnda-saṁsevyamānau

rādhā-kṛṣṇau niśāyāṁ su-kusuma-śayane prāpta-nidrau smarāmi ||2||

vṛndā sa-vṛndātha sahāli-vṛndau

vṛndāvaneśāv anunāthya nāthau |

tad-ālayālindam aninda-śobhaṁ

pūrṇendu-kānty-ujjvalitaṁ nināya ||3||

sā tatra tau puṣpa-citāntarāyāṁ

sucīna-vastrāstaraṇānvitāyām |

kalinda-kanyānila-śītalāyāṁ

nyavīviśat kāñcana-vedikāyām ||4||

āveśanād āli-gaṇopanītair

vicitra-puṣpābharaṇaiś ca nālyaiḥ |

tāmbūla-gandha-vyajanaiḥ sutoyaiḥ

sā tau nijeśau sagaṇau siṣeve ||5||

tat kānanaṁ tāṁ rajanīṁ priyās tāḥ

kṛṣṇāṁ ca tāṁ tat-pulināni tāni |

samīkṣya kṛṣṇo hṛdi jātayābhavat

sa prerito rāsa-vilāsa-vāñchayā ||6||

sa-gaṇo’raṇya-vihṛtiś cakra-bhramaṇa-nartanam |

hallīsakaṁ yugma-nṛtyaṁ tāṇḍavaṁ lāsyam ekakam ||7||

tat-tat-prabandha-gānaṁ ca sanṛtya-rati-narmaṇī |

jala-khelety amūny eṣa rāsāṅgāni vyadhāt kramāt ||8|| (yugmakam)

jyotsnojjvalaṁ manda-samīra-vellitaṁ

sva-saṅgamoddīpta-vasanta-jṛmbhitam |

nṛtyan mayūraṁ pika-bhṛṅga-nāditaṁ

vanaṁ samīkṣyātra vihartum aicchat ||9||

vaṁśī-gānena tāsv eṣa jñāpayāmāsa vāñchitam |

tan-nāmnaivānugānena sa tābhiś cānumoditaḥ ||10||

kānane sudhāṁśu-kānti-śubhra-mañju-vigrahe |

puṣpite samas tvayādya me priyāli-varga he |

rantum atra vāñchitāni citta-vṛttir udvahed

evam astu kṛṣṇa kṛṣṇa kṛṣṇa kṛṣṇa kānta he ||11||

utthitaḥ svara-maṇī-gaṇa-saṅgī

vṛndayāpy anugato mṛdu gāyan |

pratyagaṁ pratilataṁ pratikuñjaṁ

sa pradakṣiṇatayā bhramati sma ||12||

ānanda-vṛndāvana-campū 17.1-3—

hariti hariti hārī pūrṇayan karṇa-modaṁ

mada-kalakala-kaṇṭhī-kaṇṭha-nādo jajṛmbhe |

sumadhura-madhu-rājan-mādhavī-gandha-bandhur

gatim atanuta mandaś cāndano gandhavāhaḥ ||13||

kusuma-kulam aphullaṁ mallikā-vallikānāṁ

mada-madhupa-yuvāno’laṅkṛto jhaṅkṛtena |

upari paripibanto vādayante sma śaṅkhān

iva niviḍa-nidāgha-śrī-vihārotsavasya ||14||

sarasi sarasi sāraṁ sāram āmodam īyur

madakala-kala-haṁsāḥ sālasāḥ sārasāś ca |

vikaca-kumudinīnāṁ maṇḍale gandha-lubdhā

vyadhiṣata rati-keliṁ cañcalāś cañcarīkāḥ ||15||

ānanda-vṛndāvana-campū 17.65-78—

ānandena samantato jaya-jayety utkīrtitaṁ patribhir

vallībhiḥ paritaḥ smitaṁ kṣitiruhai romāñcitaṁ sarvataḥ |

anyonyaṁ priya-saṅkathākulatayā saṁyuktam eṇī-gaṇaiḥ

puṣpāṇāṁ makaranda-bindu-nivahaiḥ svinnaṁ dharaṇyāpi ca ||16||

sametābhis tābhiḥ saha sa harir ānanda-laharī-

harid-vṛndāplāvī smita-madhura-mugdhāsya-vidhubhiḥ |

akampābhiḥ śampā-tatibhir iva sampālita-tanur

dharādhāro dhārādhara iva navīno vyaharata ||17||

sotkaṇṭhair upagīyamāna-caritaḥ premṇā sukaṇṭhī-gaṇaiḥ

kaṇṭhenāpi ca veṇunāpi ca kalaṁ gāyan krameṇaiva saḥ |

mālām ālulitām alīndra-garutāṁ vātaiḥ padālambinīṁ

bibhrāṇaḥ pratibhūruhaṁ pratilataṁ babhrāma dāmodaraḥ ||18||

citraiḥ patrair nakha-vidalitaiḥ kalpayan patra-lekhāṁ

nānā-puṣpaiḥ sva-kara-vicitaiḥ kañculīṁ nirmimāṇaḥ |

vallī-khaṇḍaiḥ stavaka-caṭulaiḥ sādhayann aṅgadādīny

āsāṁ tene’laka-lalitatāṁ dhūlibhiḥ kausumībhiḥ ||19||

hāraṁ mallī-kusuma-nikaraiḥ patrapāśyāṁ kadambair

uttaṁsaṁ ca sthala-sarasijair gaṇḍa-śobhāṁ ca lodhraiḥ |

kundaiḥ kaṇṭhābharaṇa-racanāṁ keśaraiḥ kāñcim āsāṁ

kurvan svīyāṁ yugapad anaghāṁ darśayāmāsa śikṣām ||20||

kācit keśara-kuṭmalaṁ śravaṇayoḥ kācit kace ketakīṁ

kācid vakṣasi tasya malli-kusumair ākalpya hārottamam |

uṣṇīṣe’kṛta kiṅkirātam aparā yūthī-srajaḥ khaṇḍakaiḥ

kācit kaṅkaṇam aṅgadaṁ ca bakulaiḥ kācic ca kāñcī-guṇam ||21||

teṣu cārabdhe vana-vilāse nirāvilāse nirākaraṇa-raṇan-madakala-kalakaṇṭha-rolamba-lambamāna-kala-jhaṅkāra-mādhurī-dhurīṇāsu diṅ-maṇḍalīṣu madana-mada-namad-dhiyo dhiyoḍha-kṛṣṇa-ratayo yūthaśa eva—

punnāgebhyaḥ kanaka-rucibhiś cīyamānaiḥ parāgair

bhṛṅgāsaṅgād api suviśadāṁ candrikāṁ mlāpayadbhiḥ |

tatrākāla-smara-raṇa ivoddhūta-dhūli-prapūrair

jhañjhaṅkāra-kṣubhita-valayair apy adhuḥ prāṇanātham ||22||

nānā-puṣpaiḥ svayam avacitaiḥ kandukān kalpayitvā

tais tair nighnan yugapad abhito hanyamānaś ca tābhiḥ |

akṣobheṇa vyajayata vadhū-yūthapānāṁ sa yūthaṁ

tat-pakṣīyair jaya jaya jayety ājage pakṣi-saṅghaiḥ ||23||

darpotsekāt saha-parijanāṁ rādhikāṁ jetu-kāme

kṛṣṇe pūrvaṁ jitavati samaṁ kandukair āli-vṛndam |

tasyāḥ kopa-bhrukuṭi-kuṭilar nirjite’smin kaṭākṣai

reṇur hī hī jitam iti muhus tad-gaṇāḥ pakṣi-saṅghāḥ ||24||

ācinvānāṁ surabhi-surasaṁ keśaraṁ bhṛṅga-bādhā-

vitrastākṣīṁ cakita-cakitāṁ pāṇi-padmaṁ dhunānām |

punnāgaṁ yad dharasi tad aho yogyam etat taveti

smāyaṁ smāyaṁ namita-vadanāṁ smāpayāmāsa rādhām ||25||

pādāgreṇa kṣiti-talam avaṣṭabhya dor-vallim uccair

unnīyaikaṁ kusumam atulaṁ dūrato hartum icchuḥ |

nīvī-sraṁse cakita-cakitā pṛṣṭham āgatya dhṛtvā

dorbhyām utthāpayati dayite tatrape tatra rādhā ||26||

kācit kaitavato rajaḥ kusumajaṁ lagnaṁ mamākṣṇor iti

trastā pāṇi-saroruheṇa valaya-kvāṇena hā-hā-kṛtā |

mārjantī tvaritaṁ sametya dayitenālokayāmīty alaṁ

nirbhāṣyānana-padma-mārutam iṣād akṣṇoś ciraṁ cumbitā ||27||

hastāprāpye kusuma-nikare pāṇim ullāsya hartuṁ

yāṁ yām eṣā sphuṭa-viṭapināṁ hanta nāsīt samarthā |

tasyāḥ sātipraṇaya-bharato hasta-śākhaiva teṣām

ālī-bhāvād iva vinamitā pāṇi-lagnā babhūva ||28||

kṛṣṇāhnika-kaumudī 3.43-57—

mandārair haricandanair agurubhiḥ santānakaiś campakaiḥ

punnāgair bakulair bakaiḥ kuruvakaiḥ kaṅkellibhiḥ ketakaiḥ |

yūthī-jāty-atimukta-pāṭali-japā-śephālikā-vallibhir

mallībhir mucukunda-kunda-karuṇaiḥ satsvarṇa-yūthy-ādibhiḥ ||29||

pūgair dāḍima-nārikela-panasai rambhābhir āmrātakair

nāraṅgai rucakair madhuka-śamikā-kakkola-kuddālakaiḥ |

bhavyair āmalakī-lavaṅga-lavalī-satkarma-raṅgādibhir

jabīrāvali-sallakī-karuṇakair amlāna-kubjādibhiḥ ||30||

vānaspatya-vanaspati-vyatikarair aprākṛtaiḥ prākṛtaiḥ

sarvai ratna-mayālavāla-valayair nānā-latāliṅgitaiḥ |

puṇyāraṇya-vareṇya-mauli-maṇibhir dhanyair athānyair drumair

juṣṭaṁ tad vanam āviveśa sa samaṁ rāmeṇa sakhy-uttamaiḥ ||31||

kāṇḍaṁ mārakataṁ prabhūta-viṭapāḥ śākhāḥ suvarṇātmikāḥ

patrālī kuruvinda-kandala-mayī prāvālikāḥ korakāḥ |

puṣpāṇāṁ nikaraḥ suhīrakamayo vaidūryakīyā phala-

śreṇī yasya sa ko'pi śākhi-nikaro yatrātimātrojjvalaḥ ||32||

yeṣāṁ ratnamayālavāla-valaya-krīḍādri-niryat-payaḥ-

pūreṣu pratibimbato hy ubhayato vistāravac-chreṇayaḥ |

ye vai citra-pavitra-patri-nikare sarvatra maitrī-juṣaḥ

kāmaṁ kāma-dugho'khilāḥ kṣitiruhas trailokya-lakṣmīyuṣaḥ ||33||

nānā-mañjula-kuñja-maṇḍapa-kulair nānā-maṇi-mandirair

nānā-ratna-mayair bhuvaḥ parisarair niryatna-ratnāṅkuraiḥ |

kvāpi kvāpi vana-sthalī sulalitā kṛṣṇābha-mṛtsnāmayī

vaicitrī nahi tatra dhātṛ-vihitā nityaiva sā cinmayī ||34||

baddhā kāpi vana-sthalī marakatair yasyāṁ caranti dhruvā

bāṣpa-cchedya-tṛṇāṅkura-bhrama-vaśād eṇyo varṇyotsavāḥ |

siddhānyā kuruvinda-kandala-kulair yasyāṁ himasyāgame

bālārka-dyuti-tarkataś camarikāḥ krīḍanti kāla-krame ||35||

visphāra-sphaṭikendra-sāndra-sarasā kācin nidāghāturāḥ

sevante ghana-candrikā-caya-dhiyā yāṁ saṁvarāṇāṁ varāḥ |

kācin nīla-maṇīndra-vṛnda-ghaṭitā dhvānta-bhrame saṅgate

yām āśritya nidāgha-dīdhiti-bhiyā ghūkāḥ sukhaṁ śerate ||36||

vāsantī kalikāli-mauktika-latā mallī-prasūnāñcitā

kādamba-stavaka-stanāmbuja-mukhī lodhrāvataṁsānvitā |

dāmnā dāmanakena bandha-madhupa-śreṇī suveṇī-priyā

lakṣmīs tasya vanasya kṛṣṇam abhajat ṣāṇṇām ṛtūnāṁ priyā ||37||

prālayair yavasāṅkurair madhu-rasair gandhaiḥ prasūnottamaiḥ

śreṇyordhvaṁ gatayālināṁ sumukukaiś cyotaiḥ phalaiḥ paktrimaiḥ |

pādyārghyācamanīya-gandha-sumano-dhūpa-pradīpāvalī

naivedyāni tatāna sā vanaruhāṁ kṛṣṇārcane maṇḍalī ||38||

cañcad-vāta-gurūpadiṣṭa-naṭanā bhṛṅgāvalī-gāyanī

gītārthābhinayollasad-dala-karā divyāṅgikollāsinī |

āpīna-stavaka-stana-prakaṭana-vrīḍātikamrānatiḥ

pronmīlat-kusuma-smitā hari-puro'nṛtyal-latānāṁ tatiḥ ||39||

tatraikā kusuma-smitaṁ dala-kareṇācchādayad vrīḍitā

harṣāsraṁ makaranda-bindubhir udasrākṣīt parānanditā |

ārautsīd aparāparāga-paṭalī-cīnena pīnastana-

śrī-bhāja-stavakān vikīrya madhupānaṅgāt sthitāḥ kāścana ||40||

cañcat-kokila-kūjitena marutā lolair dalaiḥ pāṇibhis

tokollāsi-vikāsi-puṣpa-hasitā-vyaktābhir āhūtibhiḥ |

ehy ehīti manorathojjvala-manā niḥsādhvasaivotsukā

vīkṣyaivāhvayatīva kṛṣṇam asakṛt kācil latā-śreṇikā ||41||

dārvāghāṭa-virāva-śuṣka-rudito bhṛṅgāvalī-bhrū-bhṛta-

bhrāmyad-bhrūkuṭi-vīkṣite sati harau puṣpaiḥ saroṣa-smitaḥ |

lolaiḥ pallava-pānibhir nananety ākṣepakārīdvija-

svānaiḥ kalpita-bhartsano viruruce kaścit sa vallī-vrajaḥ ||42||

itthaṁ-bhāvita-bhāva-bhāvukavatīr vallī-tatīr mānayan

bhaktyā puṣpa-phalopacāra-caturān nūrvīruhān nandayan |

pronmīlan-nava-śādvalāṁ tata itaḥ śrī-ratna-bhū-maṇḍalīṁ

padbhyāṁ medurayaṁś cacāra rasiko vṛndāvanāntaḥ-sthalīm ||43||

bhāgavatam 10.29.43-44—

tābhiḥ sametābhir udāra-ceṣṭitaḥ

priyekṣaṇotphulla-mukhībhir acyutaḥ |

udāra-hāsa-dvija-kunda-dīdhitir

vyarocataiṇāṅka ivoḍubhir vṛtaḥ [||44||](file:///\\44\\)

upagīyamāna udgāyan vanitā-śata-yūthapaḥ |

mālāṁ bibhrad vaijayantīṁ vyacaran maṇḍayan vanam ||45||

govinda-līlāmṛtam 22.28—

sukaṇṭhībhiḥ kaṇṭhī-rava-madhura-madhyābhir

abhitaḥ kalaṁ gāyantībhiḥ sarasam anugītāmala-guṇaiḥ |

spṛśann aṅgāny āsāṁ stavaka-kusumādy-arpaṇa-miṣād

akuṇṭhām utkaṇṭhāṁ nibhṛta-rataye'vardhayad ayam ||46||

govinda-līlāmṛtam 22.31—

yad yaj jagau candra-latādikaṁ haris

tenaiva paścāt priyayā yutaṁ harim |

varṇārthayoḥ kvāpi viparyayeṇa tāḥ

kṛṣṇasya nāmnā'nujaguḥ kva cālayaḥ ||47||

govinda-līlāmṛtam 22.45-50—

sa sudṛśāṁ sudṛśāṁ ruci-kṛd

rucir virahitā rahitā nija-tārakāḥ |

suvidadhad vidadhat kumudā-vanam

vara mude sa mudeti vidhur hi naḥ ||48||

itthaṁ gāyan madhura-vipina-śrī-bharāloka-tṛptaḥ

kāntāvallīr api viracayan svābhimardane phullāḥ |

bhrāmaṁ bhrāmaṁ bhramara-nikaraiḥ svānugair veṣṭito'sau

tābhir vaṁśī-vaṭa-viṭapinaḥ kuṭṭimaṁ prāpa kṛṣṇaḥ ||49||

tatropaviṣṭaḥ sa dadarśa kṛṣṇāṁ

sva-darśanānanda-vivṛddha-tṛṣṇām |

phenāli-hāsāṁ khaga-nāda-gānāṁ

sva-saṅgamāyotka-hṛṣīka-vargām ||50||

sparśotsavayocchalad-ūrmi-hastāṁ

lolābja-raktotpala-phulla-netrām |

samucchalan-nakra-mukhocca-nāsām

āvarta-gartotsuka-karṇa-pālīm ||51||

pulināni samīkṣyāsau tatra rantu-manā hariḥ |

kṛṣṇā-pāraṁ gantu-kāmaḥ samuttasthau priyā-gaṇaiḥ ||52||

athāgatānāṁ sva-jalāntikaṁ sā

teṣāṁ padābjeṣu taraṅga-hastaiḥ |

samarpya padmāny atha tāni kṛṣṇā

tais taiḥ spṛśantīva muhur vavande ||53||

bhāgavatam 10.29.45—

nadyāḥ pulinam āviśya gopībhir himavālukam |

juṣṭaṁ tat-taralānandi-kumudāmodavāyunā ||54||

ānanda-vṛndāvana-campū 17.78—

kahlārotpala-saurabha-praṇayinā vātena sammārjitaṁ

kālindyaiva samantataḥ sva-laharī-hastena saṣkāritam |

liptaṁ pūrṇa-sudhākarasya kiraṇaiḥ karpūra-dhūli-prabhaṁ

preyaḥ prāpya sa-saurabhaṁ tata ito babhrāma dāmodaraḥ ||55||

bhāgavatam 10.32.2—

tatrārabhata govindo rāsa-krīḍām anuvrataiḥ |

strī-ratnair anvitaḥ prītair anyonyābaddha-bāhubhiḥ ||56||

bhāgavatam 10.29.46—

bāhu-prasāra-parirambha-karālakoru-

nīvīstanālabhana-narma-nakhāgra-pātaiḥ |

kṣvelyāvaloka-hasitair vraja-sundarīṇām

uttambhayan rati-patiṁ ramayāñcakāra ||57||

ānanda-vṛndāvana-campū 20.4—

valgad-valgu-vataṁsam aṁsa-vilasan-mandāra-mālaṁ nadat-

kāñcī-kiṅkiṇi-kaṅkaṇādi vigalat-saṁvyānakaṁ bhrāmyati |

viṣvadrīci-marīci-vīci-nicaye jīmūta-cakrākṛtau

sarvāḥ pupluvire sthirā nava-taḍin-mālā ivaiṇī-dṛśaḥ [||58||](file:///\\4\\)

ānanda-vṛndāvana-campū 20.1—

ekasyā dakṣiṇāṁse vara-bhuja-valayaṁ vāmam anyaṁ parasyā

vāmāṁse nyasya gāḍhaṁ yugapad abhimukhe dve samāśliṣya kānte |

tābhyāṁ datta-praveśas tvaritam anugataḥ pṛṣṭham ekāṁ vimuñcan

anyāṁ gṛhṇan purastāt sa punar upasaraty evam eva krameṇa [||59||](file:///\\1\\)

ānanda-vṛndāvana-campū 20.3—

tasyaiva bhramato javena sudṛśāṁ dve dve samāliṅgato

madhyaṁ madhyam anupraviśya vapuṣā tenaiva sā maṇḍalī |

kiṁ jyotsnā-timiraiḥ kim u sthira-taḍin-medhair atho campaka-

śyāmābjair uta kāñcanendra-maṇibhiḥ kḷptām ajaiṣīt srajam ||60||

ānanda-vṛndāvana-campū 20.5—

hrasvāvarte sarati sarasaṁ rādhikām antarasthāṁ

dīrghāvarte nikaṭam ayate maṇḍalīstha-priyāṇām |

nunno vegān marakata-mayaḥ sūtra-bandha-pramukto

līlā-cakrī-puta iva harir bibhramī bambhramīti [||61||](file:///\\5\\)

bhāgavatam 10.33.5, 7—

tato dundubhayo nedur nipetuḥ puṇya-vṛṣṭayaḥ |

jagur gandharva-patayaḥ sastrīkās tadyaśo’malam ||62||

tatrātiśuśubhe tābhir bhagavān devakī-sutaḥ |

madhye maṇīnāṁ haimānāṁ mahā-marakato yathā ||63||

ānanda-vṛndāvana-campū 20.7-12—

mūrtāḥ saṅgīta-śāstropaniṣada iva tāś citram evāvirāsan

āsanne rāsa-līlā-rahasi sahasita-śrī-mukhāmbhoja-kośāḥ |

vaiṇikyo vaiṇikyaḥ sarasam udabhavan maurajikyā sametā

gāyanyas tāla-dhāriṇy api kara-kalitopāṅgam aupāṅgikī ca [||64||](file:///\\7\\)

vāg-geya-kāraka-guṇair upalakṣitānāṁ

saṅgīta-tantraa-rahasām api pāragāṇāṁ |

śuddhāṅga-śuddhatara-karkaśa-mārga-lāsya-

netrī vyarocata tatīr vara-nartakīnāṁ [||65||](file:///\\8\\)

gītaṁ dvedhā mārga-deśīya-bhedāt

triṁśac catvāraś ca mārga-prabhedāḥ |

teṣāṁ tālāḥ pañca caccatpuṭādyāś

catvāriṁśad dvau ca deśyāṁ prasiddhāḥ [||66||](file:///\\9\\)

thaiyā tatha-tatha-thaiyā

tatha-tatha-thaiyā tathati-tatha-thaiyā |

thaiyā tatha-tatha-thaiyā

thaga-thaga-gatattitha-digaṇathaiḥ [||67||](file:///\\10\\)

tataś cainaṁ śabdaṁ gṛhītvā—

svaraṁ laghu-guru-pluta-druta-virāma-mātra-vidhau

sa-śabdakam aśabdakaṁ kalita-kāṁsya-tālottamam |

karābjam apasavya-savyata upary adho nikṣipanty

athāṣṭamam upāraṭat kim api tāla-dhāriṇy asau [||68||](file:///\\11||)

ānanda-vṛndāvana-campū 20.19-50—

thai thai thai thai tigaḍatigathai theti pāṭhānukṛtyā

vinyasyantyo bhuvi pada-talaṁ dor-latām antarikṣe |

vāmāvarte sakṛd atha sakṛd dakṣiṇāvarta evaṁ

nṛtyantyas tā sarasa-madhuraṁ maṇḍalasthā virejuḥ [||69||](file:///\\19\\)

vaktre gānaṁ tad-abhinayanaṁ pāṇi-padme padābje

tālo grīvā-bhuvi vidhuvanaṁ dolanaṁ netra-yugme |

vāmāvāma-skhalana-valanā tārakāyāḥ dṛg-antaḥ

kṛṣṇe premā manasi yugapat tulyam āsām athāsīt [||70||](file:///\\20\\)

jānūtkṣepa-bhujāvadhūnana-pada-nyāsaiḥ sagarbha-bhramair

atyullāsa-vaśād drute’pi naṭane sā subhruvāṁ maṇḍalī |

antarvarti-mukunda-kānti-laharī-sūtreṣv ivāgumphitā

no bhugnā na ca cakratām upagatā savyāpasavya-kramaiḥ [||71||](file:///\\21\\)

pāda-nyāsaiḥ sa-śabdair mṛdu-mukhara-maṇī-nūpura-dhvāna-ramyair

dhī-dhī-dhī-dhī-tadhī-dhīty anupama-madhurairs tāla-pāṭhaiś ca miśraiḥ |

savyāsavyāṅga-dolaiḥ skhalita-kuca-paṭaṁ madhya-bhaṅgāpaśaṅkaṁ

dhunvānā bāhuvallīṁ nanṛtur atimudāvartayor eva tulyam [||72||](file:///\\22\\)

vaiṇikyo vaiṇavikyo mṛdu mṛdu nanṛtuḥ pāda-vinyāsa-mātrair

gāyanyas tāla-dhāriṇy api kim api tathā gīta-tālānukṛtyā |

śabdānudghāṭayantyo vidadhur atha tathā maurajikyo’pi nṛtyaṁ

dehaṁ kiṁ tv eka-sūtra-grathitam iva dadhus tāḥ samaṁ nartakībhiḥ [||73||](file:///\\23\\)

vāmāvartena kṛṣṇo bhramati yadi tadā dakṣiṇāvarta-rītyā

tanvaṅgyo maṇḍalasthā vidadhati naṭanaṁ sammukhīnāḥ krameṇa |

itthaṁ tāḥ so’pi śaśvat sarasa-sakutukaṁ prātilomyānulomya-

svīkāreṇaiva naiva bhrami-naṭana-kalā-keli-pāraṁ sma gāte [||74||](file:///\\24\\)

dīpāloke prasarati yathā vāma-bhāge purastād

dhvānta-stomaḥ sarati sahasā dakṣiṇenaiva paścāt |

ity anyonyaṁ prakaṭam ubhayor vyatyaye vyatyayaḥ syāt

tāsāṁ tasyāpi ca tanu-mahaḥ-pūrayos tadvad āsīt [||75||](file:///\\25\\)

vādyādi maṇḍala-vilāsai vilāsinīnāṁ

nṛtyānugaṁ ca hari-nṛtya-sahāyam āsīt |

gānaṁ tu bhinnam abhavat sudṛśo jagus taṁ

candrādikaṁ sa tu jagau lalitāni cāsām [||76||](file:///\\26\\)

tāsāṁ tāla-vimokṣa-nirbharahati-kṣobheṇa niḥsāriṇā

pādāmbhoruha-śīdhuneva pulinaṁ tat siktam āsīd iva |

yat tādṛśy atimātra-citra-naṭanāvege’pi naikaṁ rajo

dhūtaṁ kiṁ nu rajāṁsi tāny api tadānandena jāḍyaṁ yayuḥ [||77||](file:///\\27\\)

pratyekaṁ sudṛśāṁ kapola-phalake bimbodgataṁ nṛtyataḥ

śrī-kṛṣṇasya vapuḥ sa-nṛtyam api tad brūte sma taṁ kiñcana |

tāsāṁ ānanda-padma-dhūnana-vidhi-vyādhūtam āsāṁ yathā

nā nā nā surasā tathātra bhavato nṛtyasya lakṣmīr iti [||78||](file:///\\28\\)

nṛtyantyaḥ katicit saroruha-dṛśaḥ prārabhda-nṛtyāntare

kṛṣṇāliṅgana-maṅgalotsarva-nava-prodbhūta-romodgamāḥ |

jātotkaṇṭham akuṇṭha-kaṇṭha-kuharaṁ pronnīya rāgāntaraṁ

gāyanti sma niśamya yat pramumuhuḥ saṅgīta-devyo’pi ca ||79||

asaṅkīrṇān jāti-śruti-gamaka-vargeṇa sarasān

sa-gāndhāra-grāmān viśa-kalita-bhedān svara-gaṇān |

samunninye kācit samam agha-bhidā tena ca muhuḥ

pupūje sā sādhv ity anupama-mudā modita-hṛdā ||80||

sagarimapadhāniṣu sakalālaṅkṛti-maṇibhiḥ sumañjula-śrutiṣu |

svara-samudayeṣu tāsāṁ dhāmasu ca prītim āyayau kṛṣṇaḥ ||81||

tā dhik tā dhig iti nanāda yan mṛdaṅgas

tac chrutvā sura-pura-nartakī-samājaḥ |

āśvāsaṁ samalabhata svakīya-nindā-

vādo’pi śravaṇa-rasāyanaḥ sa tāsām ||82||

vaidagdhyaivāsya devyā svayam iva racitāṁ sarva-khedāpanuttyai

sauhityopāya-siddhauṣadhim iva sarasāṁ prema-pīyūṣa-varṣaiḥ |

dorbhyām āliṅgya rādhāṁ sa-taḍid iva ghano hema-vally eva ruddhaḥ

tāpiñchaḥ piñcha-mauliḥ saha naṭana-kalā-kautukenānanarta ||83||

bhagnāvasthita-manmatheṣu kalikākṛṣṭer maṇiś cumbako

rādhā tena samaṁ nanarta yad idaṁ tad vīkṣya tāḥ subhruvaḥ |

tasyā lāsya-kalānukūlya-kalane jāta-spṛhā apy amūḥ

gātuṁ vādayituṁ tathānunaṭituṁ naiśvaryam āpedire ||84||

rādhā-kṛṣṇau svaraughaṁ garimani-vigamaṁ dhaivatāṁśa-grahābhyāṁ

āroheṇāvaroheṇa ca gamaka-mayaṁ ramyam ullāsayantau |

tenāteneti nānā-rasam atha naṭanaṁ gānam apy ūḍha-rāgau

tenāte netilokaṁ sarabhasa-kutukollāsam anyonya-jiṣṇū ||85||

tālāvasāna-samaye kara-padma-koṣa-

nyāsaṁ hariḥ priyatamorasi saṁvidhatte |

vāmena pāṇi-sarasīruha-korakeṇa

sāpi priyasya vinirasyati bāhu-daṇḍam ||86||

pūrvaṁ gānādy akṛta yad aho hanta tasyātiriktaṁ

rāgaṁ vaṁśyā svayam atha jagau durgamaṁ gītavidbhiḥ |

grāmaṁ gāndhārakam upanayann eṣa tasyānugāne

gāyanyas tāḥ punar anu yayur maurajikyādi-yuktāḥ ||87||

tantrī-kaṇṭhādi-sarva-svara-milana-vidhau cāru sampanna-mātre

paṅktībhūya sthitānāṁ kanaka-dala-rucāṁ gāyanīnāṁ purastāt |

sthitvā tālāvasāne jhaṭiti jhaṇa-jhaṇatkāri saṅgīta-vidyod-

gīrṇaṁ dhāmeva kācin naṭana-rasa-kalācārya-varyāvirāsīt ||88||

ākuñcaj-jānu kṛtvā pṛthuni kaṭi-taṭe vāmam ardhendum anyad

vyākośaṁ padma-kośaṁ mṛdu-lalitam athonnīya kuñcat-kaphoṇi |

kṣīṇa-kṣīṇāvalagnaṁ hrasita-vali samucchūna-vakṣoja-bhāraṁ

tasthau savyāpasavya-skhalad-alasa-lasat-tārakair dṛṣṭi-pātaiḥ ||89||

aṅgaiḥ prasvedam edyaj jatubhir iva navair aṅgam aṅgaṁ spṛśadbhiḥ

duḥsādhāṁ nṛtya-kṛdbhir viṣama-gati-bhidāṁ helayollāsayantī |

līlotsarpāpasarpa-krama-vidhuta-bhujā sāraṇākuñcanābhyāṁ

hastair haṁsāsya-mukhyair abhinaya-kuśalā manda-mandaṁ nanarta ||90||

kṣīṇa-kṣīṇodaram atiśaya-sphāra-vakṣoja-bhāraṁ

pārṣṇi-dvandvopari pariluṭhad-veṇi śāmyad-valīkam |

pṛṣṭhe bhugnā vyajayata karau dhunvatī tāla-mokṣe

smāraṁ sajjīkṛtam iva dhanuś cāmpakaṁ vyutkrameṇa ||91||

sā jānubhyāṁ kṣiti-talam avaṣṭabhya visphārya bāhū

vaktrāmoda-bhramad-ali-kulaṁ lola-hārāvataṁsam |

rājat-tejaḥ paridhi jhaṇitālaṅkṛti vyājughūrṇe

vega-kṣiptā kusuma-dhanuṣaḥ kāñcanī cakrikeva ||92||

pādāṅgulyāvalambya kṣita-talam alaghu-sphāra-vakṣoja-jānuḥ

pārṣṇi-dvandvopaviṣṭā hrasita-vali naman-nīvi vistīrṇa-vakṣāḥ |

aṅguṣṭhau baddha-muṣṭyoḥ kuca-bhuvi karayor nyasya tālānukṛtyā’

laṅkārāt kūjayantī gadati tatha-tathai thaitathai thaitatheti ||93||

yuktānāṁ kaṇṭha-tantrī-caya-śuṣira-ghanānaddha-vādyaikatāyāṁ

paścāt sakhyaṁ sarājad-bhuja-latam adatī cāru tāmbūla-vīṭīm |

bhraśyan-mañjīra-bandhe praṇayi-parijanopānta-pādā samantād

añcalyā vījyamānā śvasita-cala-kucā sā viśa-śrāma rāmā ||94||

tiryak-kṛtyonnamita-namita-sphāra-vakṣoruha-sphik

jhañkurvadbhiḥ kanaka-valayair dhunvatī pāṇi-padme |

tattā tatthai tikiḍa-tikithai tālam utthāpayantī

paryāyeṇotkṣipati sudatī jānunī dor-late ca ||95||

ūrdhvordhva-bhramibhir upary upary udīrṇair

gārimṇāṁ paridhibhir ullalāsa gaurī |

gāyanyādika-nalinī-vanād ivoccair

vātyābhiḥ kim api dhutā parāga-rājī ||96||

tejo-vallīm iva tanu-latām antarikṣe dhunānā

seyaṁ nānā-gatim atitarāṁ duṣkarāṁ vyātatāna |

nedaṁ śikṣā-prakaṭanam aho kintu lāvaṇya-devyāḥ

pādāvasyā bhuvi na patataḥ kevalaṁ helayaiva ||97||

vidyud-vallī yadi ciratara-stheyasīṁ niṣpayodā

hasta-prāpyā mṛdula-marutā tādṛśaṁ dhūyamānā |

tālollāsa-dhvanana-mukharā jāyate daiva-yogāt

tarhy evāsau naṭana-viduṣī sopamatvaṁ bibharti ||98||

nartitvaivaṁ laghu-laghu-padaṁ dolayantī nitāntaṁ

tālopānte kuca-bhara-dhurā durvahaṁ pūrva-kāyam |

vātyāvartair iva kamalinī hanta hā hanta madhye

bhugnā mā bhūd iti parijanaiḥ savyathaṁ sā śaśaṅke ||99||

saha-nartana-gāna-tat-parā

śrama-jālasya surasya vigrahā |

ślathamāna-kucāṁśukā hareḥ

pṛtham aṁsaṁ bhujayā samagrahīt ||100||

bhāgavatam 10.33.11—

kācid rāsa-pariśrāntā pārśva-sthasya gadābhṛtaḥ |

jagrāha bāhunā skandhaṁ ślathad-valaya-mallikā ||101||

ānanda-vṛndāvana-campū 20.51-53—

tamālasya skandhe ślatha-patita-śākheva pavana-

klamāt khinno haimī vratatir iva sāśobhata bhṛśam |

vapuṣmatyā ratyā lasad-alasa-bhāvopahatayā

pariṣvakto mātraḥ samaghaṭata śṛṅgāra iva saḥ ||102||

kācit kūjita-kāñci-kiṅkiṇi-raṇan-mañjīram āndolatā

hāreṇa śravaṇotpalena lalitā cīnāñcalenāpi ca |

kṛṣṇāṁse kṛta-vāma-bāhu-valayā līlā-vilāsālasaṁ

gāyantī naṭati sma tām anunaṭan kṛṣṇas tad evājagau ||103||

kṛṣṇasya pīta-vasanāñcalam ambujākṣī

vāmena padma-lalitena kareṇa dhṛtvā |

śaśvat prasarpam apasarpam aīhamānā

nṛtyanty aho tam api nartayati sma kācit [||104||](file:///\\53\\)

bhāgavatam 10.33.10—

kācit samaṁ mukundena svarajātīr amiśritāḥ |

unninye pūjitā tena prīyatā sādhu sādhv iti |

tad eva dhruvam unninye tasyai mānaṁ ca bahv adāt ||105||

ānanda-vṛndāvana-campū 20.54-59—

kṛṣṇa-praṇīta-muralī-kala-gāna-rītyā

helā-vaśena laya-tāla-samaṁ naṭantī |

līlā-kṛtaṁ skhalanam asya dṛśākṣipantī

svaṁ tāla-bhaṅgam atha saṁvarayāmbabhūva [||106||](file:///\\54\\)

kāñcid vīṇāṁ madhura-mṛdulaṁ vādayantīṁ sa-līlaṁ

gāyaṁ gāyaṁ harim atimudā sa-smayaṁ nartayantīm |

nānyair gamyāṁ gatim atha calat kautukād eva vādya-

bhraṁśe sambhālana-bahutara-vyagra-cittāṁ cakāra [||107||](file:///\\55\\)

śliṣyati kāñcana cumbati, kāñcana kasyāścanādharaṁ pibati |

nṛtyann eva hi kṛṣṇo, ramayāñcakre vadhūr akhilāḥ [||108||](file:///\\56\\)

āsīn na sā tatra nanarta no yā

nṛtyaṁ ca tan no yad akṛṣṇa-dṛṣṭam |

kṛṣṇasya dṛṣṭiś ca na sā na yasyām

ekaikaśaḥ śleṣaṇa-cumbanādi [||109||](file:///\\57\\)

muktāvalīm iva jugumpha lalāṭa-mūle

gharmāṅkurān sahacarīva samastam aṅgam |

mādvīka-pītir iva sālasayāñcakāra

śrāntiḥ kuraṅga-dṛśāṁ śriyam āpupoṣa [||110||](file:///\\58\\)

dadhānā dor-yugmaṁ bhuja-śirasi pārśve vilasato

harer līlālasyād akṛta tanuvallī-vivalanām |

dhruvaṁ saubhāgyānāṁ bharam asahamāneva katamā

kṣaṇaṁ viśrāmāya vyadhita dayitasyopari vadhūḥ [||111||](file:///\\59\\)

saṅgraha-kartuḥ—

kapolayoḥ kuṇḍala-padma-rāga-

mayūkha-bimbaṁ vraja-rāja-sūnoḥ |

sva-cumba-lagnādhara-rāga-buddhyā

sva-vāsasā lumpati kāpi mugdhā ||112||

ujjvala-nīlamaṇi 11.20—

asavyaṁ bibhrāṇā padam adhūta-lākṣā-rasam asau

prayātāhaṁ mugdhe virama mama veśaiḥ kim adhunā |

amandād āśaṅke sakhi pura-purandhri-kala-kalād

alindāgre vṛndāvana-kusuma-dhanvā vijayate ||113||

ujjvala-nīlamaṇi 13.20—

śithila-gati-vilāsās tatra hallīśa-raṅge

hari-bhuja-parighāgra-nyasta-hastāravindāḥ |

śrama-lulita-lalāṭa-śliṣṭa-līlālakāntāḥ

pratipadam anavadyāḥ siṣvidur vedi-madhyāḥ ||114||

ānanda-vṛndāvana-campū 20.61—

evaṁ tāsāṁ śrama-jala-kaṇa-klinna-karṇotpalānāṁ

māndyaṁ yāte kuvalaya-dṛśāṁ nṛtya-vege krameṇa |

tūṣṇīkatvaṁ yayur atha maṇī-kiṅkiṇī-nūpurādyā

manye teṣāṁ api samajani śreyasī śrānti-bādhā [||115||](file:///\\60\\)

ujjvala-nīlamaṇi 14.160—

unmīlat-kalahaṁsa-gadgada-ravā kampātivikṣobhataḥ

saṅkīrṇā pṛthu-romaharṣa-gatir bāṣpa-cchaṭodgāriṇī |

jāḍyotseka-pariplutā kuvalayollāsaṁ muhur bibhratī

gopīnām anurāgitā-sarid iyaṁ rāse vitene rasam ||116||

ānanda-vṛndāvana-campū 20.63—

kṛṣṇāṅga-saṅga-sukha-magna-dhiyas tad-icchā-

sroto-niveśita-tanū-latikā mṛgākṣyaḥ |

naivāmbarāṇi kuca-kañculikāś ca keśa-

pāśāṁś ca hanta vividuḥ skhalitāni tāni ||117||

ānanda-vṛndāvana-campū 20.65-67—

śrāntānāṁ ramaṇa-kalābhiraṅganānāṁ

svedāmbhaḥ smita-subhagān mukhendu-bimbāt |

premārdraḥ kara-kamalena komalena

pratyekaṁ harir apasārayāñcakāra ||118||

sparśena pāṇi-kamalasya punaḥ prakāmaṁ

svidyatsu vaktra-kamaleṣu mṛgekṣaṇānām |

svedāpanoda-kuśalo yadi naiṣa āsīt

tā eva cela-śakalair mamṛjur mukhāni ||119||

lāvaṇya-sāra-sarasāni vilāsa-lāsya-

vaidagdhya-mugdha-madhurāṇi tad-īhitāni |

kāruṇya-mātra-piśunāni jaguḥ sugīta-

bandhena tā nija-nija-pratibhā-kṛtena ||120||

kṛṣṇa-bhāvanāmṛta 19.80—

kācit tadā vījayati sma bhūṣa

vyatyāsam asyaty aparā lilepa |

śrī-khaṇḍa-karpūra-rasais tad-aṅgāny

ekāsyayor arpayati sma vīṭim ||121||

athānya-pulināntare rāsa-vilāsa-viśeṣam āha, govinda-līlāmṛta 22.57-60—

vitasti-mātrocca-nikhāta-śaṅkuga-

trinemi-cakropari rādhayā saha |

sthitaḥ sa madhye'nya-sakhīgaṇaiḥ kramād

bahiś cakārātha sumaṇḍala-trayīm ||122||

āvṛtya pūrṇaṁ rasa-dhārayā hariṁ

rādhopagūḍhaṁ kila maṇḍala-trayī |

suvarṇa-vally-añci-tamāla-śākhinaṁ

svarṇāla-bālālir ivābabhāv asau ||123||

ādiśya hallīśaka-keli-raṅge

rādhā-mukundau lalitādikālīḥ |

tatrāṁsa-vinyasta-bhujau mithas tāv

anṛtyatāṁ lāsya-vidāṁ variṣṭhau ||124||

nṛtyan nitambinīnāṁ tad-vaidagdhya-pada-cālanaiḥ |

kulāla-cakravac cakraṁ bhramad āsīt tayor api ||125||

govinda-līlāmṛta 22.62—

laghu-bhramac-cakra-gateḥ samā tāsāṁ gatiḥ kvacit |

kvacin mandā kvacic chīghrā vividhāsīt priyā hareḥ ||126||

govinda-līlāmṛta 22.61—

vidhāya rādhāṁ lalitā-viśākhayor

madhye tad-aṁsārpita-bāhur acyutaḥ |

gāyan sa gāyadbhir alaṁ kadāpy asau

babhrāma nṛtyan saha nartakī-gaṇaiḥ ||127||

govinda-līlāmṛta 22.63—

tāsāṁ madhye dvayor dvayor madhye

tad-aṁsa-nyasta-doḥ sphuran |

sa-calat-svarṇa-vallīnāṁ

nṛtyat-tāpiñchavad babhau ||128||

adbhutaṁ matvā kācit kāñcit praty āha, ujjvala-nīlamaṇi 15.232—

harir nava-ghanākṛtiḥ prati-vadhū-dvayaṁ madhyatas

tad-aṁsa-vilasad-bhujo bhramati citram eko’py asau |

vadhūś ca taḍid-ujjvalā prati-harid vayaṁ madhyataḥ

sakhī-dhṛta-karāmbujā naṭati paśya rāsotsave ||129||

govinda-līlāmṛta 22.64—

so'lāta-cakravat kvāpi laghu-gatyābhramat tathā |

hitvā māṁ kvāpy asau nāgād iti tā menire yathā ||130||

govinda-līlāmṛta 22.68-69—

vilasyetthaṁ haris tābhiś cakra-bhramaṇa-nartanaiḥ |

rāsa-līlā-viśeṣāya cakrād avaruroha saḥ ||131||

sva-lahari-mṛdu-hastaiḥ saṁskṛtaṁ kṛṣṇa ālyā

kumuda-surabhi-vātair mārjitaṁ sphāram agryam |

śaśi-kiraṇa-sudhābhiḥ sikta-liptaṁ sa tābhiḥ

pulina-varam anaṅgollāsa-raṅgākhyam āyāt ||132||

govinda-līlāmṛta 22.71-72—

paribhramat-tal-lalanāli-maṇḍalaṁ

babhau yathā kāma-kulāla-bhūpateḥ |

rāsādi-līlākhya-ghaṭādi-nirmitau

suvarṇa-cakraṁ hari-daṇḍa-cālitam ||133||

tan-maṇḍalaṁ bhāti vilāsa-sāgare

roddhuṁ mano-mīnam ihaiva kiṁ hareḥ |

kandarpa-kaivarta-vara-prasāritaṁ

haimaṁ mahā-jālam uroja-tumbikam ||134||

govinda-līlāmṛta 22.75-76—

bhuja-śirasi virājad-dor-yugaṁ sva-priyālyāḥ

pracalad ajayad etan maṇḍalaṁ kṛṣṇa-mūrteḥ |

jalada-śakala-jālaṁ madhya-madhyātirājat-

sthira-taḍid-upagūḍhaṁ sambhramac-cakra-vātaiḥ ||135||

hari-hari-dayitānāṁ vaṁśikā-kaṇṭha-gānair

milita-valaya-kāñcī-nūpurāli-svanaughaiḥ |

naṭana-gati-virājat-pāda-tālānugāmī

nija-vara-madhurimṇā vyānaśe'sau jaganti ||136||

govinda-līlāmṛta 22.101—

rati-līlaṁ tribhaṅgīṁ ca caccarat vāra-vikramam |

ity ādīn nartane tālān dadhuḥ kṛṣṇo'sya ca priyāḥ ||137||

govinda-līlāmṛta 23.1-11—

atha prabandhagānam sa nānātālaiḥ pṛthag vidham |

kartum ārabhataitābhir vidagdhābhiḥ sanartanam ||138||

śrī-rādhayā nṛtyati kṛṣṇacandre

gāyantya āsan lalitādayas tadā |

citrādayo'nyāḥ kila tāladhārikā

vṛndādayaḥ sabhyatayā vyavasthitāḥ ||139||

kṛṣṇe nṛtyatyekale rādhikādyā

gāyanti smāścaryatālair durūhaiḥ |

tasmin sabhye rādhikādyāḥ krameṇāścaryaṁ

nṛtyaṁ sāṅgahāraṁ vyadhus tāḥ ||140||

raṅge kramācchreṇi tayāsthitānām

antaḥ paṭatvaṁ naṭatāṁ gatānām |

vīṇādi vādyāvali dhārikāṇāṁ nānā

prabandhādika gāyikānām ||141||

tata ghana śuṣirāḍhyānaddha kaṇṭha svaraughe

mṛdu vividha gatitve'py aikyam āpte'ṅganānām |

tad anuga padatālair bhrukarāṅgākṣicālai nanṛtur

iha sakṛṣṇās tāḥ praviśya krameṇa ||142||

kṛṣṇaḥ śrīmān muhur iha samāgatya tāsāṁ samadhyān

nānā-tāla kramavaśatayā cālayan śrī-padābje |

dhunvan prāṇī naṭati nigadann ittham ānandayaṁs

tās tattā tatthe dṛgiti dṛgi thai dṛk tathai dṛk tathai thā ||143||

thodik dāṁ dāṁ kiṭa kiṭa kaṇajheṁ thokku tho dikku āre

jheṁ drāṁ jheṁ drāṁ kiṭi kiṭi kiṭidhāṁ jheṅkujheṁ jheṅkujheṁ jhem |

thodik dāṁ dāṁ dṛmi dṛmi dṛmi dhāṁ kāṅkujheṁ kāṅkujheṁ drām

āgatyaivaṁ naṭati sa hariś cāru pāṭha prabandham ||144||

kūjat kāñcī kaṭakaviraṇan nūpura dhvāna ramyaṁ

pāṇi dvandvaṁ muhur iha nadat kaṅkaṇaṁ cālayantī |

rādhā kṛṣṇa dyuti ghanacaye cañcaleva sphurantī

nṛtyantītthaṁ gadati tathathai thaitathai thaitathaithā ||145||

dhāṁ dhāṁ dṛk dṛk caṅ caṅ nināṅ ṇaṅ nināṁ ṇaṁ niṅāṁ nāṁ

tuttuk tuṅ tuṅ guḍu guḍu guḍu dhāṁ drāṁ guḍu drāṁ guḍu drām |

dhek dhek dho dho kiriṭi kiriṭi drāṁ drimi drāṁ drimi drām

āgatyaivaṁ muhur iha mudā śrī-madīśā nanarta ||146||

jhaṁ jhaṁ kurvat kanaka balaye dhunvatī pāṇipadme

tāsāṁ madhyāt sapadi lalitā'pyāgatā kṛṣṇa kāntyā |

śyāme raṅge taḍidiva ghane nṛtyatītthaṁ vadantī

thai thai thotho tigaḍa tigathai tho tathai tho tathaitā ||147||

dṛmi dṛmi dṛmi dho dho mṛdaṅgādi nādaiḥ

kaṇa kaṇa kaṇa vīṇā śabda miśrair viśākhā |

naṭati jhaṇaṇa jhaṁ jhatkāryalaṅkāra jālā

dṛgiti drgiti dṛk thai tho tatho tho bruvāṇā ||148||

govinda-līlāmṛta 23.15—

ā ā ī āti ā āti āi ati aā ātiā āti āā ā ā

jyotsnojjvalāṅgaṁ naṭad iva pulinaṁ rādhike paśya āre |

āāā āti ā ā naṭati ca vipinaṁ manda vāteritaṁ ā ā ā ā eti

kṛṣṇaḥ punar iha nigadan sālasāṅgaṁ nanarta ||149||

govinda-līlāmṛta 23.19—

āviṣṭānāṁ gāna nṛtye'ṅganānāṁ

tat tad gatyā'tyuccha sad gāḍha bandham |

nīvī veṇī kuñcukādi svayaṁ tat

kṛṣṇaḥ kṣipraṁ nṛtyamadhye babandha ||150||

govinda-līlāmṛta 23.24—

āsye gītis tad-abhinayanaṁ śrī-kare śrī-padābje

tālo grīvā kaṭiṣu dhuvanaṁ netrayor dolanaṁ ca |

savyāsavyāgamana-gamanaṁ tārakāyāṁ kaṭākṣaḥ

kṛṣṇasyābje manasija-sukhaṁ ballavīnāṁ tadāsīt ||151||

atyadbhutaṁ dṛṣṭvā kācit kāñcit praty āha, saṅgīta-mādhavaḥ 18—

prathama-muralī-randhre rañjitākuñcita-bimbā-

dharam iha sakhi rādhāṁ bhāti gāyan murāriḥ |

itara-vivara-cañcac-cāru-mṛdv-aṅgulīnāṁ

nakha-maṇi-ruci-vīcir mudrikāli-cchaṭābhiḥ ||152||

ujjvala-nīlamaṇi 10.34—

magnā śubhre daśana-kiraṇe sphāṭikīva sphurantī

lagnā śoṇe kara-sarasije padmāragīva gauri |

gaṇḍopānte kuvalaya-rucā vaindra-nīlīva jātā

sūte ratna-traya-dhiyam asau paśya kṛṣṇasya vaṁśī ||153||

govinda-līlāmṛta 23.30-33—

tālāvasāne harir ātma-pāṇi-

nyāsaṁ priyā-vakṣasi saṁvidhatte |

priyāpi savyena kareṇa tuṣṭā

nirasyatīśasya karaṁ ruṣeva ||154||

jānubhyāṁ kṣitim ālambya prasāryaikā tatau bhujau |

jughūṛne kāñcanī vega-kṣipteva smara-cakrikā ||155||

līlotsarpāpasarpābhyāṁ doḥ-prasāra-nikuñcanaiḥ |

aṅgāny aṅgaiḥ spṛśanty anyā nṛtiṁ cakre'nya-duṣkarām ||156||

spṛṣṭvā karaikena bhuvaṁ kvacit parā

dehaṁ parāvṛttya muhur muhur divi |

patanty anṛtyad bhuvi sā kadāpy asau

vinā tad-ālambanam ambare param ||157||

govinda-līlāmṛta 23.41—

śithila-vasana-keśāḥ śvāsa-vellat-kucāgrāḥ

śramajala-yuta-bhālāḥ sālasāṅgyaḥ kriyāsu |

klama-janita-rucāpi preṣṭha-netrātituṣṭiṁ

pupūṣur adhikam etā rāsa-nṛtyāvasāne ||158||

govinda-līlāmṛta 23.48-49—

itthaṁ samāpya vividhāṅgam ananya-siddhaṁ

tābhiḥ samaṁ sarasa-rāsa-vilāsa-nṛtyam |

prodyat-smaraṁ punar amuṁ rati-keli-nṛtyaṁ

kartuṁ samutka-manasaṁ hi vividya vṛndā ||159||

hima-bāluka-bāluke'male puline saha rādhayācyutam |

viniveśya tayoḥ puraḥ sakhī-nicayaṁ sa-gaṇā nyavīviśat ||160||

ānanda-vṛndāvana-campū 20.87—

karpūrābhe kiraṇa-sudhayā prokṣite śīta-dhāmnaḥ

pratyamṛṣṭe kamala-kumudāmodinā mārutena |

prādurbhūtaḥ sa khalu śuśubhe saikate bhānu-putryāḥ

pratyāsanne surata-samare vīra-pāna-pramodaḥ ||161||

kṛṣṇāhnika-kaumudī 6.38-48—

tasminn nānā-madhuri-madhurā-dhurya-vaidūrya-vedyāṁ

kṛtvā cīnāmbara-viracanāṁ candrikā-vṛnda-hṛdyām |

tasyāṁ nyasya sphaṭika-caṣaka-stomam astoka-mūlyaṁ

kartuṁ vṛndārabhata rabhasāt pāna-līlānukūlyam ||162||

tatrāninye sphaṭika-ghāṭitaṁ medhya-mādhvīka-kumbhaṁ

gandhenāndhīkṛta-madhukaraṁ sopadaṁśopalambham |

kāma-krīḍā-nidhi-ghaṭam ivāpīna-cīnena gūḍhaṁ

grīvā-deśe surabhi-kusumoddāma-dāmopagūḍham ||163||

tatrāgatya pramudita-vadhū-maṇḍalī-madhyavartī

dṛṣṭvā vṛndākṛta-viracanāḥ kalpita-racanāḥ kalpita-svānta-pūrtīḥ |

śrī-rādhāyāḥ kara-sarasijaṁ pāṇinādhṛtya dhṛtyā

madhye’vātsīt saha maṇi-śilā-mūrdhni tatraika-matyā ||164||

paryante copaviśati vadhū-maṇḍale tasya vācā

paṅktībhūya prasṛmaratareṇāṅga-bhāsā samīcā |

mūrti-bhūtā iva valayitāś candrikāś candrikānāṁ

madhye medhyā atha vilalasur mūrtayaḥ sundarīṇām ||165||

udyad-vidyul-latika iva sa snigdha-dhārādharendraś

candra-jyotsnāvalaya-valito’bhrājatānanda-sāndraḥ |

rādhā-saṅgī priya-sahacarī-maṇḍalāntaḥ-prasaṅgī

pāna-krīḍotsava-nava-navotsāha-nirvāha-raṅgī ||166||

vrīḍautsukya-smṛti-mati-dhṛti-kṣānti-harṣābhyasūyā

śaṅkā-trāsa-śrama-mada-mukhāḥ prābhavan nānumeyāḥ |

ekaikasyāḥ parijana-dhurāṁ dhārayanto’svabhāvā

labdhvā labdhvā samayam ucitaṁ sevituṁ sarva-bhāvāḥ ||167||

pānāsthānīm anu sahacarīṣūpaviṣṭāsu tāsu

śrīmac caikāsanam anusatoḥ preyasor agragāsu |

nānā-puṣpaiḥ svayam anupamair gumphitā bhṛṅga-lolā

vṛndā nandād anujanam anugrīvam ādhatta mālāḥ ||168||

lolāḥ kālāguru-janijuṣo dhūpa-dhūmasya dhārāḥ

sārādārādaracayad anukṣuṇṇa-karpūra-purāḥ |

tan-nirdiṣṭāḥ kusumam akiran kṣmāruhaḥ pāvanasya

prārambhe’smin sphurati madhunaḥ pāna-līlotsavasya ||169||

mallī-puṣpeṣv anusṛṇi-mukhaiś cañcalaiś cañcarīkaiḥ

śaṅkhābhaṁ bhaṁ bhaṁ bham iti ninadā dadhmire nirvyalīkaiḥ |

lāsyaṁ tene pavana-guruṇā śaiśavaṁ śikṣitābhiḥ

sthāne sthāne kusuma-latikā-maṇḍalī-nartakībhiḥ ||170||

mādhvīkena sphaṭika-caṣaka-śreṇim āpūrayantyā

jyotsnā-jāle milita-vapuṣaṁ tām athālakṣayantyāḥ |

vṛndā-devyāḥ kim iha caṣakān kiṁ nu śūnyān piparmīty

āsīt tasyāḥ kṣaṇam iva tadā citta-vṛttau mahormī ||171||

divye navye sphaṭika-puṭike medhya-mādhvīka-pūrṇe

cāru nyasyotpalam uparitaḥ prasphurad-bhṛṅga-ghūrṇe |

vāmena śaktara-jala-ruhā dhunvatī bhṛṅgam anye-

nāgre rādhā-vrajapa-sutayor agrataḥ sopaninye ||172||

ānanda-vṛndāvana-campū 20.88-91—

praticaṣakaṁ pratibimbita-

śaśi-bimbaṁ vilasad-utpalāmodam |

upari-bhramad-ali-lalitaṁ

puratas tāsāṁ rarāja mādhvīkam ||173||

ādau pāne nayana-yugayoḥ śoṇimānaṁ dvitīye

vāg-vaivaśyaṁ vyadhikaraṇatāṁ hāsa-bhītyos tṛtīye |

draṣṭuṁ paścād vihasitum api prāṇanāthaṁ tathānyā

pāna-krīḍā-pariṣadi dadhe pātum icchāṁ na kācit ||174||

ātanvāne amṛta-madhunor vyatyayenaiva maitrīṁ

candrāmbhoje iva vadanayor maṇḍale kārayantau |

anyonya-śrī-vadana-caṣakopāttam anyonya-dattaṁ

rādhā-kṛṣṇau samam apibatāṁ sādharoṣṭhopadaṁśam ||175||

ālīndur me pibati madhukiṁ pīyatām āli sārdhaṁ

steno’yaṁ yat tava mukha-rucāṁ kaṇṭha-lagnena bhāvyam |

danta-cchedyo’mṛta-mayatayā satyam asyāvaśiṣṭaṁ

no pāsyāmīty artha madhumatī pāṇinā madhvapāsthat ||176||

kṛṣṇāhnika-kaumudī 6.49-69—

dīvyat-tejaḥ-paridhi pariveveṣṭi yāvat sakhīnāṁ

pratyekaṁ sā madhu sumadhuraṁ pāna-līlonmukhīnāṁ |

tāvat tāv apy ubhaya-madhuno’nyonyam utsārayantau

bhṛṅgān āstām upari-patitāṁs tāṁ pratīkṣāvahantau ||177||

niṣpaṇṇe’smin madhu-vibhajane bhājanais tair amande

śrī-kṛṣṇaḥ svaṁ sa-madhu-caṣakaṁ rādhikāsyāravinde |

pītvā dehi tvam iti nigadan sūpa-ninye’praveśāt

sāpy āghrāya nata-mukha-mudāt kāma-tantropadeśāt ||178||

tan mādhvīkaṁ kamala-vadanā-vaktra-gandhopalambhād

ātmāmodād api sumadhuraṁ vallabho vipralambhāt |

pītvā pītvānubhavati cireṇānubhūyānubhūya

smitvā smitvā pibati mahatā kautukenaiva bhūyaḥ ||179||

sā sa-vrīḍa-smitam avanatādhīta-sat-prema-tantrā

kāntocchiṣṭaṁ madhu sumadhuraṁ pātukāmā svatantrā |

naicchat pātuṁ sva-madhu yadi sā tad viditvāghahantā

smitvā prādād atha piba pibety ādareṇānumantā ||180||

tat pītvā sa svam atha madhunaḥ pātram ādāya pāṇi-

śrī-parṇenāpibad atha samākṛṣya tad-veṇu-pāṇiḥ |

smitvā smitvā kalayati sakhī-maṇḍale tatra pipye

naitac citraṁ bhavati suhṛdāṁ sauhṛdasyābhirūpye ||181||

bhūyo vṛndā caṣakam aparaṁ sīdhunā pūrayitvā

śrī-dampatyor nyadhita purataḥ svaṁ mano modayitvā |

āpīyānyad atha dadatus tau sakhībhyo’lpam alpaṁ

tās tat pītvā svam api ca papuḥ sīdhu pīyūṣa-kalpam ||182||

evaṁ vṛtte kuvalaya-dṛśāṁ preyasaś cādi-pāne

kācit kācid vikṛtir udagād antare snihyamāne |

sā maryādā-vighaṭana-paṭur nāsahantānumeyā

śoṇībhāvaṁ vrajati nayane dṛśyamānābhyupāyā ||183||

kācit tatra prathama-caṣakeṇaiva nirvyūḍha-kāmā

naicchat pātuṁ punar avirataṁ prārthyamānāpi vāmā |

draṣṭuṁ tāṣām mada-vilasitaṁ vallabhasyāpi vijñā

lobhāc chobhātiśaya-viṣayā-sandidṛkṣā-manojñā ||184||

asthāne hrīr uditam apadaṁ hetu-hīno vivādas

trāso niṣkāraṇa upagato nirnidāno viṣādaḥ |

vyāhāro’py anvaya-virahito dṛṣṭir uddeśa-śūnyā

tāsām āsīd visaraka-vidhau rītir eṣaiva dhanyā ||185||

vācāṁ varṇa-skhalana-balena cetasām asthiratvaṁ

mandākṣāṇāṁ samaya-saraṇaṁ varṣmaṇāṁ kampavattvam |

buddhīnāṁ ca bhramaṇam asakṛd dhāsa-roṣa-pratoṣa-

jāḍyaṁ maunaṁ visaraka-vidhau rejire’mī viśeṣāḥ ||186||

jyotsnālīnaṁ sphaṭika-caṣakaṁ kāy anālokayantī

kiṁ me dattaṁ na madhu purato vṛndayety āmanantī |

jāta-krodha-smaya-vihasitā sthairya-nirveda-śaṅkaṁ

tasthau kācin na pibati madhu prollasan-māna-paṅkam ||187||

ālyaḥ peyaṁ madhu katham idaṁ candramāḥ sampraviṣṭaḥ

kaṇṭhe lagno’py ahaha bhavitā caryate cet sa duṣṭaḥ |

kiñ codañcan mala-parimalāṁ prastutāt tat-kalaṅkā-

saṅgād asmin mama sumahatī jāyate doṣa-śaṅkā ||188||

mādhvīkānāṁ upari parito vibhramad-bhṛṅga-mālā-

cchāyāṁ kalkāvalim iva ghanāṁ vīkṣya kāścid vilāsāḥ |

aṅguly-agrair lalita-lulitair loḍayitvā paṭānte

pūtaṁ kṛtvā punar atha papuḥ pāna-mode nitānte ||189||

hā kaṣṭaṁ dyauḥ papapatati ghūghūrṇate bhūmimīmiḥ

sakhyo mām ādhadharata bho hanta pappāpatāmi |

itthaṁ pānātiśaya-vaśataḥ kācid āliṅgya kāñcit

sthitvā mandaṁ nyagadad agadā jīvitāsmīti kiñcit ||190||

vicchede prāg abhavad ubhayor yat tu tādātmyam ekaṁ

tat saṁskāre madhu-mada-vidhāv utthite sātirekam |

kṛṣṇo rādhāyita iva bhavan hanta kṛṣṇāyitāsau

syātāṁ nāmnor vinimaya-mayāmantraṇe manda-hāsau ||191||

rādhe kṛṣṇa tvam ayi mama kiṁ kiṅkarī naiva naiva

prāṇās tvaṁ me na bhavati vapus tvāṁ vinā sthātum eva |

itthaṁ prāk saṁskṛtim atirater vaiparītye sva-nāma-

vyatyāsenobhaya-rasa-kathā mañjulatvaṁ jagāma ||192||

karṇe karṇe vacana-racanaiḥ komalair artha-śūnyair

gātre gātre skhalana-luṭhanair gāḍha-hāsena dhanyaiḥ |

gaṇḍe gaṇḍe sarasa-madhuraiś cumbanaiś cābhirāmāḥ

śrī-dampatyor na khalu samayās te bhavan yāta-yāmāḥ ||193||

pṛṣṭhālambiny anayana-pathe kaustubhe sā dayātaḥ

kṛṣṇaṁ rādhā cakitam avadat kaustubhas te kva yātaḥ |

tāṁ sa prāha tvam imam aharaḥ sāha nāhaṁ viśākhā

soce nāhaṁ sumukhi lalitā sāha nāhaṁ sulekhā ||194||

ity anyonyaṁ madhu-mada-mudā kurvatīnāṁ vivādaṁ

madhye kṛṣṇaṁ nyagadad aparā prollasat sādhu-vādam |

pratyakṣaṁ te tam aharad iyaṁ dhūrta dhūrtā vilolā

svātantryeṇorasi vilasituṁ vaijayanty eva mālā ||195||

āṁ jānīmas tvam ahara imaṁ kaustubhaṁ hanta māle

daṇḍyāsi tvaṁ tam upahara me cauri vegād arāle |

ity ākṣipta-srag-upahatitaḥ pṛṣṭhato’sau lalambe

kaṇṭhe dṛṣṭvā tam atha jahasus tāṁ sametyāvilambe ||196||

gambhīre’smin madhumada-dhurā mādhurīṇāṁ pravāhe

tīvraṁ sroto yadi mṛga-dṛśāṁ maṇḍalī sā jagāhe |

kaścin mandaṁ jagur atha parāś cābhininyus tad-arthaṁ

sarvā eva pratividadhire puṣpa-bāṇaṁ kṛtārtham ||197||

govinda-līlāmṛta 23.52-53—

kandarpa-mādhvīka-madākulāṅgīṁ

kandarpa-mādhvīka-madānuśiṣṭe |

rādhāṁ samādāya harau praviṣṭe

vinyasta-talpaṁ pulinānta-kuñjam ||198||

kandarpa-mada-vaiklavyād ghūrṇa-pūrṇekṣaṇāḥ sakhīḥ |

vṛndāpy ādāya kuñjeṣu pṛthak pṛthag aśāyayat ||199||

alaṅkāra-kaustubha 5.15—

mṛdu-spandaṁ līlā-kara-kiśalayotkampam udayat-

prasūneṣu-krīḍā-vivaśam uditāli-vraja-sukham |

amandīkurvāṇaṅkim api kalakaṇṭha-dhvani-kalāṁ

siṣeve rādhāṅgaṁ harir atha vasantānilam iva ||200||

alaṅkāra-kaustubha 5.71—

ākṛṣṭe vraja-rājajena vasane[[6]](#footnote-7) nirmocitair āyataiḥ

keśoghair niravāhayaṁ sakhi tanoḥ sāṁmukhya-saṅgopanam |

jihremi smaraṇe’pi tasya yad iyaṁ kṛṣṇāṣṭamī-yāminī

vāsīt sundari sammukhārdha-timirā paścārdha-candra-prabhā ||201||

ujjvala-nīlamaṇi 15.254—

balena parirambhaṇe nakha-śikhābhir ullekhanaṁ

haṭhād adhara-khaṇḍane bhuja-yugena bandha-kriyām |

dukūla-dalane hatiḥ kuvalayena kurvāṇayā

ratād api sukhaṁ harer adhikam ādadhe rādhayā ||202||

śrī-govinda-rati-mañjarī 5.92-93—

rādhāyāḥ stana-maṇḍale hari-parirambhopalambhe dhruvaṁ

vyāpya svarṇa-dharādharaṁ jaladharārambho’dya bhūyān abhūt |

sva-sthānaṁ parihṛtya kaustubha-maṇi-vyājena nirvāṇadaṁ

sthātuṁ samprati nūnam ambara-maṇis tat-sandhim abhyāviśat ||203||

cañcad-barha-kaca-grahādi-suratāveśāt priyāḥ cumbataḥ

kṛṣṇasyājani dor-latāvalayinī veṇī-vicūḍāmaṇiḥ |

bhītāsau bhujagī bhugaṅgam abhujaḥ pakṣollasad-vāyunā

manye tyakta-phaṇāmaṇiḥ phani-dhiyā pāṇiṁ samāveṣṭayat ||204||

alaṅkāra-kaustubha 5.75—

śliṣṭā śliṣyati gokulendra-tanayenācumbitā cumbati

svacchandaṁ likhitā nakhair nakha-padair ābhūṣayaty aṅgakam |

śikṣitvā tata eva puṣpa-dhanuṣaḥ saṅgrāma-vidyām imāṁ

tasya kṣobhakarī yadaiṣṭa tad iyaṁ vidyā guru-kṣobhikā ||205||

alaṅkāra-kaustubha 4.2—

śayana-sahacarīṇāṁ locanair arcyamānāny

athiratijaya-lakṣmī-lakṣmabhiḥ pakṣmalāṇi |

rahasi sabahu-mānañjumbāmānāni dṛgbhyāṁ

svajana iva mṛgākṣī svāṅgakaiḥ svāṅgakāni [||206||](file:///\\206\\)

ujjvala-nīlamaṇi 11.18—

nimīlan-netra-śrīr acaṭula-paṭīrācala-marun-

nipīta-svedāmbus truṭad-amala-hārojjvala-kucā |

nikuñje kṣiptāṅgī śaśi-kiraṇa-kirmīrita-taṭe

kiśorī sā tene hari-manasi rādhā manasijam ||207||

viśeṣa-vihāram uktvātha sāmānyam āha, ānanda-vṛndāvana-campū 17.79-87—

premātiśuddham api kevalam eṣa tāsām

ārañjayan madana-rāga-rasair aśeṣam |

samprārthitāni niviḍa-stana-pīḍanāni

labdhuṁ sa-danta-nakha-lekhana-kauśalāni ||208||

mānase’tisumahān abhilāṣo

nā na neti vacasi pratiṣedhaḥ |

subhruvāṁ rati-vidhi-pratiṣedhau

nātma-buddhi-viṣayau vavṛtāte ||209||

hrī-prabodhana-karaḥ kara-rodhaḥ

kopa-kalpanam aśoṇa-kaṭākṣam |

rodanaṁ ca vigatāśru vadhūnāṁ

tat-paraṁ priyam amanyata kṛṣṇaḥ ||210||

bhartsanaṁ smita-sudhā-pluta-varṇaṁ

pāṇi-dhūnanam alakṣya-niṣedham |

bhrū-latāsu bhṛkuṭiḥ kṛta-kopā

sarvam antar anurāgam avādīt ||211||

cumbane vimukhatādhara-pāne

pāṇinādhara-dalasya pidhānam |

śleṣaṇe’pasṛtir ity abalānāṁ

vāmataiva dayitasya matāsīt ||212||

drāghīyasā suvalitena sukomalena

pratyekam eva tarasā bhuja-maṇḍalena |

antaḥ praveśayitu-kāma iva krameṇa

līlā-nidhiḥ sa ramaṇī-gaṇam āliliṅga ||213||

vāmena pāṇi-kamalena vidhṛtya veṇīm

abhyunnamayya cibukāgram athāpareṇa |

ālokayan mukulitekṣaṇam āsyam āsāṁ

mādhvīka-mugdha-madhuraṁ dhayati sma kṛṣṇaḥ ||214||

vakṣoruhāmburuha-koraka-yugmam āsām

āsādayan sa nakha-lekhana-lakṣma-lakṣmīm |

antaḥ-samudyad-anurāga-vikāra-kaṇḍūṁ

kaṇḍūyanād iva punaḥ prathayāñcakāra ||215||

ātāmra-kamra-mahasā nakha-lekha-lakṣmī-

lakṣma-śriyā śuśubhire sudṛśām urāṁsi |

antargatair iva cirād anurāga-bījair

āsāditāṅkura-daśair bahirāvṛtāni ||216||

govinda-līlāmṛta 23.56-63—

nirgataḥ kuñja-nikarāt kṛṣṇas tābhir alakṣitaḥ |

ekaḥ san rādhikām āgāt sva-darśana-mṛdu-smitām ||217||

tatrāgatā kuñja-tater nivītā

dṛṣṭvā nijālīṁ purato hasantīm |

yatnāvṛta-svāṅga-cayāli-pālir

namrānanā lola-dṛg etayoce ||218||

yo nāyakaḥ so'tra sa vṛndayā mayā

raṅge sthitaḥ kvāpi gato na hi kṣaṇam |

nānartayad vo rati-nartane'sakau

daśedṛśī vo vapuṣaḥ kuto'bhavat ||219||

harir asann āha nikuñja-raṅge

naṭyas tv imā mūrtimatojjvalena |

raty-ākhya-nṛtye rasa-nāyakena

saṁnarttitā yat sphuṭa-tat-tad-aṅkāḥ ||220||

kṛṣṇe sva-sakhyāṁ praṇayodgaterṣyās

tā ucur asmin rati-nṛtya eṣā |

tvāṁ nartayantī satataṁ gurus te

kartuṁ tvayā vāñchati naḥ praśiṣyāḥ ||221||

nijecchayā yātra gurūpasattiḥ

syāc chiṣyatā śāstra-matā tayaiva |

balāṁ kṛtā naiva tato na śiṣyā vayaṁ

gurūs tvaṁ viphalaḥ śramo vām ||222||

jānāsi no no nakulāṅganānāṁ

vṛttiṁ viśuddhāṁ sakhi bhogini tvam |

tathāpi sampādayituṁ sva-sāmyaṁ

kiṁ khidyase prerṣya vṛthā bhujaṅgam ||223||

itthaṁ vidhāya puru-narma-vihāra-nṛtyaṁ

tābhiḥ samaṁ mada-karīva kareṇubhiḥ saḥ |

tat-tac-chramāpanayanāya kalinda-putryāṁ

kartuṁ samārabhata vāri-vihāra-nṛtyam ||224||

ānanda-vṛndāvana-campū 20.68-76—

vaktrair ambhoruha-vara-vanaṁ dorlatābhir mṛṇālī-

śreṇir vakṣoruha-kalaśakaiś cakra-nāmnāṁ samājaḥ |

gatyā haṁsī-tatir atitarāṁ hanta jigye vadhūbhir

bhāsvat-kanyā-salilam alasaṁ lambamānābhir ābhiḥ ||225||

vaktraiḥ svarṇa-saroja-maṇḍala-mayaṁ nīropariṣṭān nabho

vakṣojair mada-cakravāka-mithuna-śreṇī-juṣo vīcayaḥ |

dorbhiś cāru-mṛṇāla-valli-valitā āpastad āsan vadhū-

vṛnde gacchati citra-bhānu-duhitus tat-kukṣi-daghnaṁ payaḥ ||226||

labdhvā tāsāṁ tanu-parimalān padminīḥ projjhya bhṛṅgair

abhudyātais taraṇi-tanayaivādarād ujjagāma |

haṁsais tulyoḍḍayana-capalaiś cāmaratvaṁ prayātaiḥ

śrāntāḥ sarvāḥ praṇaya-rabhasād vījayāmāsa saiva ||227||

bhṛṅgais tāsāṁ upari parito maṇḍali-bhūya sadbhis

tat-paryanteṣv api viviṣadāṁ puṣpa-varṣaiḥ patadbhiḥ |

nīlaṁ vātāvadhutam abhitaḥ sāri-muktāvalīkaṁ

śobhā-hetor atanuta kim u vyoma-lakṣmīr vitānam ||228||

anyonyāt taiḥ kara-sarasijais tāḍayantīṣu toyaṁ

madhye kṛtvā dayitam abhito maṇḍalatvaṁ gatāsu |

tāsūdbhūtās taraṇi-duhitu romaharṣā iva śrī-

kṛṣṇasyoraḥ-parisaram ayus tokā-tuṅgās taraṅgāḥ ||229||

anyonya-grathitāṅgulī-kalikayoḥ kṛtvāmbu-pāṇyoḥ samā-

pīḍyoccair jala-yantravat karabhayoḥ prāntena nikṣipyatā |

dhārābhir muhur āyatābhir abalā-vṛndena sikto harir

manye mamatha-vāruṇāstra-mahasā mūrtena viddho babhau ||230||

niḥsaṁhāraṁ tadidam atanor vāruṇāstraṁ viditvā

śakto’py asya pratikṛti-vidhau līlayā vāri-magnaḥ |

nīvi-dāmnāṁ haraṇa-kutukī tad-dhṛti-vyagra-hastaṁ

bhagnāḥ sarvāḥ punar atitarām eka evāsiṣeca ||231||

pratyekaṁ tāḥ sapadi payaso dvandva-yuddhena jitvā

kṛṣṇenāsmin paṇitam akhilaṁ hāram ākṛṣya nītam |

pṛṣṭhaṁ yātā laghu-laghutarāṁ pīḍayitvāsya bāhū

rādhā sarvaṁ yadi hṛtavatī tām adhāvat tadāsau ||232||

ācinvānāṁ kamalam amalaṁ kvāpi gādhe’pi nīre

gambhīratvābhinaya-cakitāṁ śaṅkayā paṅkilākṣīm |

dorbhyāṁ vakṣo-bhuvi suniviḍāpīḍam utthāpyamānāṁ

kāntenaināṁ sarasa-kutukaṁ tāḥ samīkṣambabhūvuḥ ||233||

ānanda-vṛndāvana-campū 20.78, 80—

padmaiḥ padmaiḥ svayam avacitais tan-mṛṇālair mṛṇālair

līlā-yuddhaṁ yad ajani mithas tatra yoṣin-maṇīnām |

tāsāṁ tasminn ajani kutukaṁ paśyatas tat-pramodāt

kṛṣṇasyaiva praharaṇa-vaśeneva rugṇaṁ mano’bhūt ||234||

alaṅkāra-kaustubha 5.30—

kṛṣṇe karṣati koka-yugmakam iyaṁ dorbhyāṁ vyadhāt svastikaṁ

kaṇṭhe cāru-mṛṇālam arpayati sā bāhū dadhe kuñcitau |

padmaṁ jighrati pāṇināsyam avṛṇod itthaṁ jale khelator

asparśā suratis tayoḥ priya-sakhī-vṛndasya rasyābhavat ||236||

alaṅkāra-kaustubha 5.105—

jalāvagāhe cyuta-mekhalāyāḥ

śaivāla-vally eva babhau nitambaḥ |

akaitavaṁ rūpam ahetu-hārdaṁ

sarvāsv avasthāsu sadaika-rūpam ||237||

kācit sakhy-adhika-snehā tat-khedaṁ dṛṣṭyā tāṁ pratyāha, alaṅkāra-kaustubha 8.149—

alam alam abhilāṣeṇāmunā vāri-khelā-

kutukini kamalānām āhṛteḥ kautukasya |

kalaya kalitam aṅgaṁ kaṇṭakair nāla-lagnaiḥ

śiva śiva paridaṣṭaṁ ṣaṭpadenādharauṣṭham ||238||

ujjvala-nīlamaṇi 15.234—

vyātyukṣīyudhi rādhayā ghana-rasaiḥ paryukṣyamāṇasya te

mālyaṁ bhaṅgam avāpa vīra tilako yātaḥ kilādṛśyatām |

vaktrendau pratimā-cchalena śaraṇaṁ labdhaḥ sakhīṁ kaustubhas

tan mā bhūś cakito vimukta-cikuraṁ nārdaty asau tvad-vidham ||239||

ānanda-vṛndāvana-campū 20.81-83—

padmaiḥ keśābharaṇam amalair utpalaiḥ karṇa-bhūṣāṁ

hāraṁ kṛtvā bisa-latikayā mekhalāṁ śaivalena |

krīḍopānte maṇi-maya-śiro-bhūṣaṇādīni tāni

premṇā nāryo dina-maṇi-bhuve prīti-deyāni cakruḥ ||240||

ullāsya vāma-kara-vāri-ruheṇa vāri

jhaṅkāri-kaṅkaṇa-kalena ca dakṣiṇena |

santāḍya cāru jalam aḍḍuka-vādya-līlām

ātenur utsava-samāpti-phalām ivaitāḥ ||241||

snānottīrṇāḥ kanaka-nalinaī-spardhi-bhāso nitambaṁ

krāntvā srastair avirata-payo-bindu-niṣyanda-bhāgbhiḥ |

rejuḥ keśair atha haṭha-hṛtair ācru muñcadbhir uccair

dhvāntaiḥ pṛṣṭhānusaraṇa-parair aṁśu-mālā ivendoḥ ||242||

govinda-līlāmṛtam 23.72-90—

ālepanālaṅkaraṇair amūṣām

anāvṛtā vāri-vihāra-dhautā |

klinnāmbararodyat-sahajāṅga-śobhā

lobhāya kṛṣṇasya dṛśos tadāsīt ||243||

tāsāṁ vakṣaś candanaiḥ śveta-toyā

kṛṣṇā sāmyaṁ gaṅgayāsau gatāpi |

śaures tat-tat-keli-saubhāgya-lābhāt

tābhiḥ śaśvat suṣṭhu sā tām ajaiṣīt ||244||

itthaṁ vidhāyāmbu-vihāra-nṛtyaṁ

kāntaḥ sakāntābhir avāpta-tīraḥ |

sakhī-kulair mārjita-keśa-varṣmā

dadhāra pratyudgamanīya-vastram ||245||

vṛndā tābhiḥ samaṁ kṛṣṇam ānīya svarṇa-maṇḍapam |

tat-pūrva-kuṭṭime puṣpāstaraṇe taṁ nyavīviśat ||246||

tataḥ savṛndopanināya vṛndā

kalpāga-valli-phala-sampuṭāṁs tān |

pūrṇān vicitrāmbara-bhūṣaṇānu-

lepāñjanair nāgaja-varṇakaiś ca ||247||

tat-tan-nāmāṅkitān ālī-tatir ādāya peṭikān |

kṛṣṇaṁ rādhāṁ sakhīś cāmūḥ pṛthak pṛthag abhūṣayat ||248||

harir ujjvala-rasa-mūrti-rati-pariṇata-mūrtayo hi rādhādyāḥ |

vidhur ayam asya kalās tā ekātmano'pi tat-pṛthag-dehāḥ ||249||

mithaḥ-snehābhyaṅga-ramyaḥ sakhyodvartana-suprabhāḥ |

tāruṇyāmṛta-susnātā lāvaṇya-rasanojjvalāḥ ||250||

mithaḥ-saubhāgya-tilakāḥ saundarya-sthāsakāñcitāḥ |

aṣṭābhiś citritāṅgyaś ca stambhādyair bhāva-varṇakaiḥ ||251||

kilakiñcita-vivvokādy-unmādotsukatādibhiḥ |

nānā-bhāvair alaṅkāraiḥ suṣṭhv-alaṅkṛta-mūrtayaḥ ||252||

supriyās tāḥ priyā yadyapy antar itthaṁ vibhūṣitāḥ |

priyālibhir bahir api bhūṣitā bhūṣaṇair babhūḥ ||253||

anaṅga-guṭikāṁ sīdhu-vilāsaṁ dugdha-laḍḍukam |

ānītaṁ rūpa-mañjaryā yad yāni vṛndayā vanāt ||254||

phalāni rasa-rūpāṇi madhu-tulya-rasāni ca |

tān yat tv ācamya tābhiḥ sa viveśa keli-mandiram ||255||

tasmin mukta-catur-dvāri yamunānila-śītale |

koṭi-sūryāṁśu-sad-ratna-cayāṁśu-paramojjvale ||256||

manoja-keli-nilaye’guru-dhūpāti-saurabhe |

vinyasta-ratna-paryaṅke haṁsa-tulikayānvite ||257||

sūkṣmāmbarāvṛtāvṛnta-sat-puṣpāstaraṇopari |

nānopadhāna-citrās te kṛṣṇaḥ suṣvāpa kāntayā ||258||

paryaṅka-pārśva-sthita-khaṭṭikā-yuge

sukhaṁ niviṣṭe lalitā-viśākhike |

kṛṣṇāsya-tāmbūla-sucarvitānane

tāmbūlam āsvādayatāṁ nijeśvarau ||259||

śrī-rūpa-rati-mañjaryau pāda-saṁvāhanaṁ tayoḥ |

cakratuś cāparā dhanyā vyajanais tāv avījayan ||260||

kṣaṇaṁ tau paricaryetthaṁ nirgatāḥ keli-mandirāt |

sakhyas tāḥ suṣupuḥ sve sve kalpa-vṛkṣa-latālaye ||261||

kṛṣṇa-bhāvanāmṛtam 20.11-23—

sva-bāhu-sandānita-kaṇṭhayā tayā

saṁviśya paryaṅka-vare harau sthite |

tat-pāda-saṁvāhana-śarma-karmaṇāṁ

tat-kiṅkarīṇāṁ samapūri vāñchitām ||262||

ūrvoḥ svayoḥ kanaka-pīṭhayoḥ kramān

nidhāya padāmburuhe nijeśayoḥ |

dve dāsike tac-chayanānta-saṅgate

dṛg-bindubhiḥ pādyam ivopajahratuḥ ||263||

udbhinna-romāṅkura-pālir eva

prāpārghyatāṁ kintu tayāpi śaṅkām |

tan-mārdavālocanayā dadhatyau

pāṇy-ambujair ārcayatām ivaite ||264||

gandhaṁ tu kastūry-amṛta-supaṅkair

vaksaḥ-sthala-sthair upakalpya sadyaḥ |

niḥśvāsa-dhūpair nakha-ratna-dīpair

āloka mālyair dhinutaḥ sma nītyā ||265||

naivedyatāyāṁ karakāv urojau

saṁsparśanenābhimatau vidhāya |

prāṇa-pradīpaiḥ smita-candra-miśraḥ

nirmañchanaṁ prema-bharad vyadhattām ||266||

hiraṇya-rambhoparivarti-pallaveṣv

āsajya raktotpala-korakottamāḥ |

bhṛṅgāli-jhaṅkāra-bhṛto'naṭann aho

tat-pāda-saṁvāhana-dambhato'sakṛd ||267||

tau vījayantyo valayāni jhaṅkṛti-

stutaiḥ prasūna-vyajanaiḥ parā babhuḥ |

mūrtair yaśobhiḥ kavi-vṛnda-varṇitaiḥ

kiṁ svair adhinvann adhipau naṭī-kṛtaiḥ ||268||

suvarṇa-varṇāḥ kramukendu-jātī

lavaṅga-cūrnādy-ucitāṁśa-bhājaḥ |

tāmbūla-vīṭīr apare nyadhat tāṁ

tad-āsyayoḥ pārśva-gate karābhyām ||269||

yau pūrṇa-candrāv uditau niraṅkau

tad-aṁśu-pīyūṣa-rasābhiṣikte |

sva-pallavābhyāṁ kalike gṛhītvā

gāṅgeya-vallyau muhur ījatuḥ kim ||270||

kante diśaitāḥ śayanāya gantuṁ

ghūrṇad-dṛśaḥ samprati svinna-gātrīḥ |

śrāntih pados te na śamaṁ yayau cet

tad-artham etāv aham eva dhāsye ||271||

ity ukti-mātreṇa samīhitasyai-

vārthasya siddhiṁ kila tā viduṣyaḥ |

sampūjya devāv iva pūjayitryas

tan-mandirāl labdha-varā nirīyuḥ ||272||

niṣṇāta evātanu-tīrtha-sare

romāñca-pūrṇaḥ sphuritojjvalāṅgaḥ |

smṛty-udbhavāśeṣa-viśeṣa-dharmā-

nuṣṭhāna-dakṣo rabhasaṁ sa bheje ||273||

prārambha evāghabhidas tadāsyā-

’mṛtaṁ trir ācamya ta eva yāsīt |

śraddhā tayaivāśu vidhir babhūvā-

’naṅgo’pi sāṅgo nirapāyam iṣṭaḥ ||274||

nānopacārān kalayan mudāśā-

bandhaṁ vitanvann apasārya vighnān |

sa śātakumbhātanu-ratna-kumbhe

kṛtvā kara-nyāsam upātta-kāntau ||275||

kṛṣṇa-bhāvanāmṛtam 20.45-51—

vidyud-ghanārci-kramiṣāṁ yadopari

smārād dadhāna vavale'valepataḥ |

tadā tu jālāni sakhī-dṛśāṁ balāj

jālāvalīṁ harṣa-jalaiḥ plutāṁ vyadhuḥ ||275||

bahis tu yantra-vyajananena dāsyas

tau vījayāñcakrur ajasram asraiḥ |

plutekṣāṇāś cukrudhur aprameya-

premṇe tadātvānavaloka-dīnāḥ ||276||

praphulla-nīlāmbuja-sīdhu-candraḥ

kāmaṁ papāv ity asahiṣṇu sadyaḥ |

tatratyam indindirayor yugaṁ

kiṁ balāt tadīyāmṛtam apy adhāsīt ||277||

abhrāntar-udyac-cala-sūrya-maṇḍale

nanarta muktāvalir ātta-sammadā |

haṁsāvadhūtāḥ kanakāvalīṁ śritā

vādyaṁ vicitraṁ rabhasād avīvadan ||278||

tatrāgata śrī-madhusūdanodyad-

gānaṁ śruti-preṣṭham abhūd apūrvam |

yenaiva sabhyā rasikāṅga-vallī

drautyaṁ dadhe sveda-miṣāt sa-vepam ||279||

bālās tu kauṭilya-bhṛto'ti laulyād

itas tataḥ saṁsaraṇa-bhajantaḥ |

śruti-prasaktāḥ pratikarma-bhātās

tasthur madād aindava-maṇḍalāntaḥ ||280||

avāryamānāmṛta-pāna-dṛptayo

vikhaṇḍita-sthāsaka-navya-varmaṇoḥ |

prayukta-cañcad-bhuja-nāga-pāśayo

yūnor jigīṣā samavardhata rddhibhiḥ ||281||

govinda-līlāmṛtam 15.26—

tābhyāṁ tu sandhau vihite tadā tayoḥ

premṇā priyāyāḥ svakarāmbujanmanā |

utthāya cakre śrama-toya-mārjanaṁ

kaiśyālakāly-ambara-saṁvṛtiṁ ca saḥ ||282||

ujjvala-nīlamaṇi 11.43—

tvaṁ govinda mayāsi kiṁ nu kavarī-bandhārtham abhyarthitaḥ

kleśenālam abaddha eva cikura-stomo mudaṁ dogdhi me |

vaktrasyāpi na mājjanaṁ kuru ghanaṁ gharmāsu me rocate

naivottaṁsaya mālatīr mama śiraḥ khedaṁ bhareṇāpsyati ||283||

saṅgraha-kartuḥ—

iti tad-vāk-sudhāṁ pītvātyāgrahaṁ sa harir yadā |

kṛtavāṁs tu tadā rādhā veśāyānumatiṁ dadau ||284||

gīta-govinda 12.25—

racaya kucayoś citraṁ patraṁ kuruṣva kapolayor

ghaṭaya jaghane kāñcīṁ mugdha-srajā kavarī-bharaṁ |

kalaya valaya-śreṇīṁ pāṇau pade maṇi-nūpurāv

iti nigaditaḥ prītaḥ pitāmbaro’pi tathākarot ||285||

ujjvala-nīlamaṇi 14.106—

citraṁ cira-sparśa-sukhāya cucuke

kurvantam akṣipram iyaṁ calekṣaṇā |

svinnāṅgulīkaṁ pulakāñcita-śriyā

savyena cikṣepa kucena keśavam ||286||

ujjvala-nīlamaṇi 5.92—

mudā kurvan patrāṅkuram anupamaṁ pīna-kucayoḥ

śruti-dvandve gandhāhṛta-madhupam indīvara-yugmam |

sa-khelaṁ dhammillopari ca kamalaṁ komalam asau

nirābādhāṁ rādhāṁ ramayati ciraṁ keśi-damanaḥ ||287||

vidagdha-mādhava 7.48—

nītaṁ te punar-uktatāṁ bhramarakaiḥ kastūrikā-patrakaṁ

netrābhyāṁ viphalīkṛtaṁ kuvalaya-dvandvaṁ ca karṇāpitam |

hāraś ca smita-kānti-bhaṅgibhir alaṁ piṣṭānupeṣīkṛtaḥ

kiṁ rādhe tava maṇḍanena nitarām aṅgair asi dyotitā ||288||

saṅgraha-kartuḥ (?)—

sadā na tyājyaṁ ced alika-tilakaṁ ca garbhakam uta

skhalan no niarasyān malayaja-vilepaḥ sa-śaśikaḥ |

sthiraḥ kaṇṭhe hāraḥ kṛpaṇaja-narāś ca sthirataraḥ

na vā tīre tyājā madana-taṭinī naur api na vā ||289||

cakoraṁ candro na tyajatu yadi megho na karakā-

śanīḥ prāṇāghātau kiratu bata cec cātaka-mukhe |

tadaitān brūyās te vidhu-mukhi tulāyāṁ samatayā

hariḥ ślāghitvetthaṁ vṛṣa-ravi-stuāṁ tāṁ ramayati ||290||

govinda-līlāmṛtam 23.54-56—

svādhīna-bhartṛkāvasthāṁ prāpayya rādhikāṁ tayā |

sahāyayau bahiḥ kṛṣṇaḥ smayan pūrṇa-manorathaḥ ||291||

tayeritaḥ sa kuñjeṣu praviśya yugapat pṛthak |

svādhīna-bhartṛkāvasthāṁ prāpayāmāsa tāḥ sakhī ||292||

nirgataḥ kuñja-nikarāt kṛṣṇas tābhir alakṣitaḥ |

ekaḥ san rādhikām āgāt sva-darśana-mṛdu-smitām ||293||

kṛṣṇa-bhāvanāmṛta 20.10—

sva-bāhu-sandānita-kaṇṭhayā tayā

saṁviśya paryaṅka-vare harau sthite |

tat-pāda-saṁvāhana-śarma-karmaṇāṁ

tat-kiṅkarīṇāṁ samapūri vāñchitām ||294||

alaṅkāra-kaustubhaḥ 5.20—

pāyayati pibati cāsyaṁ preyasi lalite kva tvam asīti |[[7]](#footnote-8)

sāndrānanda-vinidrita-rādhā svapnāyitaṁ jayati ||295||

alaṅkāra-kaustubhaḥ 5.21—

ardhākudmalitānimeṣa-nayanaṁ nispanda-tāraṁ kiyad-

dīrgha-śvāsam alakṣya-kaṇṭha-ninadaṁ sānanda-tandrāyitā |

kṛṣṇe pāyayati svakīyam adharaṁ prāge eva pītādhare

kiñcit tvaṁ lalite pibeti kim api svapnāyate rādhikā ||296||

govinda-līlāmṛtam 23.91—

śrī-rūpa-mañjarī-mukhyāḥ sevā-para-sakhī-janāḥ |

tal-līlā-mandira-bahiḥ kuṭṭime śiśyire sukham ||297||

lalita-mādhava 6.41—

alinde kālindī-kamala-surabhau kuñja-vasater

vasantīṁ vāsantī-nava-parimalodgāri-cikurām |

tvad-utsaṅge nidrā-sukha-mukulitākṣīṁ punar imāṁ

kadāhaṁ seviṣye kiśalaya-kalāpa-vyajaninī ||298||

iti śrī-śrī-bhāvanā-sāra-saṅgrahe nakta-līlāsvādanaṁ nāma

aṣṭamaḥ saṅgrahaḥ ||

||8||

--o)0(o--

## upasaṁhāraḥ

nityānanda-sanātanāmala-navadvīpābhirāma prabho

bhaktoddāma-viśāla-kīrtana-parādvaitāmitānandada |

rādhā-bhāva-vibhāvitāntara-tano śrī-rūpa-cintāmaṇe

lakṣmī-prāṇa gadādhara-priya hare viśvambhara pāhi mām ||1||

yat-pāda-paṅkaja-rajaḥ śirasā praṇamya

dhanyā bhavanti nitarāṁ bahavo jagatyām |

śrīmat-sanātana-tanuḥ sadayārdra-citto

mandasya me’py anudinaṁ śaraṇaṁ sa eva ||2||

śrī-rūpasyāṅghri-padmaṁ praṇata-matir ahaṁ naumi bhūmau nipatya

śrī-rādhā-kṛṣṇa-līlāmṛta-salila-nidhau majjitā yena lokāḥ |

śrīmac-caitanya-candro’py atiśaya-kṛpayā yatra śaktiṁ prakāśya

śrīmad-vṛndāvannīyaṁ madhura-rati-rasaṁ darśayāmāsa sarvān ||3||

śrī-caitanya-kṛpā-sudhābdhi-laharī-siktaṁ gabhīraṁ guṇaiḥ

śrī-rūpa-praṇaya-pramoda-sarasī-bhṛṅgādṛta-svāntakam |

śrī-vṛndā-vipineśvarī-giri-bhṛtor līlāmṛtāsvādakaṁ

taṁ śrīmad-raghunātha-bhaṭṭam aniśaṁ vande pramodānvitam ||4||

śrīmad-gopāla-bhaṭṭaḥ prabhu-vara-karuṇā-sāgaro dīna-bandhus

tasya śrī-pāda-padmaṁ nata-jana-śaraṇaṁ sarvadāhaṁ namāmi |

śrīmac-caitanya-devaḥ parama-sadaya-dhīḥ sāndra-kāruṇya-yuktaḥ

śrī-rādhā-kṛṣṇa-pādāmbuja-paricaraṇaṁ śikṣayāmāsa yasmai ||5||

śrī-caitanya-kṛpā-sudhā-maya-nadī-vīcībhir āsiñcitaḥ

śrīmad-rūpa-sanātana-priyatamaḥ śrī-jīva-vātsalyavān |

śrī-rādhā-sarasī-taṭe vinivasan nāmāmṛtānandito

yas taṁ śrī-raghunātha-dāsam aniśaṁ vande kṛpā-sāgaram ||6||

śrīmaj-jīvaṁ sadaya-hṛdayo loka-durgamya-bhāvo

bhaktes tattvaṁ paramam atulaṁ sarva-śāstre nigūḍham |

kṛṣṇasyāpi pracura-caritaṁ yaś cakāra prakāśaṁ

tasya śrīmac-caraṇa-yugalaṁ naumi nityaṁ prapannaḥ ||7||

yaḥ kṛṣṇa-caitanya-kṛpaika-vittas

tat-prema-hemābharaṇāḍhya-cittaḥ |

nipatya bhūmau satataṁ namāmas

taṁ lokanāthaṁ prabhum āśrayāmaḥ ||8||

yaḥ śrīmat-kṛṣṇa-dāsaḥ kavi-nṛpati-varaḥ snigdha-mugdha-svarūpaḥ

śrīmac-caitanya-candrasya carita-racanā-bhūri-kīrtir jagatyām |

śrīmad-vṛndāvane śrī-vṛṣa-ravi-tanayā-kṛṣṇa-bhāvābdhi-magno

vande tat-pāda-yugmaṁ sakala-kuśaladaṁ nityam ānanda-yuktam ||9||

ācāryaḥ śrīnivāsaḥ prabhur atiruciras tapta-kārtasvarābhaḥ

śrī-rāma-kṛṣṇa-nāmāmṛta-maya-jaladher ūrmiṇākṛṣṇa-jihvaḥ |

yaḥ śrī-vṛndāvanīyaṁ madhura-rati-rasaṁ darśayāmāsa lokāṁs

tasya śrīmat-padābjaṁ mama kṛpaṇa-mater jīvanaṁ tac ca naumi ||10||

śrī-kṛṣṇa-nāmāmṛta-varṣi-vaktra-

candra-prabhādhvanta-tamo-bharāya |

gaurāṅga-devānucarāya tasmai

namo namaḥ śrīla-narottamāya ||11||

śyāmānandam ahaṁ vande premānanda-pariplutam |

yasmai śrī-rādhikā svīyāṁ tulā-koṭiṁ dadau mudā ||12||

caitanya-candrasya padāravinda-

mādhvīka-mattān khalu sarva-bhaktān |

nipatya bhūmau tu sa-kākū nityaṁ

namāmi dantais tṛṇam ādadānaḥ ||13||

saṁsāra-dāvānala-līḍha-loka-

trāṇāya kāruṇya-ghanāghanatvam |

prāptasya kalyāṇa-guṇārṇavasya

vande guroḥ śrī-caraṇāravindam ||14||

(stavāmṛta-laharī 1.1)

tasya śrī-guru-pāda-padma-madhunaḥ kena stave prābhavaṁ

yat pītaṁ sahasaiva hanta malinaṁ mac-citta-mattālinam |

saṁsārogra-mataṅgāṅga-madirā vismārya vṛndāvane

rādhā-mādhava-keli-kalpa-latikā-vāse sadāvīvasat ||15||

(kṛṣṇa-bhāvanāmṛta upasaṁhāre 2)

śrī-govinda-padāravinda-madhupān anyābhilāṣojjhitān

pūrṇa-prema-rasotsavojjvala-mano-vṛtti-prasannānanān |

śaśvat-kṛṣṇa-kathā-mahāmṛta-payo-rāśau mudā khelato

vande bhāgavatān imān anulavaṁ mūrdhnā nipatya kṣitau ||16||

daśamo gīta-govindo rasmāmṛtojjvalau tathā |

vṛndā-vipina-gopāla-campvau rādhā-sudhā-nidhiḥ ||17||

vidagdha-lalitādyau ca mādhavau krama-dīpikā |

padyāvalī ca saṅgīta-mādhavaḥ stava-mālikā ||18||

caitanya-caritaṁ kāvyaṁ śrī-candrodaya-nāṭakam |

candrāmṛtaṁ ca govinda-līlāmṛtaṁ stavāvalī ||19||

dāna-keli-kaumudī ca śrī-kṛṣṇāhnika-kaumudī |

alaṅkāra-kaustubhaś ca bṛhad-bhāgavatāmṛtam ||20||

nātakās tu jagannātha-vallabhaṁ bhāvanāmṛtam |

kṛṣṇa-karṇāmṛtaṁ vṛndā-niṣkuṭa-śatakaṁ tathā ||21||

stavāmṛta-lahary-ākhyaṁ śrī-rasāmṛta-śeṣakam |

madhu-keli-vallarī ca govinda-rati-mañjarī ||22||

dāna-cintāmaṇiś caiṣāṁ padyāni tu sva-tuṣṭaye |

saṅgṛhītāni cārūṇi vijñeyāṇi manīṣibhiḥ ||23||

racitaḥ kṛṣṇa-dāsena śrī-govardhana-vāsinā |

kenacid atimugdhena bhāvanā-sāra-saṅgrahaḥ ||24||

vasu-ṛṣi-sindhurendu-saṅkhye govardhanāntare |

phālgune sita-pañcamyāṁ grantho’yaṁ pūrṇatāṁ gataḥ ||25||

iti śrī-parama-karuṇārṇava-śrīla-narottama-dāsa-nāmadheya-ṭhakkura-mahāśaya-

bhṛtya-bhṛtyānubhṛtya-kṛṣṇa-dāsena śrī-govardhana-vāsinā

racitaḥ śrī-śrī-bhāvanā-sāra-saṅgrahaḥ samāptaḥ

--o)0(o--

1. navāmbudhara-maṇḍalī- [↑](#footnote-ref-2)
2. -nandanaḥ [↑](#footnote-ref-3)
3. pati-vratā [↑](#footnote-ref-4)
4. khelayā [↑](#footnote-ref-5)
5. mahā- [↑](#footnote-ref-6)
6. Alt. ramaṇena nīla-vasane [↑](#footnote-ref-7)
7. This line in Prakrit in the original-- *pāaadi pibadi cāssaṁ peasi lalide kahiṁ sīti*. [↑](#footnote-ref-8)